
Capitolul 1 


Christine avu senzaţia stranie că inima se oprește. Ar fi fost prea 
mult să spună că acela era bărbatul visurilor ei. Nu pusese niciodată 
cap la cap atributele care ar fi ridicat pe cineva în ochii ei la statutul 
de bărbat perfect. Și totuși, dacă ar fi să viseze cu ochii deschişi... 

El se rezemase alene de unul din platanii de pe strada 
Newcombe, unde câțiva saltimbanci ambulanți făceau jonglerii cu 
torţe aprinse. Dar spectacolul nu reuși să-i suscite interesul multă 
vreme. Privirea lui rătăcea agale peste capetele mulțimii. Era în 
același timp parte din mulţime și detașat de ceilalţi, parcă dintr-o altă 
scenă. Dădea senzaţia că locul lui nu este între ceilalți. Cu toate 
astea, Christine n-ar fi mers până acolo încât să spună că el n-ar avea 
ce căuta într-un oraș atât de cosmopolit ca Sydney. Târgul 
săptămânal de la Paddington aduna oameni de toate condiţiile 
sociale, iar vremea însorită atrăsese o mulțime mai mare decât de 
obicei. Cum Crăciunul era peste doar câteva săptămâni, târgul în aer 
liber de la Paddington era o destinaţie foarte populară. 

Înalt, bronzat și chipeș ar fi fost prea puţin spus despre el. Un 
zâmbet melancolic îi flutură Christinei pe chip, în timp ce trecea în 
revistă calităţile pe care i le descoperea la prima vedere. Părul lui des 
și negru se termina abrupt la baza gâtului său viguros și o șuviţă îi 
cădea dezinvolt pe fruntea largă și înaltă, invitând parcă o mână de 
femeie s-o aranjeze. Părul îi scotea în evidenţă ochii, dacă ar mai fi 
avut nevoie de vreo evidenţiere. Aroganta din privirea-i trufașă și 
aerul atoritar erau atenuate de genele lungi, care reușeau să ascundă 
numai pe jumătate strălucirea absolut irezistibilă a ochilor lui. 
Pomeţii bine conturaţi subliniau forța acelor ochi, făcând trecerea 
spre nasul lui drept și puternic. Gura era perfect desenata, buzele-i 
pline întâlnindu-se într-o proporție perfectă. Tăietura fermă a 
maxilarului era umbrită de o ușoară gropiţă în centrul bărbiei, dar 
defectul, dacă putea fi numit așa, adăuga o notă provocatoare și 
interesantă unui chip altfel fără cusur. 

Statura sa era de asemenea impresionantă, cu umeri largi și 
șolduri înguste, musculatura picioarelor lungi și puternice 
ghicindu-se cu ușurință prin stofa pantalonilor marinărești pe care-i 
purta. Mânecile camășii sale albastre erau răsucite, dezvelindu-i 
antebraţele, iar bronzul pielii trăda pasiunea pentru activităţile în aer 
liber. Avea o siguranță în ținută, care se capătă odată cu măiestria 
dobândită în orice sport în care alegi să-ţi testezi limitele. O cravată 
de mătase îi flutura liber la gulerul descheiat, în timp ce sacoul de 
lână era aruncat cu nepăsare pe umăr. Tinuta sa deosebită proiecta 
o imagine de care părea să nu se sinchisească prea mult. 

Era bărbatul perfect. 

Christine se trezi întrebându-se ce fel de om poate fi. Mândru, 

egoist și teribil de vanitos, fără doar şi poate. Sau era blând și atent 
cu cei din jur? Mai degrabă prima variantă, gândi ea. Ştia din proprie 
experienţă că oamenii înzestrați de Dumnezeu din preaplin cu 
daruri, au tendinţa să aibă o părere exagerată despre propria lor 
importanţă. 

Christine își feri privirea. Străinul se uitase în direcţia ei, iar ea nu 
dorea să fie surprinsă holbându-se la el. Ar fi fost stânjenitor să li se 
întâlnească privirile. În afară de asta, avea destule probleme la care 
să se gândească. Christine rememoră lista de cadouri pe care spera 
să le găsească. Cum Crăciunul se apropia cu pași repezi, iar ea nu 
avea bani de aruncat pe fereastră, trebuia să fie cât mai atentă la 
achiziţionarea cadourilor. Bazarul era locul ideal undee să găsești 
chilipiruri care să nu arate ca atare. 

Cum își petrecuse întreaga viaţă în acestă parte a orașului, 
Christine îi știa pe majoritatea proprietarilor de standuri, cum și ei, 
la rândul lor, o cunoşteau. Când era mică, zona asta dintre școală și 
biserică fusese terenul ei de joacă, în timp ce mama ei lucra în 
hotelul de peste drum. Locuitorii din Paddo, cum era denumită 
zona, aveau un caracter prietenos și tolerant, iar firea oamenilor din 
comunitate era mai degrabă una boemă. Arta, excentricitatea și 
desconsiderarea plină de ironie a oricăror conformisme sau 
autorități, rămăseseră norma de comportament încă din anii șaizeci, 
și majoritatea mărfurilor expuse reflectau exact aceste valori. 
Neobișnuitul, bizareriile, hainele sau bijuteriile făcute să atragă 
atenţia de la prima privire și să provoace comentarii, toate puteau fi 
găsite aici. Puteau fi cadouri pasionante, interesante, în orice caz 
diferite, și care nici nu costau o avere. 

— Vrei niște cireşe, Christine? Cele mai gustoase! 

Se trezi brusc din visare și-i zâmbi lui Gino, care o îmbia la taraba 
lui cu fructe. Italianul durduliu era un vagabond mereu voios care-i 
purtase de grijă de când își putea aduce aminte. Era un personaj tot 
atât de cunoscut în bazar pe cât de cunoscută era mama ei în hotel. 
Cireșele erau pârguite și teribil de ispititoare, dar așa devreme, la 
începutul sezonului, erau nerușinat de scumpe. Christine clătină din 
cap. 

— La cincisprezece dolari kilogramul, mă tem că sunt pentru 
bogătași, Gino. În orice caz, sunt prea scumpe pentru mine. 

Gino râse și se aplecă spre ea cu un aer conspirativ. 

— La magazinele din colţ o să-ţi ceară nouăsprezece dolari pe 
kilogram. Eu îţi vând ieftin. Ochii îi sclipiră, în timp ce-și umflă cu 
mândrie pieptul. Io. ..io-s mai cinstit. 

Christine zâmbi la auzul declaraţiei nerușinate. Ce-i drept, Gino 
nu avea aceleași comisioane ca magazinele obișnuite. 

— Tot nu-mi pot permite, Gino. Nici chiar la preţul ăsta ridicol de 
mic. 

— Atunci, ia câteva de dragul meu. Îi întinse un pumn plin de 
cireşe. Tu-mi faci cadou zâmbetul tău minunat. Eu, în schimb, îti dau 
cireşe. 

Râzând, Christine acceptă oferta. 

— Întotdeauna m-ai răsfătat, Gino. Mulţumesc. 

— Trebuie să avem grijă unul de celălalt. Mama ta a spus să am 
grijă de tine. 

Îi făcu complice cu ochiul, apoi se întoarse să servească un alt 
mușteriu. Christine aruncă o cireașă în gură, se roti pe călcâie, și fu 

cât pe ce să se-nece cu ea. Se trezi literalmente față-n-faţă cu bărbatul 
perfect. 

El zâmbi, iar ea crezu că-i stă inima în loc. Era sigură că tresărirea 
ei n-a trecut neobservată. Ochii lui întunecaţi, aproape negrii, 
sclipeau de interes pentru ea. 

— Sunt dulci? întrebă el. 

Christine încuviință, îndepărtând la repezeală codița cireșei 
dintre buze. 

— O mulțime de lucruri sunt mai mult frumoase decât gustoase, 
spuse el măsurând-o cu privirea. 

Christine purta o bluză albă de bumbac și blugi. Deveni brusc 
conștientă de felul cochet în care materialul îi scotea în evidență 
silueta zveltă. 

— Merită cincisprezece dolari kilogramul? 

— Poftim, încearcă una, îi întinse ea mâna plină de fructe. 
Christinei nu-i venea să creadă că toate se întâmplau aievea. Se putea 
oare ca bărbatul visurilor ei să existe în lumea reală? 

— Mâini fine și picioare delicate, gândi el cu voce tare în timp ce 
alese o cireaşă de culoarea macului. 

Inima ei trimise un val de sânge fierbinte până în vârful degetelor 
de la picioare. 

Christine se considera o persoană cu simțul măsurii și cu scaun 
la cap, dar această întâlnire neașteptată îi stârnea emoții stranii. 

— Cerșetorii au tendinţa de a fi lingușitori, spuse ea sec, adoptând 
o expresie care să ascundă efectul extraordinar pe care-l avea asupra 
ei. Și lingușitorii sunt întotdeauna cerșetori, conchise ea cu 
fermitate. 


10 RACHEL HESTON 


— Dacă cireșele își merită prețul, o să-ţi cumpăr eu câteva, râse el. 

— Ţi-ai irosi banii. Nu accept cadouri de la străini. 

— Doar pentru a-ţi dovedi că nu sunt cerșetor și nici lingușitor, 
insistă el, apoi gustă o cireașă, invitând-o din ochi să aștepte un 
verdict. Delicioasă, spuse el aruncând codiţa într-un coș din 
apropiere. 

— Atunci, poţi să cumperi câteva pentru tine. Aruncă o privire 
spre taraba cu fructe apoi își făcu loc să treacă pe lângă el. 

— Nu pleca, spuse el pe un ton catifelat, seducător. Vocea sa avea 
timbrul unui om educat. O voce pe măsura ţinutei sale elegante. 

Ea îl privi în ochi. 

— S-ar putea să nu fii cerșetor, dar ești un străin, iar eu nu vorbesc 
cu străinii. 

— Vreau să ne întâlnim pentru ca, astfel, să nu mai fim doi străini. 

Francheţea lui o făcu să tresară. 

— De ce? întrebă ea, încă descumpănită de confruntarea cu un vis 
în carne şi oase. 

Buzele lui schiţară un surâs ironic. 

— Pentru că ești frumoasă. Pentru că pășești cu o graţie care face 
ca celelalte femei să pară niște cămile, prin comparaţie. Pentru că 
vreau Să știu care este culoarea ochilor tăi, să-ţi văd zâmbetul, să-ţi 
aud pașii.Când te-am văzut, mi s-a părut ca ești absolut irezistibilă. 

Christine era uluită la gândul că se simţise atras de ea. În 
particular, era gata să admită că felul în care pășea era o moștenire a 
lecţiilor de balet făcute la insistenţele mamei, dar n-ar fi întins coarda 
până a se considera o mare frumuseţe. 

— Ochi verzi, exclamă el ca și cum ar fi fost o surpriză plăcută. La 

coama asta de păr auriu aş fi crezut că au culoarea coniacului sau 
poate chihlimbarii. Dar verzi sunt mai frumoși, murmură el cu 
satisfacție. 

Flirta cu ea cu nerușinare. 

— Mă bucur să-ți fi fost de ajutor. Christine bătu în retragere, 
spunându-și în sinea ei să rămână cu picioarele pe pământ. Un 
bărbat ca el n-ar fi găsit ce căuta la o femeie în Bazarul Pddington. 
Mai mult ca sigur, se juca astfel cu ea. Să-şi mai alunge plictisul. 
Să-şi umple timpul. 

— Aș vrea să-mi dai șansa să mă revanșez pentru asta, spuse el pe 
un ton glumet. 

Christine trase aer adânc în piept agăţându-se cu disperare de 
bunul ei simţ. Un străin rămâne un străin, oricât de splendid ar arăta. 
De fapt, cu cât arată mai bine, cu atât mai periculoase îi sunt 
motivele. Cât despre complimentele lui extravagante, erau evident 
prea flatante pentru a le lua în serios. 

— Încerci cumva să mă agăți? îl întrebă abrupt. 

— Nu, nu cred că ești genul ăsta de femeie, o asigură el. Te-am 
văzut și am simtit un impuls nebunesc să te scot din mulțimea asta, 
și să te duc într-un loc liniștit unde am putea vorbi... 

— Și te aștepți să spun da? Christine îi râse în nas, savurând 
şarmul și îndrăzneala lui, dar lasându-l să înţeleagă că nu i s-au 
aprins călcâiele după el. 

El răspunse cu o grimasă seducătoare: 

— Sperasem că vei spune da. 

Era clar că este foarte sigur pe el, se gândi Christine, dar nu-i 
stătea rău. Un bărbat care arăta ca el, putea avea orice femeie pe care 

și-ar dori-o. Ea nu putea fi pentru unul ca el decât o toană trecătoare. 
Cu o răbufnire de mândrie se încăpăţână să înfrângă tentatia. 

— Răspunsul este nu. 

— Numele meu e Shane, insistă el. 

— Am treburi de rezolvat, declară Christine pe un ton plin de 
emfază. 

— Există vreun motiv să nu le rezolvăm împreună? întrebă el 
imperturbabil. 

— Sunt personale. 

— Şi dacă vreau să ne mai vedem? 

Ea îi aruncă un surâs zeflemitor din colțul buzelor. 

— Dacă ești atât de interesat de mine, va trebui să mă găsești. 

Buzele lui se strânseră într-un zâmbet forțat de acceptare a 
provocării. 

— Presupun că n-am voie să te urmăresc. 

— Dacă ai s-o faci, am să-l rog pe unul dintre prietenii mei să 
cheme un poliţist, îl preveni ea indicându-i cu un gest vânzătorii 
ambulanți. 

— Deci, ne despărțim? Nu părea de loc bulversat de decizia ei. În 
privirea lui se citea amuzamentul cu care-i primea provocarea. 

Christine răspunse cu o demnitate arogantă. 

— Da, ne despărțim aici. 

În timp ce se răsucea pe călcâie, el fu îndejuns de îndrăzneţ să-i 
sufle un sărut pe urme. Fiecare fibră din corpul ei era conștientă de 
privirea lui, în timp ce-și făcea loc prin mulțime, încercând orbește 
să pună cât mai multă lume între ea si dorința copleșitoare. 

Atractia fizică poate să întunece orice judecată. Christine își 

învățase lecţia nu cu mult timp în urmă, suficient de recent pentru a 
fi precaută, mai ales cu un bărbat ca Shane, care era evident dintr-o 
altă lume. N-ar fi mers niciodată. Visele își au rostul lor, dar nu 
trebuie să le confunzi cu realitatea. Ar fi fost cea mai mare prostie să 
crezi, fie numai o clipă, că ar fi putut ieși ceva bun dacă s-ar fi învoit 
să meargă cu el. 

O tipă bună de agăţat. Probabil așa o vedea el. Oricum ar fi fost, 
îi furnizase un mic divertisment pentru ziua de azi. Oare o observase 
de la bun început, când îl cântărea din priviri? Mai mult ca sigur că 
nu, dar numai gândul fu de-ajuns s-o facă să-și strângă pumnii de 
furie, până când își reaminti că refuzase cu fermitate încercările lui 
de a o cuceri. 

Privi în urmă, dar el n-o urmărea. Fără un filaj strâns, n-ar fi putut 
sub nicio formă să dea de urma ei, într-un oraș cu patru milioane de 
locuitori. Cel puţin, se gândi ea, ceva bun tot a ieșit din asta, până la 
urmă: un străin, pe nume Shane, cumpărase cireşe de la Gino. Gino 
măcar, era mulţumit. 


Capitolul 2 


Christine cobori de pe pavajul fierbinte, căutând umbra 
copacilor. Grupul de eucalipți fusese plantat de primărie când se 
luase decizia transformării străduței ei înguste într-un drum închis, 
oprind astfel traficul infernal de pe strada Oxford. Privi în urmă 
pentru ultima oară, dar nu zări pe nimeni care să semene cu bărbatul 
perfect. Alungă senzaţia duplicitară de dezamăgire. Mai mult ca sigur 
avertismentul ei îl convinsese să renunțe. Și, în plus, de ce ar mai 
urmări bărbatul perfect o femeie care s-a dovedit greu de sedus? Mai 
mult ca sigur, era obișnuit ca femeile să-l vâneze, sau cel puţin să se 
transforme într-o mătase moale la primul semn de interes din partea 
lui. 

Interesul pe care i-l trezise ea, fusese mai mult ca sigur unul 
trecător. N-avea nimic de regretat. El nu aparținea lumii ei. Christine 
aflase, în urma unei dureroase experienţe personale, că atunci când 
joci pe alt traseu, ai toate şansele să ajungi la o dezamăgire 
dureroasă. Mai bine, deci, că n-a încercat s-o urmărească. 

Privi vechea casă cu terasă de care mama ei era atât de mândră. 
Era modelul standard cu două camere sus, două jos, cu anexele în 
spatele clădirii. Fără grădină, fără piscină, doar strictul necesar 
pentru clasa muncitoare, ca toate celelalte case din vecini. Dar 
pentru Rose Delaney reprezentase un cămin decent pentru ea și fata 
ei, oferindu-i o siguranță pe care nu i-o putea lua nimeni. Din întreg 
şirul de case, a lor era cu siguranță cea mai bine întreţinută. 
Bătrânele cărămizi fuseseră curățate de mâzga depusă de-a lungul 
anilor, gardul din fier forjat fusese proaspăt vopsit şi un acoperiș de 
țiglă înlocuise tabla ruginită a celui vechi. Mama ei fusese încântată 
de renovare. Mama ei nu prevăzuse că fiica ei va rămâne singură să 
plătească ipoteca prin care toate schimbările deveniseră posibile. Tot 
așa, nici doctorul pe care-l chemase Christine când mama ei căzuse 
la pat cu gripă, nu putuse să prevadă răspândirea bruscă a 
pneumoniei virale. Fusese îngrozitor să accepte că mama ei, care 
deborda de viaţă, putuse să se stingă atât de repede. Christine simțea 
că strădaniile ei de infirmieră fuseseră zadarnice, și aproape nu era 
zi în care să nu se întrebe ce ar fi trebuit să facă, ce ar fi putut face 
mai mult. Dar nimic din ce credea, sau simţea nu-i mai putea aduce 
mama înapoi. Viaţa mergea înainte, obligând-o pe Christine să facă 
față problemelor. 

Oftă adânc, jonglând cu plasele de cumpărături pentru a putea 
deschide ușa de la intrare. Poate era o prostie din partea ei să lupte 
în continuare, sperând să iasă cumva la mal. Dacă ar scoate casa la 
vânzare, ar avea bani suficienţi să plătească ipoteca și i-ar mai rămâne 
o sumă frumușică de investit. Asta era soluţia de bun-simţ, totuşi nu 
se simțea în stare s-o pună în aplicare. Ar fi semănat prea mult cu o 

trădare. 

Singurul lucru de care avea nevoie în momentul de față era un 
răspuns prompt la anunţul pe care îl dăduse în ziarul de dimineață. 
Dacă nu va închiria cele două camere de sus cât mai curând, se va 
trezi din nou cu probleme financiare. Salariul ei de infirmieră nu era 
nici pe departe suficient. După plata facturilor curente, reușea cu 
greu să acopere dobânda împrumutului de la bancă. Plata integrală 
a împrumutului, sau măcar a unei părți din el, depășea cu mult 

Christine își privi ceasul de mână în timp ce lăsă plasele pe 
verandă, pentru a găsi cheia în buzunar. În anunţ se menţiona după 
ora două, ca perioadă de vizitare. Mai avea o oră să pună 
cumpărăturile la locul lor, să împacheteze cadourile de Crăciun pe 
care le cumpărase și să facă puţină ordine. 

Casa îi părea îngrozitor de pustie. Christine înaintă rapid de-a 
lungul holului, sperând că cel care se va prezenta să închirieze va fi 
la fel de simpatic ca Sandra Allsop, cu care împărţise casa în ultimele 
șase luni. Sandra închiriase ambele camere de la etaj, folosind una ca 
atelier pentru restaurarea tablourilor. Un contract profitabil o făcuse 
să plece la Melbourne, și cu toate că-i dorea Sandrei tot binele din 
lume în carieră, Christine resimțea din plin lipsa unei companii atât 
de vesele. 

Când la două și cinci cineva sună la ușa de la intrare, Christine 
parcă prinse aripi. Cineva era dornic să vadă camerele. Sperând să fie 
o persoană plăcută, Christine își compuse un zâmbet de bun venit și 
deschise ușa. 

Bărbatul perfect stătea la ușa ei. 

Era chiar mai prezentabil, îmbrăcat cu haină, cămașă închisă la 
gât şi cravata la locul ei. 

Zâmbetul Christinei ascunse faptul că, inima ei își accelerase 
ritmul. Mintea îi lucra cu febrilitate răsucind pe toate părțile revelația 
ameţitoare a unui fapt de necontestat: el îi acceptase provocarea și o 
găsise. Ochii lui întunecaţi sclipeau triumfător. 

— Hello din nou, spuse el cu un zâmbet strălucitor. 

— Cum...? Cuvântul fu mai degrabă o șoaptă răgușită. Făcu un 
efort și înghiţi în gol. Părea că niciun mușchi din trupul ei nu mai 
reacţiona normal. A doua încercare îi reuși mai bine. Cum ai ajuns 
aici? Cum m-ai găsit? 

— După o îndelungă reflrcție asupra intentiilor mele, prietenul 
tău Gino s-a lăsat în cele din urmă convins să-mi spună numele și 
adresa ta. 

Christine dădu ochii peste cap la auzul unei asemenea indiscreţii. 

— Până la urmă, câte kilograme de cireșe a trebuit să cumperi? 

— Două. 

— Vândută pentru trezeci de arginti, oftă Christine mâhnită. 

— Nicidecum. Ameninţări îngrozitoare planează asupra capului 
meu dacă o să-i spui lui Gino că a procedat greșit. A trebuit să jur pe 
tot ce am mai scump că tu m-ai invitat să te găsesc. 

— N-am făcut așa ceva! 

— Ba ai făcut-o, o corectă el zâmbind. Dacă eram atât de 
nebunește interesat de tine, trebuia să te găsesc. Asta ai spus. Și exact 
asta am făcut. Așa că acum nu mai suntem străini. 

Christine clătină din cap, bulversată. 

— Totuși, nu înseamnă că te cunosc. 

— Asta se poate aranja foarte ușor. Nu l-am putut convinge pe 
Gino să-și părăsească taraba înainte de ora patru când se închide 
târgul, dar a fost de acord să ne facă cunoștință, așa că am putea să 
pretindem că e deja aici... 

Făcu un pas lateral și flutură o mână in direcţia din care se 
retrăsese. 

— Christine, aș vrea să ţi-l prezint pe Shane Courtney, un bărbat 
de caracter, singur, fără niciun angajament, cu o slujbă onorabilă și 
care doreşte cu tot dinadinsul să te cunoască. 

Apoi flutură o mână, din direcția spaţiului lăsat liber mai 
devreme, către ea. 

— Shane, vreau să ţi-o prezint pe domnișoara Christine Delaney, 
o femeie sensibilă, de o prudență proverbială, singură, fără 
angajamente, a cărei rară frumuseţe este fără îndoială un tonic 
pentru toţi pacienţii pe care-i îngrijește. 

Făcu apoi un pas înapoi și-i întinse mâna. 

— Încântat, don-șoară Delaney, sau pot avea plăcerea să vă spun 
Christine? 

Toată apărarea ei se nărui la un farmec atât de irezistibil. Îi luă 
mâna, amuzată de formalismul exagerat al prezentării sale. 

— Trebuie să fiu de acord că ai câștigat acest privilegiu, Shane. 

— Îţi mulţumesc. Îi strânse mâna, și atingerea lui caldă îi provocă 
furnicături în tot corpul. Ochii lui adânci străluciră de plăcere, în 
timp ce ridică punga plină în cealaltă mână. Trebuie să mă ajuţi să 
mănânc toate cireșele astea. Și ca să te asigur că sunt perfect 
inofensiv, am putea face o plimbare în parc, unde o să-mi spui 
povestea vieţii tale. 


CINE MĂ AȘTEAPTĂ ACASĂ 19 


— Îmi pare rău, dar nu pot astăzi. 

— De ce nu? Nu mi-am dus la bun sfârșit îndatoririle? Nu ţi-am 
îndeplinit poruncile? Nu m-am dovedit un adevărat cavaler al 
regatului? N-am câștigat niciun favor de la nobila domniță? 
Sprâncenele lui se arcuiră poznaș. 

Christine nu-și putu reţine un hohot de râs, și dezamăgirea 
faptului că trebuie să-l refuze i se citea pe chip. 

— Pentru purtarea ta galantă, ţi-aș da zălog batista, dacă aș avea 
una, dar adevărul e că trebuie să rămân acasă. Am dat anunţ că am 
camere de închiriat și... 

— Exact ce căutam. Ti-ai găsit mușteriul. 

— Tu? Chrisine tresări, retrăgându-și mâna. 

— De ce nu? Poziționarea e perfectă pentru mine și, în plus, m-am 
săturat să stau în hoteluri. Ca să-ţi spun sincer, căutam un 
apartament de închiriat în zonă, dar n-am găsit nimic convenabil la 
agenţiile imobiliare. 

Deci, asta căuta dis-de-dimineaţă în Paddington, gândi Christine. 
Bazarul fusese doar un loc în care să-și mai tragă sufletul, nu o 
destinaţie undee să vadă mărfuri. 

— Uite, Shane... nu e vorba de un apartament separat. Sunt doar 
două camere și o baie, la etaj. Bucătăria e la parter, și va trebui s-o 
împarți cu mine. Pe deasupra... 

— E perfect! 

-...pe deasupra, anunţul era pentru o tânără. Nici măcar 
printr-un efort de imaginatie nu te încadrezi în profil. 

El se încruntă. 

— Nu cumva avem de-a face cu un caz de discriminare sexuală? 

— E casa mea şi pot s-o împart cu oricine doresc, răspunse ea pe 
un ton măsurat. 

— Păi, să ne gândim puţin, spuse el. Eu plătesc peste două sute 
de dolari pe noapte la hotel. Dacă ţi-aș da o mie de dolari pe 
săptămână pentru camerele de la etaj, și dreptul de a folosi 
bucătăria, ar combate obiecţia că nu sunt femeie? 

O mie! Christine își făcuse socoteala să închirieze cu șaptezeci și 
cinci de dolari camera pe săptămână, un preț rezonabil pentru 
Sydney. Un surplus de opt sute cincizeci de dolari ar acoperi rapid 
datoria la bancă. Totuși, ar fi fost oare cinstit să accepte o asemenea 
ofertă? 

— Asta-i o nebunie, murmură ea cu gândul la oferta extravagantă. 

— Nu și pentru mine, insistă el. Nu numai că am să economisesc 
bani, dar o să am și cu cine să schimb o vorbă. N-aș mai fi atât de 
singur. 

— Dar...nu e un apartament elegant, simţi Christine nevoia să 
protesteze. Lupta din răsputeri să învingă tentatia unei sume atât de 
mari. Dacă pe el nu-l deranja să plătească, dacă oricum plătea sume 
de genul ăsta, n-ar fi fost greșit din partea ei să accepte, nu-i așa? 

— De ce nu-mi arăţi casa? sugeră el. 

Christine ezită, codindu-se să-l primească în casă. O să vedem 
imediat. Dacă n-o să-i placă ce vede, va fi problema lui, nu a ei. Nu-i 
era ruşine nici de casă și nici de condiţia ei, ba era chiar mai bine să 
stabilească poziţia fiecăruia înainte de a-și lua orice angajament. 

— Promit să fiu cuviincios, O tachină el. 

Christine capitulă cu un oftat. 

— De ce am senzaţia că întotdeauna obţii ceea ce îţi dorești? 

— Pentru că mă străduiesc din răsputeri să fie așa? Pentru că nu 
mă dau bătut? Pentru că întotdeauna știu exact ce vreau? 

— Sau pentru că ai bani să cumperi orice, i-o întoarse Christine 
sec. 

Shane îi răspunse cu un zâmbet forțat: 

— De cele mai multe ori banii ajută, dar nu-ți pun pe tavă tot 
ce-ţi dorești. 

— Bine spus, încuviință Christine. Să nu uiţi treaba asta. N-aș vrea 
să trăieşti cu impresia că favorurile proprietăresei vin odată cu casa. 

El rânji în fața avertismentului străveziu. 

— Pot să intru, acum? 

— Hai să-ți arăt camerele, apoi, dacă mai ești interesat, o să iau în 
considerare oferta, declară Christine precaut în timp ce inima îi 
bătea în ritm accelerat. Făcu un pas în lături, și-l pofti cu un gest să 
intre. 

În momentul când închise uşa în urma lui, fu dureros de 
conștientă de îngustimea holului pe care el îl umplea atât de ușor cu 
proiecția masculinității sale copleșitoare. Christine nu era mignonă. 
Era înaltă peste medie și cu rotunjimi generoase. Era de asemenea 
destul de puternică din cauza trudei sale de zi cu zi cu pacienţii. Dar 
cu toate astea, prezenţa lui Shane Courtney o punea într-o 
perspectivă de neajutorată feminitate. Îi trebui un efort de voinţă 
să-l conducă de-a lungul holului, ca o proprietăreasă stăpână pe 
domeniul ei. 

— Ce e dincolo? întrebă el când trecură pe lângă prima ușă. 

— Camera mea. Domeniu privat și absolut personal, simţi 
Christine nevoia să sublinieze. 

— Normal, murmură el cu un ton ușor amuzat. 

Christine simţi un nod în stomac. Oare putea avea încredere că 
o să-i respecte intimitatea? Oare putea să fie sigură că n-o să cedeze 
tentatiei de a încerca să-și încerce șansa cu ea? Pe de altă parte, putea 
fi o experinţă ce merita trăită. 

Pe când ultimul gând i se strecura în minte, Christine se scutură 
ca sub un duș rece. Ăsta nu era nici pe departe modul ei normal de 
gândire. Aventura nu era genul ei. Odată cu bărbatul perfect, se pare 
că-i trecuse pragul și un virus de nebunie impulsivă. 

Holul se deschidea în camera de zi, fapt care-i lăsa Christinei mai 
mult spaţiu de respirat, departe de apropierea care-i dădea atât de 
mult de furcă. 

— Poţi să iei mesele aici, sau să te uiţi la televizor dacă vrei, se 
grăbi ea să spună netezind husele fotoliilor îndelung folosite dar 
confortabile, grupate în faţa unui televizor de modă veche. 

Toate erau vechi, dar bine întreţinute. Masa și scaunele de stejar, 
măsuţa de cafea și covorul cu model floral pe care mama ei îl 
îndrăgise atât, perdelele dantelate de la fereastră. Shane Courtney se 
gândea probabil că s-a întors în timp cincizeci de ani, exceptând 
poate televizorul care avea numai cincisprezece ani. Dar totul era 
curat şi bine întreţinut, îşi reaminti Christine cu mândrie. 

Făcu semn cu mâna către scara îngustă. 

— După cum vezi, nu există o intrare separată pentru tine. Va 
trebui să urci pe aici. 

— Nicio problemă, spuse el. 

Christine se-ndreptă grăbită spre anexa proaspăt renovată. O 
faianță obișnuită, suprafeţe sintetice, totul în alb cu excepția 

linoleumului bej. Nu era o bucătărie la modă, dar era luminoasă și 
arăta cât se poate de curat. 

— Primeşti jumătate din spaţiul frigiderului și din debara pentru 
a-ţi depozita mâncarea, turui Christine dintr-o suflare. Am să-ţi arăt 
cum să foloseşti cuptorul și orice altceva mai vrei să știi. Mă aştept 
să-ţi speli singur vasele și să pui totul la loc, așa cum le-ai găsit. 

Nu aşteptă să vadă cum reacționează el, trecând imediat în 
spălătorie pentru a-i arăta mașina automată de spălat, precum și 
măsuţa de călcat. 

— Ce e dincolo de ușa aia? întrebă el când era gata să-l dea afară. 

— Baia mea. 

— Bun. Accesul interzis? 

— Da. Există o baie sus pentru tine. 

Îi adresă un zâmbet ce părea să exprime atât satisfacția, cât și 
acordul său. Un zâmbet care tulbură inima Christinei, făcând-o să 
uite câteva clipe ce mai trebuia să facă. În aparenţă, el nu era deloc 
descurajat de ce văzuse până acum. Nici de perspectiva de a trebui 
să-și facă singur menajul. 

— Şi acum, n-au mai rămas de văzut decât camerele de sus, spuse 
Christine, pentru ca el să elibereze trecerea spre bucătărie. El se 
retrase amabil, iar Christinei îi fu mult mai ușor să respire. 

— Te deranjează dacă las astea aici? spuse el punând plasa de 
cireşe pe tăblia chiuvetei. 

— Nicio problemă. Te rog să urci și să te uiţi singur. Îţi va fi mai 
ușor să evaluezi camerele dacă nu urc cu tine, spuse ea în grabă, 
mult prea conștientă de efectul pe care-l avea asupra ei pentru a-l 
însoţi. 

— Cum dorești, spuse el încet, dar licărul din ochii lui arăta că e 
perfect conștient de faptul că era conștientă de masculinitatea lui. Și 
de feminitatea ei. Și de atracţia dintre ei, asemenea unui curent 
electric. 

Christine rămase în bucătărie, ascultând încordată scârțâitul 
pașilor lui pe treptele vechi. Nu se mișcă din loc până nu trecu de 
ultima treaptă. Apoi se repezi în mica baie de lângă spălător și-și privi 
chipul în oglindă. 

Chiar o considera frumoasă? Christine se examină cu un ochi 
critic, încercând să vadă ce vedea el. O coamă de păr auriu, spusese 
el. În mod evident o exagerare, nuanţa părului ei era mai închisă 
decât aurul. Sandra o convinsese să-şi deschidă câteva șuviţe de 
diferite lungimi care să-i încadreze bretonul. Doar acestea erau aurii. 
Arcul fin al sprâncenelor era castaniu, ca și genele ce-i încadrau ochii 
verzi, pe care Christine nu-i considera tulburători sub nicio formă. 
Nu erau de un verde viu și strălucitor, ci mai degrabă verdele 
lacurilor liniștite de munte. Avea un nas drept, dar ușor evazat către 
vârf, lucru ce părea să echilibreze dimensiunea generoasă a gurii 
sale. Considera că fața ei era prea osoasă pentru a fi cu adevărat 
frumoasă, deşi efectul de ansamblu era unic și atractiv, mai ales 
atunci când zâmbea. Oamenii aveau tendinţa s-o privească atunci 
când zâmbea. Avea o dantură perfectă, cu dinţi albi şi regulați. 
Christine era pe pe bună dreptate mândră de dinţii ei. 

Sandra sugerase că avea exact genul de distinctie caracteristică 
manechinelor, dar pe Christine n-o interesa o astfel de carieră. Îşi 
dorise întotdeauna să fie asistentă medicală, iar serviciul îi oferea o 
mulțime de satisfacţii. Trebuia să-i ofere, pentru că partea pecuniară 

nu era nici pe departe compensatoare. În opinia ei, asistentele erau 
foarte prost plătite pentru munca pe care o făceau. 

Și astfel, ajunse din nou la bani. 

Dacă Shane Courtney o considera frumoasă sau nu, era departe 
de a fi un criteriu de luat în considerare. Trebuia să trateze întreaga 
afacere ca pe o problemă financiară, nu una personală. În ambele 
cazuri, întrebarea era cât avea de gând să stea? 

Christine se duse în bucătărie unde exersă o atitudine reţinută. 
Când îi auzi pașii pe trepte, se-ndreptă spre sufragerie să-l 
întâmpine. Poate că lipsa dotărilor moderne de la etaj îl făcuseră să 
se răzgândească. 

Christine prinse cu coada ochiului o expresie de satisfacție 
nedisimulată pe chipul său, în timp ce cobora ultimele două trepte. 
Apoi el o zări şi, pentru o clipă, flacăra unei hotărâri nemiloase îi 
străluci în ochi, privind-o într-un fel ce era departe de flirt. 

Poate fusese orbită de înfățișarea și de șarmul lui, dar acum scăpă 
de impresia că Shane Courtney ar fi un playboy. O fi avut o mulțime 
de bani de aruncat în stânga și-n dreapta, dar în spatele aparenţei 
sale prezentabile era un caracter de fier și o aroganță intelectuală mai 
temeinică decât simpla siguranță de sine. 

Părea dintr-o dată mai matur, mai impunător. Christine îi dădea 
în jur de treizeci de ani, sau mai bine, ceea ce însemna că era pe 
puțin cu șase ani mai în vârstă decât ea, și, fără niciun dubiu, 
experienţa lui de viaţă era mult mai bogată decât a ei. Christine intui 
că, oricare ar fi fost șarada în care se amestecase, hotărârea lui de a 
merge până la capăt era de nezdruncinat. 

Chipul lui se relaxa într-un zâmbet prietenos în timp ce traversă 

camera și-i întinse un cec deja completat pentru o mie de dolari. 

— Chiria pentru prima săptămână. Ţi-ar fi convenabil dacă m-aș 
muta mâine dimineaţă? 

Christine luă bucata de hârtie și uitându-se lung la ea, se întrebă 
dacă nu cumva își vindea sufletul diavolului. Avu o premoniţie că 
viaţa ei avea să fie iremediabil schimbată odată cu sosirea lui Shane 
Courtney. Ridică privirea, încercând să-i ghicească intenţiile în ochi, 
dar tot ceea ce văzu fu o admiraţie sinceră, care-i acceleră pulsul. 

— Cât ai de gând să rămâi? întrebă ea. 

— Depinde. 

— De ce? 

— De multe lucruri. 

De ea, spre exemplu, era mesajul nerostit dar inconfundabil din 
ochii lui. Christine făcu un efort să-l ignore. 

— Asta nu lămurește nimic, Shane. Dacă e numai pentru o 
săptămână, atunci am să spun cui va veni în după-amiaza asta, că o 
să am din nou camere libere weekendul viitor. 

Fl clătină din cap. 

— Să nu faci asta, Christine. Îţi promit că n-o să pierzi financiar 
prin șederea mea. 

— Dar tu, în mod normal, unde trăiești? 

— Oriunde mă duce munca, ridică el din umeri. 

— Tot asta te-a adus și aici? 

-Nu. Bunicul a avut un stop cardiac acum câteva zile. E internal la 
spitalul St. Vincent, și s-ar putea să mai rămână o vreme, pentru 
analize. Nu știu cât de mult. Nu știu nici ce-am să fac când va fi 
externat. Depinde... de o mulțime de lucruri. 


CINE MĂ AȘTEAPTĂ ACASĂ 27 


Courtney. Max Courtney de la secţia de cardiologie. Cel care 
numea în glumă vizitele familiei, adunarea vulturilor care-i așteaptă 
moartea. Christine simţi un fior de gheaţă. Îi plăcea bătrânul 
excentric, dar fii lui și nevestele lor o făceau să se zbârlească, 
dezgustată. Mai avusese de-a face cu genul lor, și de fiecare dată 
fusese o experiență cât se poate de amară. 

Iar acesta era fiul acelor oameni. 

Fiul și moștenitorul 

Christine știa acum cu precizie cum stă cu Shane Courtney. 
Împături cecul și-l strecură în buzunarul de la blugi, nemaisimţind 
niciun pic de vină că-i lua atâţia bani. Ba chiar îi dădea o mare 
satisfacţie. 

Îi oferi cel mai strălucitor zâmbet fals cu putință. 

— Înţeleg. Atâta vreme cât o să-mi plătești aceeași sumă la 
începutul fiecărei săptămâni, ești binevenit să stai cât poftești. Apoi, 
din două mișcări precise, recuperă plasa de cireşe din bucătărie și 
i-o puse în braţe. Ar trebui să duci astea bunicului tău când îl vizitezi. 
Ar fi o trataţie plăcută pentru el. 

Râsul lui era plin de ironie. 

— Nu-l cunoști pe bunicul meu. 

— Ştiu că pacienţii apreciază întotdeauna o schimbare a meniului 
de spital, răspunse ea, hotărând că n-ar avea niciun sens să-l 
lămurească despre cunoștințele ei referitoare la Max Courtney. 
Mâine dimineaţă ar fi numai bine să te muţi. Am să-ți dau cheia de la 
intrare cum ajungi. 

Nu avu de ales decât s-o urmeze afară. Christine îi deschise ușa 
și se trase într-o parte, dându-i clar de înțeles că se așteaptă să plece. 

Shane se opri o clipă în dreptul ei, cu o ușoară nedumerire în 
sprâncenele ridicate. Ochii lui căutară pe chipul Christinei un 
indiciu, încercând să ghicească motivul schimbării, dar Christine îi 
răspunse cu o privire calmă, refuzându-i accesul la gândurile și la 
sentimentele ei. 

Buzele lui Shane se arcuiră într-un zâmbet ironic, în timp ce 
şopti: 

— Mâine e o nouă zi. Am să fiu aici la ora unsprezece, Christine. 

— Perfect. 

— Aş vrea să te invit la masă. 

— Aleg eu locul? 

— Oriunde dorești. 

Zâmbetul ei ascundea o mare satisfacţie. 

— Mulţumesc. Mi-ar face plăcere. 

EI plecă mulţumit de felul cum se aranjaseră lucrurile. 

Christine închise ușa în urma lui și se simţi la rândul ei 
mulțumită. Ştia exact unde avea să-l ducă mâine pe Shane Cortney să 
ia masa. Avea de gând să-l pună să dea cărțile pe faţă, ca să ştie la ce 
să se aștepte de la ea. 

Se bătu peste buzunarul blugilor în timp ce intra în camera ei. 
Banii erau ai ei, indiferent cum va reacţiona el mâine. Să-i fie 
învățătură de minte dacă a crezut că se poate folosi de ea după 
bunu-i plac! 


Capitolul 3 


Shane Courtney sosi prompt a doua zi, la unsprezece fix. Aduse 
cu el o valiză de piele, un diplomat plin cu acte, un sac de protecţie 
pentru costume și un aer de învingător. Purta o cămașă sport cu 
capse și o pereche de blugi care i se potriveau ca o mănușă, nelăsând 
niciun dubiu cu privire la masculinitatea trupului său. 

Un lucru era sigur la Shane Courtney, nu era genul care să se 
ascundă după deget. Radia prin toți porii o masculinitate atât de 
intensă, încât Christine aproape se pierdu cu firea. Își dori ca măcar 
să nu fi fost atât de irezistibil de chipeș. 

Nici felul în care o privea n-o ajută prea mult. O luă în primire 
cu o privire avidă, fără să dea nici cea mai mică importanță ţinutei ei 
ca scoasă din cutie. La fel de bine ar fi putut să nu aibă nimic pe ea, 
gândi Christine, înfiorându-se. 

Alesese dinadins o bluză neagră mulată și, fusta mini plisată de 
culoarea oului de rață, pentru a-i arăta ce n-o să aibă niciodată, dar 
ideea funcţionă invers decât anticipase, și se simţi teribil de 

vulnerabilă tot timpul cât privirea lui se plimbă de-a lungul formelor 
prelungi ale picioarelor sale. 

— Bună dimineaţa, spuse ea încercând să-i abată atenţia. 

— Foarte bună, replică el cu ochi strălucitori căutându-i pe-ai ei. 
Nicicând n-a fost una mai bună. Cred că mi-am trăit întreaga viață 
doar pentru a ajunge la momentul ăsta. 

— Ei bine, acum că momentul a trecut, răspunse Christine cu 
aplomb, cine știe ce surprize ne rezervă viitorul. 

Pentru el în special, își promise ea. N-avea de gând sub nicio 
formă, să cedeze farmecului său superficial. 

Făcu un pas înapoi și-l pofti cu un gest înăuntru. 

— Poţi să urci, îl invită ea. Totul e pregătit. Ti-am lăsat cheia de la 
intrare pe măsuţa de toaletă din camera din spate. 

— Îţi mulțumesc. Trecu pe lângă ea fără să aștepte să-i arate 
drumul. Îmi duc lucrurile sus, şi cobor imediat. 

— Nu-i nicio grabă. E abia unsprezece, iar eu mai am treabă de 
făcut. Dacă plecăm la douăprezece și un sfert, o să fie numai bine. 

Se opri la jumătatea holului și se-ntoarse spre ea cu o sprânceană 
ridicată. 

— Te pot ajuta cu ceva? 

— Treburile mele sunt la fel ca și ieri. Private. 

De fapt, Christine își terminase toate treburile gospodărești 
pentru weekend. Pur și simplu era un mod de a-l face pe Shane să 
înţeleagă că nu-i stătea la dispoziţie de câte ori avea chef. 

Fl îi răpunse cu cel mai cuceritor zâmbet. 

— Nu există nicio altă opțiune? Până atunci mai pot trăi o viaţă. 

— Sunt sigură că nu te-ar deranja prea tare, răspunse Christine cu 

oarecare acreală. N-am nicio îndoială că un bărbat atât de inteligent 
ca tine va găsi o modalitate să-și ocupe timpul. 

— Fără ieşire! spuse el, cu un zâmbet până la urechi, de parcă o 
citea ca pe o carte deschisă, știind exact la ce să se aștepte. Dar să știi 
că sunt un asistent de toată isprava, continuă el, în caz că ai nevoie 
de vreo mică reparaţie, sau altceva de pus la punct. În felul ăsta, 
mi-ar trece timpul mai repede. 

Christine zâmbi, imaginându-și-l pe Shane Courtney ca om bun 
la toate prin casă. 

— N-am să uit, îl preveni ea, dar pentru moment nu e nimic de 
reparat. 

EI lăsă să-i scape un oftat exagerat. 

— Atunci, n-am altă alegere decât să-mi călăuzesc clipele pe calea 
răbdării. 

— Așa să faci, îi aruncă ea, apoi se retrase în camera ei, tăindu-i 
posibilitatea unui alt răspuns. 

Culese de pe măsuţă cartea împrumutată de la bibliotecă, din 
care mai citea uneori și, așezându-se comod pe sofa, lângă fereastră, 
o deschise la semn. Mintea îi fugea de la intriga din paginile cărții și 
renunţă curând la orice încercare de a se mai concentra. Shane 
Courtney avea dreptate. O oră și jumătate avea să fie un timp 
diabolic de lung. 

Podeaua scârţâii deasupra capului, indicând că el alesese să 
doarmă în camera de deasupra ei. Gândul ăsta o deranja. Nu era 
același lucru ca atunci când Sandra ocupase acel dormitor. Dar până 
la urmă, era doar pentru o săptămână sau două, se liniști Christine. 
Puțin probabil ca Shane Courtney să stea mai mult. Nu la prețul 

exagerat pe care-l plătea. La banii ăștia, merita să te chinui un pic. Ar 
fi minunat să-și mai reducă din datorii. Odată ipoteca plătită, ar 
continua o perioadă să închirieze, până ar mai strânge niște bani, și 
apoi ar remobila casa pe gustul ei. 

Camera în care era acum fusese salon, pe vremea când trăia 
mama ei, o mare schimbare fată de camera de zi și de dormit în care 
o transformase Christine pentru a disponibiliza camerele de la etaj. 
Își imagină cum ar transforma totul, dacă ar avea libertatea să 
cumpere ce-i place. Ar fi fost minunat să transforme din nou casa 
într-un cămin cum se cuvine. 

Pe de altă parte, ar fi fost straniu să locuiască aici de una singură. 
Christine își aminti luna îngrozitoare după ce murise mama ei, 
senzaţia lipsei, jelitul după tot ce nu mai putea fi ca înainte. Când 
Sandra venise să locuiască la etaj, prezenţa ei însemnase enorm. 
Nu-i mai era atât de greu să se-ntoarcă acasă după serviciu, pentru că 
acum casa nu mai era atât de pustie. Încă îi mai era dor de mama ei. 
Teribil de dor uneori. Gândul că va face Crăciunul de una singură 
era o durere greu de înfruntat. Credincioșii prieteni ai mamei ei or 
să insiste cu invitaţii pentru ziua de Crăciun, și o vor face cu gând 
bun, dar pentru ea n-ar fi în regulă. Va trebui să se gândească la 
altceva de făcut. Câteva idei îi trecură prin minte, dar niciuna nu-i 
stârni entuziasmul. Când la douăsprezece și jumătate se auzi bătaia 
în ușă, realiză cu uimire că o furaseră gândurile atâta timp. Pulsul i 
se acceleră la gândul de a da din nou ochii cu Shane. Va continua 
să-l trateze după cum plănuise, se îmbărbătă ea. 

Era enervant să simtă din nou cum i se înmoaie genunchii când 
deschse uşa și se trezi faţă-n faţă cu el. Avea oare să se diminueze 

vreodată impactul pe care-l avea asupra ei? 

— Eşti gata de plecare? întrebă ea cu o nepăsare disimulată. 

— Mor de nerăbdare, replică el cu o strălucire în ochi. 

— Atunci, să pornim la drum. 

Era intens conștientă de prezenţa lui alături, când se opri să 
încuie ușa în urma lor. 

— Încotro o luăm? întrebă el cu o notă de amuzament în voce. 

— Ei, puţin mai sus pe stradă. Nu-i mult de mers, zâmbi ea. 

— Ai trăit în Paddington toată viața, Christine? 

— De când mă știu. Dar tu? Unde locuiești? 

El ridică din umeri. 

— Oriunde mă poartă viaţa. 

— Din cauza serviciului? 

— Da. 

Christine îi aruncă o privire curioasă. 

— Şi cum îţi câştigi existenţa? 

Un mic zâmbet sardonic îi flutură în colțul gurii. 

— Cred că aș putea spune că rezolv probleme pe care alţii nu le 
pot rezolva singuri. Dau companiilor în dificultate șansa unui nou 
început în afaceri. 

Clar, nu era un playboy! Christine își aminti strălucirea de oţel 
pe care o văzuse ieri în ochii lui. Genul de probleme cu care se 
confrunta în domeniul lui îi formaseră probabil un caracter nemilos. 
Cât de nemilos avea Shane de gând să fie pentru a-și face jocul cu ea? 
Un mic fior plin de presimţiri îi străbătu șira spinării, în timp ce 
ieșeau în artera principală. Oare diavolul putea avea un chip atât de 
perfect? Shane Courtney era un maestru în arta tentaţiei. Dar, până 

la urmă, asta nu însemna că va trebui să-i cadă victimă, deși se lăsase 
sedusă financiar să-l primească în casă. Ajungând aici, își aduse 
aminte că el evitase cu subtilitate discuţia despre casă, aparent 
reticent în a divulga informaţii despre trecutul său. Dar ea n-avea de 
gând să-l lase să scape așa ușor și încercă o nouă tactică. 

— Bunicul tău unde trăieşte? 

El avu o mică ezitare înainte de a răspunde, ca și cum n-avea 
nicio tragere de inimă să continue pe tema asta. Fapt ce corespundea 
intentiilor lui superficiale în privința ei, gândi Christine cu 
amărăciune. Era clar că se prevala de imaginea unui om realizat prin 
forțe proprii. 

— Locuiește pe coasta centrală, la nord de Sydney. Răspunsul veni 
pe un ton sardonic. 

Christine se încruntă, nefiind prea sigură cum ar trebui să 
reacționeze. 

— Şi i-au plăcut cireșele? întrebă ea în cele din urmă. 

— Le-am dat personalului îngrijitor, ca să mai atenuez corvoada 
de a avea grijă de el, spuse Shane, apoi urmări amuzat șocul pe care 
declaraţia lui i-l provocase. 

— Şi n-a luat-o ca pe o insultă? 

El râse deschis. 

— Toţi cei care-l cunosc pe bunicul meu, îi spun pe la spate 
generalul. Pe bună dreptate. Probabil că a început deja să 
reorganizeze spitalul după cum îi convine. Te asigur că e un om atât 
de egocentric, încât ar fi privit cu dispreț un dar în cireşe. L-ar fi 
considerat un semn de slăbiciune din partea mea. 

Christine își schimbă părerea despre bărbatul de lângă ea. 

Avusese iscusința de a citi perfect starea lucrurilor. Cum spusese cu 
dispreţ Max Courtney, membrii familiei sale îi vânau favorurile. 
Imediat ce plecau, avea o mare plăcere să împartă cadourile primite 
de la ei celorlalţi pacienţi. Fericise întreaga secţie printr-un astfel de 
comportament. Deși încălcase regulile, o făcuse cu farmec. 

Farmec! 

Uneori, genele săreau o generaţie. Max Courtney avea șaptezeci 
și cinci de ani, dar era încă un bărbat chipeș, extrem de iscusit în a 
obţine ce dorea. Ar fi fost interesant să-l vadă pe Shane alături de 
bunicul lui. 

— E rândul tău, o tachină Shane. 

— La ce? Christine se grăbi să revină cu picioarele pe pământ. Era 
irelevant pentru ea cum o să se-nţeleagă Shane cu bunicul lui. După 
o săptămână sau două, niciunul nu va mai fi în viaţa ei. 

— Să-mi povestești despre tine. 

— Nu-i nimic prea interesant, șovăi Christine, încercând să 
prelungească momentul de mai devreme. 

El aruncă o privire în lungul străzii, căutând un restaurant mai 
prezentabil, apoi realiză că sunt aproape vizavi de piaţa în care se 
întâlniseră cu o zi mai devreme. Se-ntoarse cu un zâmbet larg către 
ea. 

— Viaţa ta a început la bazar? 

— Nu. Aici vreau să luăm prânzul, spuse ea arătînd spre o tablă 
neagră sprijinită în faţa hotelului. Pe ea era scris cu cretă meniul de 
la bar. 

— Aici? Fu rândul lui să se arate șocat. 

— Mâncarea e bună, iar preţurile rezonabile, spuse Christine 


36 RACHEL HESTON 


pășind peste pragul de la intrare. Înăuntru era un miros puternic de 
bere și o mulţime zgomotoasă, normală pentru o zi de duminică. 

— Christine. Mâna lui Shane o prinse de braţ, oprind-o. Nu putem 
merge într-un loc mai liniștit? Preţul nu e o problemă, se grăbi el s-o 
convingă. Am putea de exemplu... 

— Ai spus că e alegerea mea, îi reaminti ea, punând capăt cu un 
zâmbet oricărui protest. 

— Dar... se-ncruntă el nedorind s-o jignească, dar evident 
îngrozit de alegerea ei. 

— Bine ai venit în lumea mea, Shane, îi aruncă Christine peste 
umăr, iar el, trebui s-o urmeze. 

Localul era arhiplin. Toate scaunele de la bar erau ocupate, toate 
canapelele de lângă ziduri, toate locurile la masă. Abia mai era loc de 
stat în picioare. Avură de furcă pentru a-și face loc prin marea de 
oameni. 

— Salut, Christine! strigă Nancy din spatele barului. 

— Hei, Christine! Văd că azi ai companie, îi făcu cu ochiul unul 
din obișnuiţii locului. 

— Să fii atentă, Christine, nu prea arată ca unul de-ai noștri, o 
sfătui altul în glumă. 

— Dar afişează taman culoarea potrivită pentru hotelul lui Kitty 
O'Shea, anunţă cineva din mulțime. Verdele Irlandei. 

— Asta aşa-i, O altă voce le tinu isonul. Să-l lăsăm să treacă. Lui 
Rose i-ar fi plăcut flăcăul. 

— Lui Rose i-au plăcut întotdeauna ăia mai arătoși. 

— Nicidecum! Lui Rose îi plăcea toată lumea. Avea o inimă cât 
roata carului. 

— Așa-i! Bravo ţie, Christine! Ridicară paharele pentru ea, într-un 
toast general. Să-ţi trăiască. Dar, dacă face vreun gest deplasat, măcar 
cu-n deget, contează pe noi să-l potolim. Urmă un hohot general de 
râs. 

Christine râse și ea, făcându-le tuturor cu mâna în timp ce trecea 
printre ei, acceptându-le umorul grosolan dar natural și plin de 
afecţiune. Cum privea Shane situaţia, nu știa și nu-i păsa, dar 
strânsoarea de pe braţul ei nu slăbi până când ajunseră la baza scării 
din fundul barului. 

— Restaurantul e la etaj, îl lămuri ea, privind cu subințeles mâna 
cu care se agățase de ea, țintuind-o locului. Locul era prea strâmt 
pentru ca doi oameni să poată urca impreună. 

— Ah, înţeleg, murmură el. 

— E întotdeuna interesant să testezi stofa din care e făcut un 
bărbat, răspunse Christine voioasă, și porni pe scară imediat ce își 
eliberă mâna. 

Shane o urmă fără niciun comentariu. 

Ce repede a știut să treacă peste disconfortul iniţial, gândi 
Christine. În ciuda prejudecăţilor ei cu privire la clasa lui socială, 
fusese impresionată de felul în care știuse se facă faţă tămbălăulului 
din bar. Sau poate era doar abil în a accepta inevitabilul. 

Odată ajunși la catul de sus, mare parte din zgomot rămase în 
urmă, iar ei fură întâmpinați de luminozitatea unui spaţiu bine 
aranjat. Un perete fusese dărâmat pentru a crea un spaţiu cât mai 
mare, iar hotelul data dintr-o perioadă când plafoanele erau minunat 
de înalte. Mesele din restaurant erau așezate la distanțe generoase 
unele de celelalte, îmbrăcate în feţe de masă de in scrobit și 

împodobite cu câte o vază cu flori proaspete. În ochii Christinei, 
încăperea păstra stilul lumii vechi, de o eleganță pe care puţine 
restaurante de lux ar fi putut-o egala. 

Barul care domina unul dintre pereți, era un splendid exemplu 
al măiestriei vechilor meșteri, o lucrare de artă în lemn lăcuit, 
ferecată cu garnituri de alamă, cu rafturi de sticlă mată și o oglindă 
uriașă în spate. Fotografii cu scene din timpurile de altădată erau 
înrămate și înșirate de-a lungul pereţilor, alături de afișe ale filmelor 
ce făcuseră istorie la vremea lor. "Ocolul pământului în optzeci de 
zile", "Prizonierul din Zelda", "Cântărețul de jazz". 

Cea mai bună prietenă a mamei ei se repezi din spatele barului 
pentru a le ieși în întâmpinare. 

— Vai ce bine-mi pare să te văd, scumpo, spuse ea cu un zâmbet 
cald. După cum văd, nu mănânci singură azi, nu-i așa? ÎL fixă pe 
Shane cu interes. Masa pentru două persoane de la geam? 

— Da, te rog, Moira. 

Se-nvârti în jurul lor ca o cloșcă, așezându-i pe scaune, 
luându-le comanda, aducându-le meniul, și urmărind fiecare mișcare 
a lui Shane. El suportă toate astea surprinzător de bine, 
răspunzându-i cu o purtare șarmantă până ce Moira îi lăsă singuri, 
mulțumită că protejata ei e însoţită de un gentleman. 

— Eşti cumva sub protecţia mafiei din Paddington? îi șopti el peste 
meniu, înălțându-și sprâncenele într-o exagerată poză conspirativă. 
O să apară cumva Gino în spatele meu? 

Christine râse, scuturând din cap. 

— Pentru moment, ești în siguranță. De bine de rău, ai fost 
acceptat până la noi ordine. 

— Am trecut testul, spuse el cu satisfacție. 

— Poate, răspunse Christine, pe un ton care n-o angaja cu nimic, 
în timp ce studia meniul cu o expresie afabilă. 

Jodie, una dintre fetele care lucrau doar în weekend, veni cu 
băuturile și luă comanda pentru bucătărie. Se folosi de ocazie pentru 
a-l măsura la rându-i pe Shane din priviri, iar la plecare îi făcu 
Christinei un semn cu degetul în sus, pe la spatele lui. 

Christine se relaxă pe bancheta căptușită ce se-ntindea de-a 
lungul peretelui, își sprijini brațul de pervazul ferestrei, și se lăsă 
furată de scena liniștită de afară. Razele soarelui alergau printre 
frunzele copacilor ce-nconjurau vechea biserică de gresie. Pacea 
unei zile de duminică domnea peste tabloul în care nu se vedea 
țipenie de om. 

— Plăcută priveliște, remarcă Shane. 

— Am crescut în cea mai mare parte a copilăriei în acest hotel, 
spuse Christine. Terenul meu de joacă era acolo, afară. Și școala mea 
tot acolo e. 

— Deci, ăsta e motivul pentru care toată lumea te cunoaște, spuse 
el în şoaptă. 

— Și au avut grijă de mine. Se-ntoarse spre el cu un zâmbet 
melancolic. Mama avea obiceiul să ceară tuturor să-mi poarte de 
grijă. A condus barul de la parter vreme de douăzeci de ani, iar 
înainte de asta a fost cameristă. Patronii au avut bunătatea s-o 
angajeze și să-i dea o șansă. 

— Rose. 

El rostise numele cu un respect ce umezi ochii Christinei. Se 
grăbi să-ntoarcă din nou capul spre fereastră. O mână caldă o 

acoperi pe a ei, degetele oferind o consolare mută pe care Christine 
nu era sigură că o dorește din partea lui. Atingerea lui o tulbură mai 
mult decât s-ar fi așteptat. 

— A fost o problemă nu-i așa? întrebă el cu duioșie. 

Declanșase o răbufnire de mândrie defensivă. Întoarse spre el o 
privire furioasă. 

— Întocmai, scrâșni ea. Problema am fost eu. Mama a vrut să mă 
păstreze. Dar n-avea unde să se ducă și pe nimeni la care să apeleze. 
Vezi dumneata, domnule Courtney, copiii din flori nu erau chiar 
acceptabili în vremea aceea, și, nici mamele lor. În unele cercuri, nici 
în ziua de azi nu sunt. 

Făcu o pauză, apoi adăugă cu satisfacţie: 

— Să fii bastarda unei barmaniţe, e un motiv suficient să nu fii 

chiar dezirabilă, nu crezi? 


Capitolul 4 


Shane Courtney nu fu câtuși de puţin descumpănit de tirada ei 
usturătoare. În loc să bată în retragere, se aplecă spre ea și-i luă o 
mână între ale lui. 

— Deci, ăsta-i motivul pentru care ai un complex ostil și defensiv 
de inferioritate, spuse el pe un ton scăzut, plin de compasiune. 

Christine simți că îi fuge pământul de sub picioare. Se trezi 
negând cu vehemenţă ceea ce considera a fi un atac la persoană. 

— Nu sunt ostilă, răbufni ea. Nu sunt în niciun fel defensivă. Apoi, 
recâștigându-și controlul asupra vocii, insistă cu ardoare. Și în mod 
sigur, n-am niciun complex de inferioritate! Sunt la fel de bună ca 
oricine altcineva! 

— Christine... sunt de partea ta, spuse el cu blândeţe. Aș putea să 
te ajut. 

Ea își smuci mâna din mâinile lui și o cuibări în poală, 
masând-o cu cealaltă pentru a-ndepărta amprenta fierbinte cu care o 
însemnase. 

— N-am nevoie de ajutor, mulțumesc foarte mult, aproape ţipă ea, 
cu o voce gâtuită de mânie. 

El deschise larg brațele într-un apel dramatic. 

— N-am vrut să suspin în niciun fel că nu te-ai descurcat de una 
singură, Christine. O faci chiar cu prisosinţă, iar eu te admir și te 
respect pentru asta. 

— O faci, într-adevăr? întrebă ea cu scepticism. 

— Da. Foarte mult. Se relaxă în scaun, așteptând să scadă 
tensiunea. Și o admir pe mama ta pentru că nu te-a părăsit în niște 
circumstanţe care trebuie să fi fost îngrozitor de grele, adăugă el pe 
un ton cât se poate de sincer. 

Christine îl fixă cu privirea, căutând în ochii lui o ezitare care 
să-l dea de gol dacă joacă teatru, dar el îi susținu privirea fără să 
clipească, iar expresia lui nu-și pierdu concentrarea. 

— A fost cea mai mare decizie din viaţa ei, spuse Christine pe un 
ton categoric. Nu i-a fost deloc ușor să găsească de lucru ca să 
hrănească două suflete. 

— Familia ei n-o putea ajuta? 

— Tatăl ei a dezmoștenit-o în momentul când a aflat că e 
însărcinată. Era dascălul bisericii, spuse Christine cu ironie amară. 
Era văduv, iar ea, singurul lui copil, în același timp bucătăreasă și 
menajeră, mare parte din tinereţea ei. Avea numai optsprezece ani, 
era complet nepregătită pentru vreo muncă, dar el a izgonit-o din 
casă, spunându-i că nu vrea s-o mai vadă vreodată. 

— Un om dur, murmură Shane. 

— Un bigot. Dar în cele din urmă a ajutat-o, spuse ea cu satisfacția 
justiţiei împlinite. A murit și i-a lăsat mamei suficienţi bani să 

cumpere casa cu terasă. Așa că până la urmă a făcut rost de un cămin 
pentru noi două. 

— Ştii cine a fost tatăl tău, Christine? 

— Da, spuse ea cu un zâmbet melancolic. ÎI chema Chris Lanigan. 
Mama mi-a spus că era frumos și amuzant, și ea l-a iubit. Întotdeauna 
a spus că arăt exact ca el. 

— De ce n-a rămas lângă ea? Nu s-au căsătorit? 

— El era muncitor în construcţii. A fost strivit împreună cu colegii 
de lucru, când s-a prăbușit etajul cinci al clădirii Merrick. Asta a fost 
înainte chiar ca mama să știe că e însărcinată. Așa că a rămas să-și 
poarte singură de grijă. 

— N-a încercat să intre în contact cu familia lui... în legătură cu 
tine? 

Christine clătină trist din cap. 

— N-au vrut să audă nimic. Mai aveau șapte copii și nu doreau 
să-şi asume responsabilitatea pentru bastarda unui fiu decedat. I-au 
spus mamei că e o stricată, și n-a fost niciodată în firea ei să insiste 
unde nu era dorită. 

— Îmi pare rău. 

— Adevărat? 

— Să fii complet abandonată de cei cărora ar fi trebuit să le 
pese. ..Se opri. Asta n-ar trebui să se-ntâmple nimănui. 

Mila din vocea lui suna convingător. Christine descoperi că-i e 
din ce în ce mai greu să-și păstreze prejudecățile împotriva lui. 

— După câtă vreme a reușit mama ta să-și găsească un rost în 
hotelul ăsta? întrebă el. 

— Asta a fost mai târziu, îi spuse Christine. A fost la un azil pentru 

săraci, unde a putut să nască. Au făcut presiuni asupra ei pentru a mă 
da spre adopție, dar nici n-a vrut s-audă. Am fost un copil foarte 
iubit. 

— Avea vreo idee despre greutăţile care o așteptau? 

— Era hotărâtă să se descurce cumva și când a fost în cele din 
urmă acceptată aici, se poate spune că a aterizat în picioare. Toată 
lumea a fost extrem de drăguță cu noi, și au avut grijă de mine când 
ea lucra. Când puteam să mă ţin pe picioare, câțiva dintre obișnuiții 
locului mă scoteau uneori la plimbare, îmi cumpărau acadele și 
înghețată. Am avut o duzină de unchi și de mătuși când am fost mică, 
zâmbi ea. Încă mai am. 

— Mama ta te-a lăsat în grija unora de teapa celor de jos? 

Zâmbetul Christinei se șterse aproape instantaneu. 

— Nu haina face omul, Shane Courtney. Ochii ei verzi aruncau 
fulgere. Experienţa m-a învăţat că, cu cât oamenii devin mai 
sofisticaţi, cu atât mai tare li se usucă inimile. 

Buzele lui tresăriră într-un zâmbet strâmb, de om pătit. 

— Ai dreptate. Ochii lui o fixară pe-ai ei, iar Christine avu revelaţia 
că împărtășesc o viziune asupra lumii pe care și el o știa prea bine. 
Sunt total de acord cu tine. Cu cât sunt mai cizelaţi, cu atât devin mai 
neînduplecaţi, repetă el mohorât. 

Jodie apăru cu aperitivele pe care le așeză pe masă, invitându-i 
să guste din platoul minunat asezonat. Christine începu cu o stridie 
înecată într-un sos pe bază de nucă de cocos și garnisită cu felii de 
mango. Se-ntrebă dacă nu cumva l-a judecat greșit pe Shane. Prin ce 
experienţă trecuse încât să-l facă să-i dea dreptate? Apoi, lăsă 
deoparte întrebarea și începu să mănânce. Doar timpul va spune 

dacă a avut dreptate sau s-a înșelat în privinţa lui. 

— Nemaipomenite stridii, spuse Shane, atacând aproape cu 
venerație una din stridiile de Sydney pe care le comandase. 

— Ţi-am spus că mâncarea e bună, spuse ea făcând un semn spre 
celelalte mese, care acum erau aproape toate ocupate. 

El zâmbi. 
— Să-mi fie învățătură de minte. Aparenţele pot fi înșelătoare,nu? 
Obţinu un surâs din partea ei. 

— Îţi place decorul, aici sus? 

— ÎL iubesc. Mă simt într-o epocă în care totul era mult mai 
simplu. E foarte relaxant. 

Terminară antreurile și, după ce Jodie debarasă masa, reluară 
conversaţia. 

— Ce s-a întâmplat cu mama ta, Christine? întrebă Shane în 
şoaptă. 

— A murit din cauza unei pneumonii virale, acum șapte luni. 

— Cred că-i duci tare mult dorul. 

— Da, îi simt lipsa. Era o femeie caldă și minunată. Ochii-i sclipiră 
de mândrie. Cinstită, harnică și aproape proastă de bună. A fost doar 
o chelneriță, dar a luminat vieţile multora. 

Shane o privi cu atenţie preţ de câteva secunde, apoi o întrebă 
cu blândeţe: 

— De ce "doar", Christine? A criticat-o cineva pe mama ta că era 
"doar" o chelneriţă? 

— Sunt unii care consideră meseria de chelneriță inacceptabilă 
din punct de vedere social, spuse ea înțepat, înghițindu-și 
amărăciunea. 

EI îi căută privirea. 

— Cum ar fi? 

— Cum ar fi un doctor cu care mă întâlneam într-un timp, 
răspunse ea înfruntându-i privirea. Am crezut că are intenţii serioase. 
Așa credea și mama. Era atât de fericită la gândul că am să mă mărit 
cu un doctor. Era într-un fel încununarea tuturor eforturilor pe care 
le făcuse ca să am tot ce e mai bun. Mama a avut întodeauna vise 
mari pentru mine. Voia să am tot ce i-a lipsit ei. 

— Dar doctorul nu s-a căsătorit cu tine. 

— Nu. Am fost la el acasă pentru a-i cunoaște familia. Erau niște 
oameni foarte distinși și bogaţi. N-au fost de părere că sunt demnă 
de a fi soţia fiului lor. Pasiunea lui s-a răcit după ce și-au expus 
punctul de vedere. Atât lui, cât și mie. 

— A fost un prost. 

Dispreţul din vocea lui Shane o luă prin surprindere. 

— Așa am crezut şi eu. Când mi-a fost clar că n-are de gând să iasă 
din cuvântul familiei, i-am spus că-mi irosește timpul și e cazul să 
dispară din viaţa mea. 

— Cale bătută! 

Christine îl privi cu atenţie. Era doar o poză jucată, sau spunea 
chiar ce simţea? 

— Dar familia ta ce-ar spune? întrebă ea abrupt. Ar fi de acord să 
iei o nevastă cu o origine ca a mea? 

— Nu, n-ar fi. O hotărâre neînduplecată îi apăru în priviri. 
Diferenţa însă, Christine, este că mie nu mi-ar păsa. De fapt, mi-ar 
face plăcere să-i pun în fața faptului împlinit. 

Oare ăsta era scopul pe care-l urmărea cu ea? Iritarea familiei îi 

dădea oare vreo satisfacţie? Își aminti tonul sardonic pe care-l 
folosise când venise vorba de bunicul său. Un lucru era sigur. Poate 
că devenise independent de familia sa, dar nu se eliberase de ei. 
Faptul că a venit să-și viziteze bunicul la spital era o dovadă în sensul 
ăsta. 

Chipul lui se relaxă din nou într-o expresie mai senină, fixând-o 
cu o privire plină de interes. 

— De ce te-ai făcut infirmieră? 

— Pentru că îmi place să am grijă de oameni. E un sentiment 
plăcut să poţi să ajuţi pe cineva când are nevoie. Să-l ajuţi să se facă 
bine. 

El zâmbi aprobator. 

— Ce sectie a spitalului beneficiază de serviciile tale? 

Era o întrebare periculoasă. Christine nu dorea să mintă, dar nici 
nu voia să dezvăluie încă faptul că bunicul său era unul dintre 
pacienţii care "beneficiau de serviciile ei”. 

— Sunt o mulţime de sectii, răspunse ea încet, până se decise să 
folosească tactica lui Shane împotriva lui. Mă-mpart între mai multe. 

Jodie îi oferi exact diversiunea de care avea nevoie, 
întorcându-se cu felul principal, și conversaţia lâncezi din nou, cu 
excepţia comentariilor despre mâncare. 

Shane insistă să comande şi desert, radiind de bucurie când 
descoperi budincă cu unt în meniu. 

— N-am mai mâncat așa ceva de pe vremea când eram la internat. 

— Ai fost la o şcoală cu internat? 

— A fost o modalitate eficientă să scape de mine. 

Declaraţia lui era cu atât mai șocantă cu cât o spusese pe un ton 

nepăsător. Christine nu se putu abtine. 

— Nu te doreau lângă ei? 

— Nu. N-am fost niciodată dorit. Însă n-a fost chiar atât de rău, 
spuse el ironic. M-a învăţat să stau pe picioarele mele, să fiu 
independent. Să fac ceea ce cred că e corect, indiferent de opiniile 
celorlalți. 

Nu era de mirare că se solidarizase cu atâta convingere cauzei 
mamei ei; abandonat de cei care ar fi trebuit să-l iubească. 

— Probabil că te-ai simţit teribil de singur. 

— Am supravieţuit, ridică el din umeri. Semeţia din privirea lui 
refuza orice compătimire. 

— Dar bunicului tău, se grăbi ea să-ntrebe, nu i-a păsat deloc de 
tine? 

— Pe măsură ce am înaintat în vârstă, se pare că a început să mă 
placă mai mult. Apoi, vocea i se înăspri. În cele din urmă însă, m-a 
pus într-o poziţie de neacceptat. Spre deosebire de niște făţarnici pe 
care prefer să nu-i numesc, l-am părăsit. N-am vrut să mă las 
transformat într-unul dintre ei. 

— Dar încă îi vizitezi, insită Christine, dornică să înțeleagă situaţia. 

— Așa e, zâmbi el strâmb. Poţi să-i spui o ultimă încercare să găsim 
o cale de mijloc. Probabil inutilă. 

Îi luă mâna, privind-o intens. 

— Uită de familia mea. Tu mă interesezi, Christine. Despre tine 
vreau să vorbim. Mai povestește-mi despre copilăria lângă mama ta, 
de vremurile bune pe care le-aţi avut împreună. 

Christine simţi la el o sete de a cunoaște și înțelege totul despre 
experienţa copilăriei ei. Se conformă instantaneu, conștientă că 

primise mult mai mult decât el, în ciuda tuturor avantajelor 
materiale care veneau odată cu poziţia socială. 

Shane îi sorbea fiecare cuvânt și interesul lui era molipsitor, 
însufleţind-o din ce în ce mai mult. Părea tot mai absorbit cu fiecare 
schimbare a expresiei de pe chipul ei, ca și cum ar fi avut în faţă cea 
mai fascinantă femeie din lume. Au fost multe momente de 
amuzament în care privirea lui a mângâiat-o cu o duioșie căreia 
inima ei abia ii mai făcea faţă. Ardoarea lui nu se domolise deloc, 
confruntat cu lumea Christinei. 

În cele din urmă, formaţia care cânta duminica în barul de jos își 
începu programul. Shane părea să asculte cu plăcere vechile cântece 
folk irlandeze. Au stat până când restaurantul se închise la trei 
după-amiază, oră la care mulțimea de la parter era mult mai 
zgomotoasă, participând cu entuziasm la fiecare melodie. 

Solistul, Mike Donovan, o zări pe Christine coborând scările. Era 
un om cât un urs care purta o barbă bogată și părul prins în coadă. 
Dar în ciuda înfățișării impunătoare, chipul său strălucea intotdeuna 
de veselie. 

— Iat-o pe draga mea, fredonă el în microfon. Hai să cântăm 
melodia Christinei. 

Formaţia atacă imediat primele note ale cântecului, urmată de 
un cor de încurajări venite din audienţă. Mike luă o voce în genul lui 
Bing Crosby și se poziţionă astfel încât să-i cânte direct Christinei. 

Ea îi zâmbi lui Shane, care se oprise lângă ea. 

— E minunat! îi șopti el la ureche, strecurându-i o mâna în jurul 
taliei, ca s-o tragă mai aproape. Mike le făcu un semn cu ochiul, apoi 
îl privi direct pe Shane în timp ce cânta ultimul vers. 

În vuietul aplauzelor care au urmat, Christine se îmbujoră de 
furie. Shane pe de altă parte, o strânse mai tare în brațe, aparent 
bucuros să fie în centrul atenţiei. 

Mike îi făcu din nou cu ochiul. 

— E o fată pe cinste, amice. Să ai grijă de ea. 
— Nicio grijă prietene, răspunse Shane binevoitor. 
— Cântecul lui Rose, strigă cineva. 

Mulțimea fu cucerită de idee. "Da! Cântaţi melodia lui Rose!" 

— Un cor pentru mama ta, Christine, spuse Mike cu delicateţe. 

Formaţia începu primele acorduri, iar Mike începu pe o 
tonalitate înaltă. 

— Trandafirul meu sălbatic. .. 

Intreaga adunare i se alătură cu o fervoare plină de sentiment. 

"Cea mai frumoasă floare din lume 

De-ai căuta pân' nu mai rămâne nimic, 

Tot nu vei şti să-l chemi după nume 

Pe trandafirul meu irlandez și sălbatic." 

Christine își stăpâni cu greu lacrimile la amintirile evocate de 
acest cântec, la afecțiunea cu care mama ei era pomenită de ceilalți. 

— Mulţumesc, Mike, îngăimă ea cu o voce răgușită imediat ce se 
termină cântecul, apoi cu un zâmbet nesigur, se-ntoarse spre Shane. 
Hai să mergem. 

O scoase din mulțime, răspunzând urărilor de bun venit din 
mulţime cu un salut regal, ca și cum ar fi fost un prinț escortând o 
prințesă înaintea supușilor. Oamenii le făceau loc râzând, 
participând la joc, și doar când ieșiră din hotel, Shane îi dădu drumul 
Christinei din strânsoarea sa protectivă. 

— Îţi mulţumesc că m-ai adus aici, că ai împărţit atâtea cu mine, 
spuse el sincer și Christine nu mai avu inima să refuze apropierea la 
care râvnea. Şi ea de asemenea. 

Nu-și spuseră nimic în drum spre casă. Christine pendula între 
euforia că sentimentele îi sunt împărtășite și teama că trăiește într-o 
lume iluzorie. Bărbatul de lângă ea era prea perfect. Cu siguranță 
existau și niște pete în trecutul despre care nu dădea niciun semn că 
ar vrea să vorbească. Totuși, poate e mai bine să întorci spatele unui 
trecut dureros și să-ţi faci o viaţă complet nouă. El trecuse cu brio 
toate testele. Ce-ar fi putut să-i ceară mai mult? 

Cu toate astea, când ajunseră la ușa casei Christinei, iar Shane o 
tinu deschisă pentru ea, o mulțime de rezerve i se strecurară în 
minte. Se forță să pășească înainte, dar pe când ușa se închidea în 
spatele lor, îi aruncă o privire iscoditoare, cu inima cât un purice la 
gândul că avea să rămână singură în casă cu el. 

Vroia să știe cum ar fi să fie sărutată de el. Dar s-ar fi oprit aici? 

El avea o expresie de satisfacţie intensă când deschise ușa pentru 
ea. Christine ezită, nesigură în legătură cu ce dorea să se întâmple în 
continuare. Shane o trase înăuntru, nelasând niciun dubiu în 
legătură cu ceea ce dorea. 

În momentul când ușa se închise în urma lor, se-ntoarse spre ea 
cu un aer provocator. 

— Hai sus cu mine. 

Mintea Christinei începu să lucreze cu disperare. 

— Nu cred... 

— Vreau să-ţi arăt ceva. 

Inima începu să-i bată într-un ritm ametitor când îi privi 

zâmbetul ispititor, gândindu-se că ar putea-o probabil convinge să 
facă orice, odată pornită pe drumul ăsta. Tentaţia îi asalta rațiunea cu 
o logică ciudată, care argumenta că un bărbat perfect era cu 
siguranță un amant ideal. Partea rațională se încăpățâna în schimb 
să-l ţină la distanţă. Cel puţin pentru un timp. 
— Nu, spuse ea. 
El se încruntă. 
— Vreau să fac nişte schimbări sus. 
— Atunci, fă-le. Poţi să rearanjezi cum ai chef. 
— Dar vreau să vezi... 
— Nu! 

Zâmbetul i se șterse de pe chip. Dădu drumul mâinii Christinei, 
și se-ntoarse pentru a o privi în ochi, cu aerul unui conducător 
nemilos. 

— N-aș fi crezut că ești lașă, Christine, declară el provocator. 

— Nu sunt nechibzuită, Shane Courtney. 

— Cei care evită când faptele sunt evidente, ajung în cele din 
urmă să regrete. 

— Şi cei ce-și ascund capetele în nisip precum struțul ajung să 
regrete, i-o întoarse ea. 

— Ce câştigi refuzând să accepti ce simţi pentru mine? Sau poate 
ai de gând să minţi, și să spui că nu simţi nimic? 

— Nu, dar nu te cunosc încă suficient de bine, se-ncăpăţână ea. 

— Atunci, am Să-ţi spun în ce cred eu. Trăiește clipa, Christine. 
Dacă eziţi prea mult, sorții o să aleagă alt învingător. 

Ea îl privi sfidător. 

— Atunci, am să aleg alt învingător. 

EI îi răspunse cu un zâmbet sardonic. 

— Sigur că poti. Bunicul meu a rămas fidel unui mod de viaţă pe 
care-l considera sigur, iar acum s-a trezit intr-o fundătură. Dar este 
asemenea ţie. Ar prefera orice altceva decât să admită că a greșit. 

— Nu neg că te găsesc atrăgător, se apără ea. 

— Atunci, când o să-ncetezi să mă mai respingi din cauza a ceea 
ce a făcut pămpălăul tău de doctor? 

Christine se-mbujoră rușinată. Nu se putea apăra de o astfel de 
acuzaţie. Era exact ce făcuse încă de când Shane o abordase întâia 
dată. 

— Nu-mi stă în caracter să lupt pentru cauze pierdute, Christine, 
continuă el să bată fierul cât e cald. Mai ales când oamenii insistă să 
rămână surzi. 

Se opri, așteptând răspunsul ei. 

Christine n-avea niciun răspuns. Era încă agitată după o zi în care 
luptase să reziste atractiei lui, făcându-l să demonstreze că merită 
atenţia ei. Iar el nu greșise cu nimic. Tot ce făcuse, a fost să-și 
urmărească interesul la un cost considerabil pentru el. Ea era cea 
care se grăbise să tragă concluzii bazate pe prejudecăţi. 

— Gândeşte-te la asta, o sfătui el. Între timp, o Să-mi vizitez 
bunicul. 

Se repezi la ușă, apoi îi adresă un salut ironic înainte de-a ieși. 


Capitolul 5 


Shane se-ntoarse târziu după terminarea orelor de vizită. 
Christine fremăta de nerăbdare. Ascultase cu urechile ciulite încă de 
la ora opt, așezată pe canapeaua de sub fereastră, încercând fără 
succes să citească din cartea pe care o imprumutase de la bibliotecă. 

Acum era ora nouă și de când Shane plecase, îi fusese imposibil 
să se poată concentra. Agonizase la gândul aroganţei lui, își lăudase 
prudența, şi se-mbolnăvise de grijă la gândul că el o catalogase deja 
la cauze pierdute, spunându-și apoi că nu-i pasă. 

Dar îi păsa. 

Fu dureros de conșientă de ritmul nebunesc al inimii, la auzul 
pașilor săi pe hol. Mai mult ca sigur văzuse lumina de la fereastra ei. 
Ştia deci că e încă trează. El ciocăni la ușă cumva indecis. 

— Da? răspunse ea cu o voce pe care n-ar fi vrut-o atât de 
nerăbdătoare. 

— Eşti îmbrăcată? întrebă el sec. 

— Da. Fusese mult prea preocupată pentru a mai lua aminte să-și 

schimbe hainele și să se pregătească de culcare. 

El deschise ușa fără să mai ceară voie, dar nu intră. Se sprijini de 
tocul ușii, fixând-o pe Christine, care rămăsese pe canapea cu 
picioarele-i lungi strânse lângă ea. Ea îl privi, cu inima strânsă în faţa 
puterii pe care el o emana. Tensiunea spori când îi susținu privirea, 
punand prin tăcere o oarecare distanță între ei, distanță pe care ea 
nu făcu niciun gest s-o micșoreze. 

Christine știa că sosise timpul deciziei. Shane Courtney se 
considera un învingător. Exista fără îndoială o limită până la care 
putea accepta să fie respins. Asta e valabil pentru toţi oamenii, gândi 
Christine. Și era probabil cu atât mai adevărat în cazul lui Shane, dată 
fiind copilăria lui. 

Se deschisese în faţa ei astăzi, așa cum probabil n-o mai făcuse în 
fața nimănui. Distanţa pe care o menținea acum însemna că e perfect 
pregătit să continue de unul singur. Nu era nimic nou pentru el. 
Alegerea era a ei. 

— Nu încerc să mă feresc de tine, Shane, spuse ea cu o grabă 
nervoasă. Dar mi-e teamă. Și nu atât să am o legătură cu tine, cât că 
această legătură se va sfârși. 

— Nu există sfârșit acolo unde n-a început nimic, Christine, spuse 
el blând, apoi se apropie. Mă bucur că m-ai așteptat. 

Hotărârea pe care o emana îi dădu Christinei senzaţia de fluturi 
în stomac. 

— Citeam o carte, spuse ea cu o voce pierdută. 

— Şi e bună? întrebă el cu un zâmbet ironic în timp ce se așeză cu 
un gest familiar pe brațul canapelei. 

— Eu...Christine înghiţi cu greutate, intimidantă de apropierea 

lui. Nu-i rea, îngăimă ea. 

— Unde ai decis să tragi linia Christine? întrebă el blând. Te-ai 
hotărât? 

Își sumeti capul spre el. 

— Nu sunt sigură că înţeleg ce spui. 

— Nu m-ai așteptat ca să vezi unde ar putea duce asta? Privind-o, 
își puse încet mâna lângă mâna pe care ea şi-o odihnea pe carte. Să 
vezi ce se întâmplă, murmură el, dacă un deget întâlnește un alt 
deget. 

Christine urmărea aproape vrăjită cum el potrivea vorbele 
faptelor. Era o atingere abia simțită, dar întregul ei trup se concentră 
pentru a o primi. 

— Şi un alt deget întâlnește un deget...apoi altul, șopti el pe un 
ton hipnotic, mâna lui urmărind conturul delicat al mâinii ei cu o 
abilitate ameţitoare. Apoi, ridică privirea și o privi cu intensitate. 
Unde ar putea duce asta? 

Christine își mișcă mâna. 

— N-ar duce nicăieri! Dar inima-i bătea nebunește, iar năvala 
sângelui i se citea în obrajii ce se-nroșeau cu repeziciune. 

Nu mai era nicio îndoială că Shane Courtney luase o decizie, iar 
acum avansa pe toate fronturile. Gestul ei de a-și retrage mâna nu-l 
descurajă deloc. 

— Ce-ai face, întrebă el, dacă ai fi bărbat și ai vedea o femeie de-o 
frumuseţe neasemuită, plină de viață și care ar avea... o șuviță 
rebelă? Ai face așa cum fac eu acum — mâna lui se ridică și adună cu 
delicateţe câteva fire rebele pe care i le potrivi după ureche — pentru 
ca s-o poţi admira în întreaga ei perfecțiune? 

Christine înspiră adânc. Shane se pricepea de minune să ţeasă 
această vrajă senzuală, și toate instinctele de apărare îi spuneau să se 
oprească acum, înainte de a fi iremediabil pierdută. Și totuși, nu 
putea. 

Shane alunecă de pe braţul canapelui și-i ateriză la picioare, 
luându-i mâinile într-ale lui, focalizându-i întrega atenţie asupra lui. 

— Eşti intrigată, Christine? Vrei să tragem linie aici, sau vrei să 
explorăm mai adânc? 

Aura lui părea că o învăluie îndrumând-o spre momentul 
adevărului pe care el îl pregătise cu atâta migală. Niciun bărbat nu 
mai stătuse vreodată în genunchi înaintea ei, și totuși, Shane n-avea 
aerul că ar cerși ceva. Ba mai mult, faptul că era gata să adopte o 
astfel de poziţie și totuși să păstreze controlul asupra situaţiei, se 
adăuga tăriei sale de caracter. 

— Să vedem către ce o să ne conducă, îi ceru el șoptind. Decizia 
îţi aparţine tot atât de mult cât îmi aparţine și mie. 

— Şi tu la ce decizie ai ajuns, Shane? întrebă ea căutând cu 
disperare să-și potolească tumultul interior. 

— Am ales o direcţie pentru viitorul meu, și vreau să ştiu ce parte 
din el vrei, sau poţi să împarți cu mine, Christine. Spune-i o 
răspântie. Vrei să vii cu mine? 

Shane radia hotărâre și convingere, iar atracţia unei asemenea 
determinări era aproape irezistibilă. Ar fi fost atât de ușor să se lase 
purtată de el, să-l lase s-o conducă oriunde i-ar fi voia. 

— Abia ne cunoaștem, spuse ea aplecându-se înainte cu nevoia 
arzătoare ca el să înțeleagă dilema. 

— Priveşte-o atunci ca pe o ocazie să aflăm ce vrem amândoi să 

stim. 

Îi eliberă o mână pentru a o ridica pe a lui să-i mângâie obrazul. 
Christine îl privi, anticipând fascinată felul în care se va apleca spre 
ea, invitaţia din ochii lui, atracţia buzelor lui căutându-le pe ale ei. 
Shane îi ridică ușor bărbia. O făcu atât de încet și cu atâta precauţie, 
încât Christine înțelese că-i dădea o şansă să se retragă. Nu profită de 
ea. Aștepta tremurând, nici retrăgându-se, nici venindu-i în 
întâmpinare. El trebui să parcurgă întreaga distanţă. 

Atingerea buzelor sale era fină ca mătasea. El nu luă nimic, nici 
nu forță. Gustă doar ca și când, ar fi fost o sticlă de şampanie de un 
milion de dolari. 

Cu mișcări blânde, gura lui o mângâia și o tachina pe a ei. Mâna 
lui stângă alunecă de pe bărbia ei pentru a mângâia curba gâtului ei 
delicat. Christine se înfioră. 

El își strecură braţele în jurul taliei ei, ridicând-o în picioare, 
aproape de el, cu corpul apăsat uşor de al lui, într-o îmbrățișare care 
n-o forța cu nimic. Oricând ar fi vrut să se desprindă, ar fi putut. 
N-avea de gând s-o sperie sau s-o preseze. Christine putea alege să 
lase lucrurile să-şi urmeze cursul, sau nu. Cum dorea. O parte din 
mintea ei era conștientă de asta, dar cealaltă era prizoniera dorinţei 
de a explora mai mult din ceea ce nu cunoștea încă. 

Christine nu mai fusese niciodată atât de acut conştientă de 
feminitatea ei. Era minunat, incredibil. Implicarea era atât de 
puternică, încât pierdu orice control. 

Era pură nebunie. Braţele lui Shane o striviră de el, arcuindu-i 
spatele, încercând s-o întindă pe canapea 

— Ce faci? ţipă ea, trezită brusc ca de un duș rece. 

— Încercam doar ...începu el, apoi se opri, înghiţi cu greutate, şi 
schiţă un zâmbet slab. Încercam doar să-mi dau seama cum ar fi. ..să 
mă-ntorc acasă la tine. .. în fiecare seară a vieţii mele. 

— Tu crezi... vocea Christinei abia se auzea. Tu crezi că trebuie 
să afli totul cât se poate de repede, nu-i așa? spuse ea, dureros de 
conștientă că fusese un partener mai mult decât binevoitor. 

Pieptul lui tresăltă sub povara unei inspiraţii mai adânci decât de 
obicei. Avea încă privirea ușor sticloasă, aprinsă și strălucitoare 
totuși, nerevenită pe deplin la inteligenţa ascuţită care ceruse o 
decizie din partea ei ceva mai devreme. 

— Părea... că amândoi doream să ştim. Tu ce crezi? 

— Eu cred...cred... .Christine scutură din cap, încercând să 
alunge confuzia. Nu știu ce să mai cred. 

Cum se putuse purta astfel? Invitându-l. Incitându-l. Nici măcar 
cu Adam, cu care crezuse că o să se căsătorească, nu se simţise 
vreodată atât de stârnită. Judecând la rece, nu putea să-l învinuiască 
pe Shane pentru cele întâmplate. Complicitatea ei fusese prea 
completă pentru a-l învinui de ceva. Îi era profund recunoscătoare 
că-i permitea o ieșire rezonabilă. 

— De obicei nu mă port așa, pledă ea ca scuză. 

El oftă, cu o resemnare plină de regrete. 

— Să-nţeleg că ai tras linie pentru astă-seară? 

— Da, se grăbi să răspundă, ușurată că-i făcea retragerea atât de 
simplă. 

— Dacă vrei să te răzgândești, îţi promit că mâine dimineaţă te voi 
respecta ca şi acum. Christine îi oferi un zâmbet trist. 

— Nu-mi imaginez că ti-ar păsa de așa ceva. 

— Adevărat. Aș prefera să fac dragoste cu tine acum. Și mâine 
dimineaţă. Shane adoptă un zâmbet malitios când continuă. Vreau 
neapărat să vii sus cu mine, Christine. Trebuie să-ţi arăt ce schimbări 
vreau Să fac în camere. 

— La banii pe care-i dai pentru ele, poţi să faci orice schimbări 
vrei, spuse ea sec. EI ridică o sprânceană, neîncrezător. 

— Îmi dai mână liberă? 

— Atâta timp cât nu dărâmi pereţii. 

El se strâmbă, cu o dezamăgire exagerată. 

— Eşti hotărâtă să-mi spui noapte bună acum? 

— Da. 

— Eşti foarte frumoasă ..şi foarte dezirabilă, Christine. 

Îi dădu un sărut de noapte bună care dură destul de mult până 
când Christine să fie în stare să se desprindă. 

— Noapte bună, Shane, spuse ea, și se-ndepărtă nesigură. 

El nu mai făcu nicio altă încercare. Dădu din cap acceptându-i 
decizia, apoi se retrase încet spre ușă. Ajuns în prag, se întoarse și o 
cântări din priviri. În ochii lui strălucea o satisfacţie profundă. 

— Dărâmarea pereţilor este exact ce am de gând să fac, Christine. 

Generalul nu era în una din zilele lui bune. 

Christine trebui să recunoască faptul că porecla ironică pe care 
Shane o alesese pentru bunicul său i se potrivea acestuia ca o 
mănușă. Luni dimineaţă, când își lua medicamentele, Max avea un 
aer preocupat, de om care pune ceva la cale. 

— Ai avut o noapte grea? întrebă Christine compătimitor. 

Îi răspunse cu o strâmbătură nemulțumită. 

— Ah, Steluto. Îi dăduse porecla asta încă din prima zi, declarând 

că zâmbetul ei luminos era suficient pentru a lumina ziua oricui. 
Care-i rostul unui atac de cord, dacă apoi nu poți să faci lucrurile 
cum vrei tu? 

Ochii ei se-ngustară cu un aer cunoscător. 

— Eu aș spune mai degrabă că te-ai descurcat de minune în a face 
lucrurile aşa cum vrei tu, Max. 

EI lăsă să-i scape un oftat. 

— Nu şi cu nepotul meu. Ochii lui întunecați, exact ca ai lui 
Shane, își descărcară frustrarea către ea. A corupt asistentele întreg 
weekendul cu cireșe. Ameţindu-le cu zâmbetul lui. 

— Așa am auzit și eu, spuse Christine, amuzată de ceea ce părea 
tirada unui băiețel mofturos. Dimineaţă, când am intrat în tură, 
fetele din schimbul trei mi-au spus că nepotul tău e un voinic chipeș, 
și că au mai rămas niște cireșe în biroul personalului. 

— Hmm! pufni el batjocoritor. O fi el un drac frumos, Steluţo, dar 
e la fel de dur ca otelul. Chiar mai dur! 

Nu în totalitate, gândi Christine. Cu siguranţă, Shane își urmărea 
interesele, dar juca cinstit și n-o forțase să facă nimic din ceea ce nu 
dorea. Cât de mult va reuşi să mai ţină zidurile cetăţii, asta era o altă 
problemă. Cuvintele cu care se despărţise de ea aseară nu lăsaseră 
niciun dubiu cu privire la intenţiile sale, iar Christine nu putea să 
nege că era teribil de curioasă să afle unde vor duce toate astea. 

După ce umplu paharul lui Max cu apă, îi puse pastilele în mână. 

— Astea ar trebui să te-ajute să te simţi mai bine, spuse ea cu un 
zâmbet. 

— Singurul lucru care m-ar face să mă simt mai bine este să câștig, 
mormăi el. 

— Să câştigi ce? întrebă ea, curioasă să afle cum stăteau lucrurile 
între Shane și bunicul său. 

El se uită lung la pastilele pe care le avea în mână. 

— N-ar trebui să iau astea, murmură. A trebuit să fac un atac de 
cord pentru a-l aduce pe catârul ăla încăpățânat înapoi la mine. Dacă 
aş mai avea un atac... 

— Ai fi mort. Și cu asta n-ai câștiga nimic, îl sfătui Christine sec. 

— La naiba, Steluţo, trebuie să fie o cale! 

Determinarea care se citea pe chipul lui avea aceeași 
neînduplecare de fier pe care o văzuse la Shane. Christinei îi veni în 
minte imaginea a doi tauri care s-au luat în coarne luptând pentru 
suprematie. 

— Ia-ți pastilele, Max, insistă ea. Altfel, va trebui să chem 
asistenta-șefă. Mai sunt o multime de oameni care așteaptă patul ăsta 
de spital, să știi! Oameni care vor să se însănătoșească. 

El înghiți pastilele cu o gură mare de apă. În timp ce îi întinse 
paharul, o privi pe sub sprâncene. 

— Zâmbetul tău ascunde sufletul unui comandant de Gestapo. Și 
tu, Steluţo, vrei ca treaba să fie făcută în felul tău. 

— Spre binele tău, Max. 

El se rezemă de perne cu un oftat adânc. 

— Am dat peste cap toate lucrurile, Steluţo. Când ajungi la vârsta 
mea și vezi că timpul nu mai are răbdare cu tine, vrei să îndrepți 
lucrurile atât cât mai poţi. Zâmbi melancolic. 

— Toată lumea vrea asta, Max, răspunse Christine. 

Își dorea ca orice s-ar întâmpla cu Shane Courtney, lucrurile să 
iasă bine pentru ea, dar în mod evident, exista un conflict între el și 

bunicul său care ar fi putut influența dezlegarea la care visa ea. 
Christine nu putea alunga cu totul prejudecățile împotriva familiilor 
bogate, în ciuda asigurărilor lui Shane. Max Courtney o plăcea ca 
asistentă, dar ar fi fost oare de acord să aibă un rol relevant în viaţa 
nepotului său? 

Max părea preocupat de cuvintele ei. 

— Nu pot să mai îndrept lucrurile pentru el. Ce-a fost, a fost. Iar 
el n-are de gând să uite, Steluţo, sau să ierte. 

Christine se încruntă. 

— Vorbeşti de nepotul tău? 

— Dur ca oţelul, repetă el. N-o să cedeze niciun centimetru. 

— A venit să te viziteze, asta înseamnă că... 

— Înseamnă că știe că sunt cu spatele la zid, hohoti Max aspru. Eu 
am nevoie de el, dar el n-are nevoie de mine. Asta m-a lăsat să 
înțeleg. V-a adus cireșele alea vouă, personalului...Ochii lui 
scăpărară batjocoritori. Nu mă lingușește ca restul familiei, nu-i așa? 

— Ai vrea să facă asta? 

— În niciun caz! Nu-i stilul lui, se strâmbă Max. E ca mine. 

— Dur ca oţelul? îl tachină Christine. 

Grimasa lui se transformă într-un zâmbet. 

— Aici m-ai prins, Steluţo. Dar sunt un om în vârstă cu o inimă 
bolnavă. 

— Care poate că nu vrea să admită, că a făcut greșeli, spuse 
Christine. 

— Asta e întotdeauna o slăbiciune, Steluţot! Compromisul e un 
cuvânt folosit de diavol. Ea ridică din umeri. 

— Eu am fost întotdeauna de părere că doar un bărbat puternic 


64 RACHEL HESTON 


poate să-și recunoască greșelile. 

— Asta poţi s-o faci doar când ești într-o poziţie inexpugnabilă și 
n-o să pățești nimic din cauza lor, râse el. 

— Ei bine, probabil că tu ştii mai bine ce trebuie făcut, Max, îi 
aruncă ea peste umăr, împingând căruciorul cu medicamente către 
următorul pacient. După mine, dacă vrei să obtii iertarea, începi prin 
a recunoaște greșelile. 

Îi simţi privirea în ceafă când salută pacientul din patul vecin. 
Erau șase pacienţi în secţie și Christine trecu pe la fiecare, împărțind 
medicamente și adresându-le câte o vorbă de încurajare . În tot acest 
timp, se-ntreba dacă Max Courtney îi luase în considerare cuvintele. 

Fusese probabil o prostie din partea ei să le spună. Ar fi fost o 
şansă mai mare să aibă un viitor cu Shane dacă ar fi rămas departe 
de bunicul lui. Vorbise din convingerea profundă că dacă ai o 
familie, nu o renegi. Poţi să nu fii de acord, să dezaprobi, dar pe 
parcurs diferențele trebuia lăsate de-o parte pentru ca relaţia să 
continue. Nimeni altcineva nu putea lua locul familiei. 

Dacă Allan ar fi iubit-o suficient încât să rămână lângă ea, familia 
lui s-ar fi răzgândit până la urmă și i-ar fi acceptat ca un cuplu, 
gândea Christine. Pur șI simplu convingerile lui se năruiseră, 
amenințat că va pierde sprijinul financiar dacă se însoară fără 
consimțământul lor. Zâmbi deci la descrierea pe care Max Courtney 
i-o făcuse nepotului său. Un bărbat dur ca otelul n-ar ceda în faţa 
niciunei amenințări. Ar merge pe calea sa. 

Dar Christine își avea locul pe calea luată de Shane? 

Ce drum decisese să urmeze, seara trecută? 

Cu ea? 

Dar cu bunicul său? 

Îi aruncă o privire lui Max Courtney pe când ieşea din salon. 
Ochii lui erau închiși, dar chipul său n-avea expresia unui somn 
liniștit. Christine își imagină că explora căile de urmat pentru 
următoarea întâlnire cu nepotul său și fără îndoială nu lua în 
considerare altă variantă decât victoria. 

Shane sosi la unsprezece și jumătate. 

Christine tocmai trecuse la salonul femeilor, citind fișele și 
făcând completările de rigoare. Îi auzi vocea în biroul personalului, 
cerând informaţii despre bunicul său. 

Sperase ca Shane să vină în timpul schimbului ei. Avea acum 
şansa să vadă dacă îi va arăta fie și cel mai mic interes în faţa 
bunicului său. Iar dacă o făcea, putea de asemenea să afle și cum 
reacţiona Max. Asta ar răspunde într-o oarecare măsură întrebării 
dacă o relaţie cu Shane ar aduce fericire sau dezamăgire. 

Bineînţeles că însemna ca el să-și dea seama că i-a ascuns 
deliberat faptul că l-a cunoscut pe bunicul său și i-a cunoscut familia. 
Dar și el, la rândul lui, a trecut sub tăcere câteva lucruri. Ochi pentru 
ochi, gândi Christine, grăbindu-se să termine tura prin saloane. 

Își spuse că nu e nicio grabă să-l prindă pe Shane cu bunicul său. 
Max Courtney nu era omul care să se repeadă într-o bătălie cu un 
adversar sensibil egal. Mai mult ca sigur, generalul căuta o 
deschidere care să-l avantajeze. 

Când ajunse în salonul bărbaţilor, scena era exact cum și-o 
imaginase. Shane stătea într-un fotoliu lângă fereastră, ceva mai 
departe de patul bunicului său. Când o văzu, făcu ochii mari, 
surprins. 

Christine ştia că arată diferit în uniforma de asistentă, cu părul 

împletit într-o singură coadă, dar recunoașterea fu instantanee. 
Câteva expresii se succedară rapid pe chipul lui până când 

înţelegerea situaţiei să se materializeze într-un zâmbet abia schițat ce 
părea să aprecieze testul pe care îl constituia situaţia. 

Sesizând atenţia nepotului său, Max întoarse capul pentru a 
vedea sursa. 

Cristine le zâmbi provocator amândurora, îndreptându-se direct 
spre patul lui Max. 

— Am să-ncep cu tine azi, spuse ea ridicând graficul de la capul 
patului. 

Shane se ridicase în picioare, ochii strălucindu-i de o plăcere 
malitioasă. 

— Ce plăcere neașteptată să pot vedea îngerul păzitor la lucru. 
Ti-am simţit lipsa azi — dimineaţă, Christine. 

— Tura de zi începe la șapte şi un sfert, îl informă ea cu voioșie. 

— Voi doi vă cunoaşteţi? vru Max să ştie, încruntându-se la gândul 
că fusese o scăpare din partea lui când îi spusese ce are pe suflet, 
dimineaţă. 

— Locuim împreună, declară Shane fără să se preocupe cum ar 
putea fi interpretată o astfel de declaraţie. 

— Vrea să spună că stăm în aceeași casă, îl corectă repede 
Christine. 

— Ce se-ntâmplă pe la spatele meu? întrebă el suspicios, 
mutându-și privirile de la unul la celălalt. Ce pui la cale, Steluţo? 

— Am de gând să-ţi iau temperatura, pulsul și tensiunea. 

— Sunt deja ridicate, spuse el ridicându-se pe pernă cu un aer 

bătăios. 

— Nu știi când să te dai bătut, spuse Shane. Și nu știi nici când să 

rămâi culcat. 
Max pufni. 

— Următorul lucru care o să mă întrebe, va fi dacă am făcut duș și 
dacă am fost la toaletă. 

— Chiar am nevoie de răspunsurile astea, Max, spuse Christine 
ferm. Palmele generalului izbiră așternuturile. 

— Toată viața mea am fost unde am vrut să mă duc și nu m-am 
dus unde n-am vrut să mă duc. Nimeni n-o să mă convingă să fac 
altfel. 

— Oh, dar asta se poate schimba cu ușurință, spuse Christine pe 
un ton mieros. 

— Cum se poate însănătoși un om în astfel de condiţii? Ăștia 
încearcă să mă omoare. Spitalele fac parte din iad! Părea jignit 
profund când se-ntoarse rugător spre nepotul său. Dacă mai ai un 
pic de milă, Shane, scoate-mă de aici. Du-mă acasă. 

Christine luă termometrul din cutia albastră de pe perete și i-l 
strecură lui Max sub limbă. 

— Hai să ne asigurăm că ești normal, spuse ea rezonabil. 

— Dar nu sunt normal, spuse el fonfăit, niciodată n-am fost. 

Christine îi prinse încheietura pentru a-i lua pulsul. Era clar că 
adrenalina crescuse. Trecu în foaia de observaţie o valoare mai mare 
decât de obicei. 

— E bine, sau rău? întrebă Shane. 

— E puţin cam agitat, răspune Christine. 

— Nu mi-aș fi imaginat niciodată, spuse Shane sec. 

— Nu mai vorbiti despre mine ca și cum n-aș fi de față, mormăi 
Max. Încă n-am murit. Și nici n-am de gând. Așa că nu-mi ascundeţi 
nimic. Ce se petrece între voi? 

— Nimic, spuse Christine. 

— Totul, spuse Shane. 

— El locuiește la etaj, eu la parter, încercă Christine să lămurească 
problema. 

— Un neajuns temporar, replică Shane. Am să găsesc o rezolvare. 

— Care-i numele tău întreg? o întrebă Max pe Christine. 

— Dă-mi voie să ţi-o prezint pe femeia din viața mea, spuse Shane 
cu un patetism ironic. Christine, acesta este bunicul meu, Max 
Courtney. Bunicule, ţi-o prezint pe Christine Delaney. 

Max se încruntă spre ea. 

— Delaney.... Privirea lui îi cerceta trăsăturile, în timp ce 
Christine se pregătea să-i ia tensiunea. Ești o tânără foarte frumoasă. 

— Shane insistă cu aceeași replică, spuse ea jovial. 

— Ce-aţi pus voi la cale? întrebă el cu o voce încărcată de 
suspiciuni. 

— Păi, ieri am luat prânzul împreună la hotelul Kitty O'Shea, 
spuse Shane pe un ton obișnuit. E peste drum de casa Christinei, în 
Paddington. 

— Păi ce căutai acolo? Dezaprobarea profundă era evidentă în 
vocea lui Max. O cercetă nemilos, în timp ce ea îi potrivea 
tensiometrul pe braţ. 

— Christine a vrut să mi-l arate, răspunse Shane. Mama ei a lucrat 
ca chelneriţă acolo vreme de douăzeci de ani. 

Max fu cât pe ce să se înece. Părea că tot sângele i se adunase în 

obraji. Privi pierdut spre Christine, apoi către nepotul său. 

— Luate-ar naiba, Shane! izbucni el mânios. Faci asta numai ca să 
te răzbuni pe mine. După atâta amar de vreme, să te-ntorci la mine 
cu povestea asta... Christine deveni de gheaţă la izbucnirea pe care 
descoperirea condiţiei sale o provocase bătrânului. 

— Max, O să-ți crească tensiunea, îl preveni ea. 

Își flutură braţul liber într-un gest dispreţuitor. 

— Ia drăcia aia de pe mâna mea! 

— Nu folosi tonul ăsta cu Christine, pentru că își face datoria, 
interveni Shane. Trateaz-o cu același respect cu care o tratez eu. 
Nu-i servitoarea ta. 

— Te foloseşti de ea s-ajungi la mine, îl acuză Max. 

— Dormi cum îţi așterni, bunicule. Dacă nu-ți place, fă ceva 
constructiv în legătură cu asta în loc să te-ncăpăţânezi în prejudecăți. 
Poţi fi sigur de un singur lucru. Christine nu va fi sacrificată de dragul 
ambițiilor tale pentru mine. 

— Shane, cearta asta este mult prea stresantă pentru inima lui, 
pledă Christine, preocupată de sănătatea pacientului ei. 

— Asta o s-o decid eu, se răţoi Max la ea. 

— Nu, eu o decid, interveni Shane cu aroganță. Te las să-ţi 
reconsideri atitudinea, bunicule. Dar când vine vorba de ceea ce e 
mai bun pentru viața mea personală — ochii i se opriră asupra 
Christinei — asta e decizia mea și numai a mea. 

Max fierbea de furie. 

— Nu te obosi să te mai întorci. 

— N-am s-o fac, răbufni Shane la rândul său. Sub nicio formă. 

— Bine! spuse bătrânul. N-am nevoie de tine. 

— Îmi convine de minune! 

Shane părăsi teatrul de luptă, lăsând-o pe Christine să-l 
liniștească așa cum putea pe bunicul său, fapt pentru care îi fu 
profund recunoscătoare. Sub nicio formă nu-și putuse imagina că o 
astfel de scenă s-ar putea întâmpla, și era asaltată de remușcări 
pentru că pusese interesul personal înaintea binelui pacientului. 

Max respira greu, cu un chip congestionat, aruncând încă flăcări 
din priviri pe urmele nepotului său. 

— Îmi pare rău, Max. N-am știut, se grăbi Christine cu o scuză 
sinceră. N-am avut nici cea mai vagă idee că ai să fii atât de supărat. 
L-am întâlnit pe Shane cu totul întâmplător, duminica asta... 

— Întâmplător? O fulgeră cu privirea, neîncrederea din ochii lui 
fiind o acuzaţie cât se poate de clară. Nimic din ceea ce-l privește pe 
Shane nu e întâmplător. 

— Dar așa a fost. O pură întâmplare. S-a întâmplat la bazar. Am 
gustat cireşele impreună. A aflat unde stau... 

— Vezi! Ti-am spus eu! 

— Ei bine, nu văd cum ar fi putut să aranjeze ca eu să am camere 
de închiriat. 

— Nu, dar a profitat de ocazie. 

Christine se dădu bătută, cu un oftat. 

— Poţi să crezi ce vrei, Max. Acum, te rog, dă-mi voie să-ţi iau 
tensiunea. Pun pariu că e prea ridicată. 

El se relaxă pe pernă, fără să mai protesteze. O privi fix pe toată 
durata procedurii. Avea într-adevăr tensiunea ridicată, dar nu 
periculos de mult. Până să termine ea, respiraţia i se calmase, și 
culoarea aprinsă îi dispăruse din obraji. O strâmbătură de durere îl 

făcu să se întindă spre tabletele pentru anghină. Christine se grăbi 
să-i ofere una. 

— N-ar trebui să te mai enervezi în halul ăsta. Ştii doar că-ți faci 
numai rău. 

— Din întâmplare, repetă el cu năduf. Să le ia naiba de-ntâmplări! 

În ciuda dezaprobării evidente a oricarei relaţii între ea şi 
nepotul lui, Christine nu simţea niciun resentiment împotriva 
bătrânului. O întrista doar faptul că oamenii au atâtea prejudecăţi 
şi-şi dori ca lucrurile să fi stat altfel. Așa cum erau acum, nici măcar 
nu se putea bucura că Shane îi luase apărarea. 

Max oftă adânc, apoi îi oferi un zâmbet de împăcare. 

— Tu eşti foarte frumoasă, Steluţo. Numai dacă lucrurile ar fi stat 
altfel... Christine nu era prea sigură ce-a vrut să spună. Se referea la 
trecutul ei, sau la conflictul deschis între el și Shane? Acesta din urmă 
dura probabil de foarte mult timp, și trebuie că începuse din cauza 
diferențelor de opinie care ajunseseră până la urmă să-i separe. Și 
încă îi mai țineau departe pe unul de celălalt. Niciunul dintre ei nu 
era dispus să facă un pas înapoi. 

— Îmi pare rău, spuse ea blând. Încearcă să te liniștești și să te 
odihnești acum, Max. O să vin să-ţi iau din nou tensiunea după ce 
termin cu ceilalți pacienţi. Max miji ochii spre ea. 

— Tu ce simţi pentru nepotul meu? Îl dorești? 

— Max, abia l-am cunoscut, protestă ea, dar nu putu face nimic în 
privinţa valului de sânge care-i năpădi obrajii, trădând-o. 

Bătrânul închise ochii. 

— Nu durează mult, Steluţo. Nu durează... în vocea lui era o notă 

tristă, dar poţi să regreti ce n-ai făcut tot restul vieții. 


Capitolul 6 


Tura Christinei se termină la patru fără un sfert. La patru era pe 
stradă, urcând dealul ce ducea spre casa ei. Spera ca Max să nu 
sufere de pe urma scenei explozive pe care o avusese cu Shane. 
Problema asta o îngrijorase toată după-amiaza, și încă își mai bătea 
capul cu ea. Pe de altă parte, era îngrijorată și în privinţa lui Shane. 
Orice ar fi fost între cei doi, era mult mai profund decât o dispută 
din cauza ei. Max se folosise probabil de poziţia lui pentru a cere 
prea mult de la Shane, dar Shane n-avea niciun temei să creadă că 
bunicul lui ar vrea să-l transforme într-un lingău. Dacă ar reuși 
vreodată să treacă peste încăpățânarea lor de catâri, poate ar găsi un 
loc de întâlnire, dar Christine n-avea nici cea mai mică intenţie să 
joace rolul mediatorului. 

Cum să se comporte cu Shane astă-seară, era în schimb o 
problemă mult mai urgentă. Christine n-avea nici cea mai vagă idee 
ce-o să spună sau să facă, dar un lucru era sigur: Shane Courtney 
n-avea de gând să renunţe la ceea ce începuse. Nu după ce declarase 

înaintea bunicului său că era femeia din viața lui. Christine se gândi 
că o să îngheţe iadul înainte ca Shane să dea înapoi în ceea ce 
privește relaţia cu ea. 

Dar după revelaţiile de astăzi, mai dorea oare să se implice cu el? 

Christine nu știa cu certitudine nici măcar dacă interesul lui 
Shane era autentic. N-avea nicio îndoială în privința faptului că o 
dorea, dar asta nu însemna că nu se putea folosi de ea pentru a-i face 
în ciudă bătrânului. Speculând oportunitatea, după cum spusese 
Max, să doboare două ţinte dintr-o lovitură, seducând o femeie pe 
gustul său și folosind-o în același timp ca armă într-o dispută 
familială pe care avea de gând s-o câștige. 

Când intră pe strada sa, încă își bătea capul cu toate astea. În fata 
casei era parcat un camion cu o mulţime de echipamente de 
construcții. Se încruntă, întrebându-se de ce camionul ocupa micul 
ei spaţiu de pe alee. Dacă unul dintre vecini își renova casa, ar fi fost 
cu siguranță mai convenabil să parcheze cât mai aproape de frontul 
de lucru. Pașii ei ezitară, pentru a se opri șocată la vederea unui 
muncitor care ieşea din casa ei. Un altul îl urmă imediat. Între ei 
duceau o targă încărcată cu cioburile unei ferestre și bucăţi de 
cărămidă. Deja închiseseră poarta grădinii în urma lor înainte ca ea 
să-și poată reveni din șoc pentru a reacţiona. 

— Hei! ţipă ea. Hei, voi de colo! Aia e casa mea! 

Cei doi descărcară targa în camion, apoi se întoarseră curioși 
s-o privească. 

— Ce credeţi că faceţi aici? întrebă ea furioasă. 

— Curăţăm așa cum ni s-a cerut, răspunse unul dintre ei în timp 
ce ea se apropia rapid. 

— Este casa mea, iar eu n-am cerut nimic! 

Celălalt muncitor ridică din umeri. 

— Acum, e prea târziu. Treaba-i rezolvată. Ar trebui să pui 
lucrurile la punct cu tipul dinăuntru. Noi facem doar ceea ce suntem 
plătiți să facem, cucoană. 

Shane, realiză Christine cu groază. Dărâmase un perete! Un 
perete de-adevăratelea! Se năpusti spre casă. 

— N-o să primiţi niciun ban, strigă ea către cei doi care priveau 
amuzaţi în urma ei. 

— Am fost deja plătiţi, răspunse unul dintre ei. 

Cum a îndrăznit? Ce aroganță incredibilă să se apuce să-i dărâme 
un perete! Nu contează că ea îi spusese că poate face ce vrea, doar 
insistase cât se poate de clar să nu se atingă de pereții ei! 

Christine avu un asemenea acces de furie încât se năpusti 
înăuntru trântind ușa în urma ei. 

— Shane Courtney, unde ești? ţipă ea. 

— Sus, bineînţeles, veni răspunsul. 

— Coboară imediat! comandă ea. 

— Mult mai bine ar fi să urci tu, ca să vezi ce-am făcut, o invită el 
calm. 

— Chiar așa! se repezi ea. Vin sus. 

Totul era plin de praf. Christine putea distinge cu claritate 
urmele de pași lăsate de muncitorii care tocmai plecaseră. 1 se 
strânse inima la gândul pagubelor pe care le putuseră face la etaj. 
Dâra ducea la dormitorul din spate. Se năpusti prin ușa deschisă, 
hotărâtă să facă moarte de om, apoi se opri brusc, surprinsă de o 
baie neașteptată de lumină. 

Shane Courtney stătea în faţa unei ferestre care era de trei ori cât 
fereastra care ar fi trebuit să fie acolo. 

— Vezi? spuse el mulțumit de sine. O mare îmbunătățire, nu-i așa? 

Priveliştea care se întindea pe deasupra teraselor, în lungul 
drumului mărginit de copaci era la prima vedere de-a dreptul 
năucitoare. Apoi, Christine observă că zidul din jurul ferestrei fusese 
tencuit ca și cum nu s-ar fi intervenit niciodată asupra zidăriei. 

— Trebuie să așteptăm câteva zile să se usuce tencuiala, apoi o să 
chem un zugrav, spuse Shane cu un aer de specialist. Eu mă 
gândeam la o culoare pastelată, tu ce crezi? 

Christine se năpusti asupra lui. 

— Cred că ai un caracter monstruos să-ţi închipui că poți face 
toate astea pe la spatele meu și... 

— Dar te-am întrebat, Christine, iar tu ai spus că pot rearanja după 
bunul plac, îi aminti el. 

— Însă cu condiţia să nu dărâmi pereţii, răbufni ea. Nu să...Se 
opri fără aer și fără cuvinte, agitându-și neputincioasă mâinile în 
direcţia ferestrei. 

— Dar e numai o jumătate de perete. 

—  Jumătate...jumătate....Christine se forța să ordoneze 
cuvintele care i se amestecau cu furie în minte. 

— Ai nevoie doar de putin timp să te obișnuiești cu schimbarea, 
spuse Shane blând. Păși spre ea și se întinse să-i ia mâinile în mâinile 
lui. Vino și stai un pic pe marginea patului cu mine... 

Ea își flutură mâinile ca pe două aripi în direcţia lui, 
regăsindu-și în același timp vocea. 

— Să nu te-apropii de mine, Shane Courtney. N-am să stau pe 

niciun pat cu tine. Eşti absolut imposibil! 
Se lipi de fereastră, şi întorcându-se cu spatele la ea, se dezlănțui 
cu reproșuri către Shane. 

— Faci numai după cum te taie capul! Nu tii seama niciodată de 
nimeni! Mai întâi, azi-dimineaţă cu bunicul tău. N-ai putut să-l lași pe 
bietul bătrân în pace. Trebuia neapărat să provoci o ceartă... 

— N-a fost vina mea, protestă el cu mâinile ridicate. 

— A cui vină a fost, atunci? 

— A ta, spuse el. Ai spus-o cât se poate de clar la Hotelul Kitty 
O'Shea. Nu te-aș fi dezamăgit, Christine. Am făcut exact ce ai cerut. 

— Vina mea? Nu-i venea să creadă că dă vina pe ea. 

— Da, vina ta, insistă el. Ai vrut să le fluturi mândră pe la nas 
condiţia ta. Așa că exact asta am făcut și eu cu bunicul. 

— Dar eu n-am spus asta. Tu ai spus-o! 

— N-am făcut altceva decât să pun sentimentele tale în cuvinte, 
spuse el. În orice caz, tu erai cea care-l persecuta cu termometrul şi 
tensionometrul, ca să nu mai menţionăm umilirea supremă când l-ai 
întrebat dacă și-a golit intestinul. 

— Dar asta e slujba mea, protestă Christine. 

— Ştiu. Dar el o vede ca pe o intruziune în spaţiul său privat. În 
plus, l-ai pus într-o poziţie de vulnerabilitate în faţa mea. 

— Păi chiar e vulnerabil, iar tu, ar trebui să ţii cont de asta, înainte 
să-l necăjești. 

— Credeam că o să te bucuri că am fost de partea ta fără nicio 
concesie. Christine clătină neajutorată din cap, simțindu-se un pic 
vinovată pentru rolul ei în ceea se întâmplase. Dar la urma urmei, nu 
fusese vina ei. Shane ştia fără îndoială cum va reacționa bunicul său. 

Cum spusese și Max Courtney, nimic din ceea ce făcea nepotul lui 
nu era întâmplător. Fusese doar încă o încăierare dintr-un război al 
voinţelor. 

Ochii ei îl priviră rugători. 

— Bunicul tău este un om bolnav, Shane. Câștigarea unei bătălii 
merită riscul unui nou atac de cord? 

— Nu-ţi face probleme. Acum toate lucrurile s-au dat pe faţă la un 
cost insignifiant. Știu că n-ai vrut în niciun fel să-i faci probleme 
bunicului meu, dar crede-mă, și le face singur. E un bătrân 
încăpățânat, care nu vrea să vadă lumina. 

Amândoi erau încăpăţânaţi. Așchia nu sare departe de trunchi, 
gândi Christine. Şi Doamne fereşte să te nimerești între ei într-o 
dispută. Cu un zâmbet, Shane încercă să-i alunge grijile. 

— Că tot vorbeam de lumină, cum îţi place noua fereastră? 
Trebuie să recunoști că e o mare îmbunătăţire. 

— Iar preţul. ..spuse ea slab. 

— E problema mea. Tu n-ai niciun amestec, Christine. Deși ar 
trebui să-ți spun că mai sunt câteva lucruri pe care aș vrea să le fac 
pentru a-mi amenaja biroul. 

— Dă-mi un exemplu. . .ceru ea alarmată. 

— Ei, câteva fire pentru fax și web. Câteva linii telefonice. Acum că 
am suficientă lumină, o să-mi instalez un claculator și... 

— De ce faci asta, Shane? 

Fl ridică mâinle, o prinse blând de umeri, privind-o lung în ochi. 

— Vreau să petrec cât se poate de mult timp cu tine, Christine. 

— De ce? Intensitatea privirii lui îi tulbură inima, trecând peste 
zidul ei de apărare. Ea căută în ochii lui un indiciu al adevăratelor lui 

sentimente. Bunicul tău insistă că te foloseşti de mine ca să-i faci lui 
în ciudă. 

— Nu-mi pot imagina altceva decât că vorbește conștiința lui 
vinovată, răspunse Shane. 

— Şi pentru ce ar trebui să se simtă vinovat? 

— Poate pentru că a încercat să-mi conducă atât viaţa 
profesională, cât și pe cea personală. În ambele cazuri, a mers prea 
departe. 

— Ţi-a făcut plăcere să-i spui despre mine, îl acuză ea. 

— Desigur. Pentru că erai acolo. Am vrut să-ți demonstrez că 
nimic nu este mai important pentru mine decât ce putem avea 
împreună. 

— Cum poți să spui una ca asta? se plânse ea. Noaptea trecută erai 
gata să-mi spui adio. 

— Nicidecum. Pur și simplu voiam să te fac să accepti ceea ce era 
deja evident pentru mine. 

— Atunci, spune-mi și mie ce e deja evident pentru tine, Shane, îl 
rugă ea. 

— Christine. . Îi rosti numele ca și când ar fi fost o incantaţie către 
zeița iubirii. Te-am văzut, și a fost de parcă aș fi văzut o stea pe care 
trebuia s-o urmez. Am știut dintr-o dată despre ce e vorba în toate 
cântecele. Un străin în mulțime, un moment magic care-ţi sucește 
minţile. .. Mâinile lui urcară lin de pe umerii ei de-a lungul gâtului, 
pentru a-i mângâia obrajii. Christine își tinu respiraţia, fascinată să-l 
audă descriind ce simţise ea când îl văzuse. Aşa că a trebuit să urmez 
steaua, continuă el cu o voce hipnotică, șoptită. Și pe măsură ce 
încercam să aflu mai multe despre ea, devenea mai strălucitoare, mai 

atrăgătoare. A trebuit să rămân cu ea. Să văd unde o să mă 
conducă. ..pentru că promitea atât de mult. Și cu fiecare pas pe 
care-l făceam, promitea mai mult. El își plecă încet capul și-i mângâie 
delicat buzele cu buzele lui. . .și mai mult. Vreau mai mult, Christine, 
murmură el. 

Mai târziu, Christine nu-și amintea să fi făcut o alegere. Îşi 
amintea doar sentimentul că întreg corpul îi tremura de plăcerea 
intensă de a-l urma pe Shane acolo unde avea s-o conducă. Nu se 
mai gândea la nimic. Mintea-i era stăpânită de o uimire minuntă că 
toate astea i se întâmplă ei. Era aceeași magie din care sunt făcute 
visele. Din care sunt tesute fanteziile. 

Atingerile lui Shane erau atât de rafinate. Cu săruturile sale, îi 
venera întreaga făptură cu o intensitate vibrantă care-i luă în 
stăpânire trupul în valuri de exaltare. O făcea să se simtă seducător 
de perfectă în timp ce o dezbrăca încet. Apoi, îl văzu pe el dezbrăcat. 
Christine nu va uita clipa asta tot restul vieţii ei. Nu putea exista alt 
bărbat atât de magnific construit ca Shane Courtney. ÎL privea 
fascinată, anticipând momentul în care va fi al ei. 

Îl dorea cu o pasiune atât de puternică şi de copleșitoare cum nu 
mai cunoscuse niciodată în viaţă. Ca şi cum s-ar fi transformat într-o 
altă femeie a cărei întreagă ființă era acaparată de plăcerea fizică. Dar 
asta nu conta. Doar ceea ce împărtășea cu Shane conta. Nu mai 
exista nimic altceva. Nici trecut, nici viitor. Se descoperiră unul pe 
altul cu atingeri, ca într-o ceremonie, Știind că această clipă nu se va 
mai repeta, dorind să savureze fiecare moment al experienţei, 
senzaţia noutăţii, a unui început absolut pentru tot ce putea fi între 
ei. Să fii îndeajuns de norocos pentru a cunoaște o astfel pasiune... 

Mintea ei era plină de gânduri uimite, neîncrezătoare, în timp ce 
Shane o ţinea la piept drăgăstos, mult timp după extazul unirii lor. 
Nu-și imaginase niciodată că putea exista un sentiment de împlinire 
atât de atotcuprinzător de a fi femeia potrivită pentru bărbatul 
potrivit. 

Shane... Numele lui era un cântec în inima ei, o simfonie în trupul 
ei, o pace binecuvântată în sufletul ei. Amantul perfect. Nici măcar 
acum nu se putea gândi la viitor, nu-i păsa. Era suficient să fi 
cunoscut asta cu el. Mai mult decât suficient. 

Își aminti vorbele lui Max Courtney: "Poţi regreta ce n-ai făcut tot 
restul vieţii tale." Christine n-avea niciun regret pentru ce se 
întâmplase. Chiar dacă n-ar fi dus nicăieri mai departe, era ceva de 
care să-și amintească tot restul vieții. 

Era un ritm de fericire pură în pașii Christinei când porni spre 
spital a doua zi dimineaţă. Ultimul sărut pe care Shane i-l dăduse la 
ușă, încă o mai furnica pe buze. Soarele strălucea, iar lumea era un 
loc minunat. 

Făcu o piruetă de bucurie, fără să-i pese că dacă ar vedea-o cineva 
ar crede că e nebună. Asta şi era. Îndrăgostită nebunește de Shane 
Courtney. 

Se încurajă, venindu-i încă greu să accepte cât de perfect fusese 
totul. Felul în care făcuseră dragoste, cina în grădina restaurantului 
italienesc la care o dusese Shane, simţurile lor atât de vii încât 
mâncarea avusese un gust mai delicios ca oricând. Niciunul dintre ei 
capabil să-nceteze a-l atinge pe celălalt, făcând dragoste din priviri, 
apoi întorcându-se acasă să-mpărtăşească din nou minunata lor 
intimitate, urmărind împreună cum răsar stelele. 

Un zâmbet larg lumina chipul Christinei. Shane știuse foarte 
bine ce face când dărâmase zidul acela. Argumentase că acum 
camera primea mai multă lumină, dar ca modalitate de a o aduce la 
etaj fusese în mod cert mișcarea câștigătoare. Nu mai vroia niciun zid 
între ei. 

Grija viitorului părea acum irelevantă. Cu o senzaţie de libertate 
pe care n-o mai avusese niciodată înainte, Christine se gândea că, 
undeva pe parcurs, viitorul își va purta singur de grijă. Shane n-avea 
de gând s-o părăsească. EI îi va sta alături. 

Azi, veneau cei de la telefoane să instaleze noile linii, și un 
serviciu de curățenie avea să pună din nou casa în ordine. Mâine, 
zugravii. Apoi livrarea mobilierului de birou pe care Shane îl 
comandase. Era clar că n-avea nici cea mai mică intenţie să fie un 
iubit genul "pasăre de noapte". 

Nici măcar gândul la familia lui Shane nu putu diminua exaltarea 
Christinei. Se vor ridica amândoi deasupra oricărei dezaprobări la 
care i-ar putea supune. Era atât de sigură de asta, încât gândul că se 
va întâlni cu oricare dintre membri familiei Courtney n-o îngrijora 
câtuși de puţin. 

Cum ajunse la spital, verifică starea lui Max. Odată scăpată de 
acestă grijă, intră în rutina de dimineaţă, semănând voioșia prin 
saloane cu bucuria ei contagioasă. Toţi pacienţii îi întoarseră 
zâmbetul. Chiar și Max. Chiar dacă zâmbetul lui avea un aer ceva mai 
morocănos. 

— Străluceşști chiar mai tare ca de obicei, Steluţo! remarcă el. 
— E minunat să trăieşti, ciripi ea în timp ce-i înmână 
medicamentele. 

— Ce-a mai pus Shane la cale? se-ncruntă el. 

— Oh, a dărâmat un zid, răspunse ea cu ochii strălucind de 
plăcere. 

— Ce perete? vru Max să știe. 

— Ei bine, de fapt e numai o jumătate de perete, se grăbi ea să se 
corecteze. Shane dorea o fereastră mai mare într-unul din 
dormitoarele de la etaj, ca să-și poată face biroul acolo. 

— Are de gând să rămână, nu-i așa? 

— Da. Zâmbetul Christinei deveni mai luminos. 

Max o fixă cu privirea în timp ce-și înghițea pastilele. 

— Şi ce-are de gând să facă azi? întrebă Max imediat ce înghiţi. 

Christine ridică din umeri. 

— Să pună-n ordine ce i-a mai rămas de adus pentru a putea lucra. 

— Deci, nu vine încoace? 

Ea îi aruncă o privire plină de reproșuri. 

— Tu i-ai spus să nu se mai întoarcă, Max. 

Max se strâmbă, nemulțumit. 

— Shane ştie doar că n-am vorbit serios. 

— Păi, de unde ar putea să știe? 

După o pauză de gândire, el îi aruncă o privire plină de speranță. 

— Poţi să i-o spui chiar tu, Steluţo! 

Christine râse cu poftă. 

— Oh nu, Max. N-ai să faci asta. N-ai să mă foloseşti pe post de 
mesager. Mi-a fost de-ajuns cât am stat în bătaia puștii ieri. Nu mi-a 
fost prea bine, să știi. 

El se încruntă. 

— Am greșit. Văd bine asta. Încercă un zâmbet rugător. Poţi să 

treci cu vederea mica greșeală a unui om bătrân și bolnav, nu-i așa 
Albinuţo? 

Î privi gânditoare. 

— Eu pot, Max. Dar nu pot vorbi în numele lui Shane. 

Zâmbetul i se şterse de pe chip în timp ce se lăsă din nou pe 
spate, rezemat de perne. 

— Încăpăţânat copil, mormăi el sumbru. Ceva trebuie și va fi făcut, 
în legătură cu el. 

Ceea ce însemna că vor fi ceva probleme, gândi Christine, și nu 
dură mult până află câte anume o priveau direct. Puțin după ora 
prânzului, primi un mesaj de la infirmieră că Max Courtney dorea 
să-i vorbească într-o problemă personală, extrem de urgentă. 

Cu teama în suflet, Christine se-ndreptă spre patul numărul 
nouă. Bătrânul avea o sclipire războinică în ochi. 

— Trage-ţi scaunul aproape şi ia loc Steluțo! ordonă el clar, într-o 
formă de zile mari. 

În timp ce se conforma cererilor sale,Christine îi aruncă o privire 
plină de suspiciuni. 

— Ţi— am spus că n-o să joc rolul intermediarului, Max, îl avertiză 
ea. Sper că nu e vorba de Shane. 

— N-are nimic de-a face cu el, spuse el cu aerul că nici nu s-ar 
sinchisi. 

— În regulă. Te ascult, spuse ea cu aerul că nu e prea 
încrezătoare. 

El se aplecă spre ea cu un aer conspirativ. 

— Vezi şi tu ce se-ntâmplă, Christine. 
Era prima dată când îi spunea pe numele de botez, și asta o puse 

imediat pe Christine în gardă. Generalul avea un plan de luptă prin 
care spera să-și atingă scopul. 

— Spitalul ăsta mă bagă în groapă, urmă el cu toată convingerea. 
Trebuie să scap de aici, și trebuie s-o fac cât mai repede. 

— Max, spuse ea cu răbdare, o să mori mai repede dacă nu vei fi 
îngrijit corespunzător. Ai putea avea încă un atac de cord. Data 
trecută, să știi că ai avut noroc. Dacă n-ai fi fost în oraș cu afaceri, ca 
să ajungi imediat cu ambulanta la spital, ai fi fost mort acum. Dacă te 
întorci acasă, pe coasta oceanului, s-ar putea să nu mai fii atât de 
norocos data viitoare. Ai nevoie de supraveghere și îngrijire de 
specialitate. Și mai trebuie să fii aproape de serviciile de urgență. 

— Şi tu crezi că eu nu m-am gândit la toate astea? spuse el pe un 
ton triumfător. Ceea ce-mi trebuie, e o asistentă medicală privată. 

— Şi vrei Să-ţi recomand eu pe cineva? 

El rânji. 

— Nu pe cineva, Steluțo. Tu ești aceea. 

— Max, îl dojeni ea. Nici să nu te gândești! 

— Cu cât te plătește Shane în prezent? întrebă el. 

Fu atât de stânjenită, încât i se puse un nod în gât. 

— Ei bine, dacă trebuie să știi, îmi plătește o mie de dolari pe 
săptămână pentru camerele de la etaj. 

— Îţi dublez oferta! spuse Max urmărindu-i reacția cu ochii mijiţi. 
Poţi să-i faci bagajele lui Shane. Îţi închiriez eu camerele și o să-ţi 
plătesc două mii de dolari pe săptămână ca să fii asistenta mea 
medicală. 

Christine îl privi mută de uimire. 
— Asta-i o nebunie! reuși ea să îngaime în cele din urmă. 

Dar Max o tinu pe-a lui. 

— Pot să dublez orice ofertă ti-ar face Shane. Îţi pot plăti mult mai 
mult. Nu se poate compara cu mine. Poate o avea el un milion sau 
două, dar eu am zeci de milioane. Pot să-ţi ofer mai mult decât el la 
orice Oră. În ceea ce mă privește, meriti fiecare bănuţ. 

— Sunt sigură că i-aș merita, spuse Christine, dar ar fi îngrozitor 
să trebuiască să te suport în fiecare zi, Max. 

— Ce-ar fi să spunem cinci mii pe săptămână? În plus, îţi promit 
că o să fiu cât se poate de drăguţ cu tine. 

— Răspunsul meu e un nu hotărât, Max. N-am de gând să mă las 
cumpărată în felul ăsta. 

Ochii lui întunecaţi o fixară cu ironie. 

— De ce crezi că-ţi dă Shane o mie de dolari pe săptămână? 

Un val fierbinte îi năpădi obrajii. 

— Asta-i cu totul altceva, Max. 

— Pentru că e tânăr şi frumos, iar tu te simţi atrasă de el? 

— Pentru că e sincer. Ceea nu e stilul tău, Max, îl repezi ea. Oferta 
ta nu e altceva decât o strategie perversă de a ajunge la Shane. 

— Poate că e într-adevăr interesat de tine, admise Max. Dar dacă 
nu-i așa, Steluţo? Ce-ar fi dacă se foloseşte de tine doar pentru a 
ajunge la mine? 

— Cum ar putea să se folosească de mine? În ce scop? întrebă ea, 
dispreţuind strădaniile lui Max de a crea discordie între ei. 

— Nu l-ai întrebat de ce eram atât de nervos ieri? 

— Dar era clar, Max. N-ai crezut că sunt suficient de bună pentru 
nepotul tău, răbufni ea sfidător. 

Rânjetul cu care el primi această afirmaţie era încărcat de ironie. 

— Eşti mai mult decât bună, Steluţo. Nu e deloc asta problema. 
Privirea lui se înmuie de compasiune, în timp ce continua să-i pună 
întrebări. Ce-ar fi dacă te-a ales în mod deliberat pentru a avea un 
avantaj în disputa cu mine? 

— Asta-i o prostie, Max, ţi-am spus doar că ne-am întâlnit cu totul 
întâmplător, ripostă Christine enervată de insinuările lui. 

— Pun pariu că Shane știa cine ești, ce ești și unde lucrezi, înainte 
să apară la ușa casei tale, i-o trânti Max. 

— Şi ce-i cu asta? contracară Christine. Habar n-a avut că am ceva 
în comun cu tine sau cu salonul ăsta. Ce s-a întâmplat ieri, a fost o 
surpriză totală pentru el. Sunt sigură de asta, Max. 

El ridică sceptic o sprânceană. 

— A fost aici în weekend. Crezi că nu a întrebat personalul despre 
tine, când le-a dat cireşele? 

Christine se încruntă la sugestia insidioasă. Bineînţeles că era 
posibil, numai că surpriza lui Shane la vederea ei aici fusese cu 
siguranță autentică. Dacă ar fi știut deja unde lucrează, de ce-ar mai 
fi întrebat-o când au luat cina împreună, duminică? De ce să pretindă 
că nu știe de legătura ei cu bunicul său? O astfel de înșelătorie n-ar 
fi avut niciun rost. Pe lângă asta, desfășurarea evenimentelor făcea 
irelevant argumentul lui Max. 

— Asta ar veni după ce-a închiriat camerele de la mine, sublinie 
ea. 

Max zâmbi batjocoritor. 

— Poate că a început din întâmplare Steluţo, dar odată ce l-ai 
primit în casă o să vadă, o să-şi aducă aminte... 

— Să-și aducă aminte ce, Max? întrebă Christine încet. 

EI își concentră din nou atenţia asupra ei. 

— ÎI cunoști pe Shane de trei zile. Eu îl cunosc de când s-a născut. 
Crezi că nu ştiu cum îi merge mintea? Ce urmărește? 

Întrebarea o puse pe Christine pe gânduri. Cât de multe îi 
spusese Gino lui Shane despre ea? Era posibil ca serviciul ei să-l fi 
determinat pe Shane s-o urmărească? 

În mod cert, Shane își manifestase interesul pentru ea mult 
dincolo de standardele curtoaziei. Felul în care insistase ca ea să ia o 
decizie, stilul în care forțase o relaţie eludând timpul necesar pentru 
a se cunoaște unul pe celălalt, felul cum evitase întrebările despre 
trecut și familie... Fusese oare doar naivitate? Se lăsase înșelată de 
visele ei și de evidenta vulnerabilitate la farmecele lui? 

Christine simțea cum îi dispar bucuria și siguranţa, în timp ce 
creșteau dubiile pe care Max i le sădise în suflet. Poate că totul fusese 
prea frumos pentru a fi adevărat. Chiar și ziua de ieri. Oare Shane se 
hotărâse s-o seducă pentru un motiv pe care-l ţinea ascuns? 

Își aminti expresia hotărâtă întipărită pe chipul lui Shane după 
ce inspectase camerele de sus, sâmbătă. Iar mai apoi, satisfacția cu 
care mărturisise duminică marea plăcere cu care le-ar da peste nas 
membrilor familiei sale cu trecutul ei. Poate că Max avea dreptate, și 
nimic din ce făcuse Shane nu fusese întâmplător sau din impuls. 
Însă, deşi prietenia cu ea ar fi putut să înceapă cu un scop 
premeditat, putea să pună mâna în foc că şi el trăise magia atunci 
când făcuseră dragoste. Doar nu poţi mima o astfel de trăire, nu-i 
aşa? 

— Pentru ce să se răzbune? întrebă Christine, agăţându-se de 
amintirea orelor petrecute cu Shane noaptea trecută. 

— Întreabă-l pe el, Steluţo, o provocă Max cu o expresie cât se 
poate de serioasă. Apoi, cântărește bine în minte răspunsul lui și 
judecă singură cât de sincer este interesul lui pentru tine. 

— De ce-ar trebui să ţin seama de ce spui tu, Max? Nu-ţi vei retrage 
oferta pentru o asistentă medicală personală, odată ce-ai obținut ce 
vrei? spuse ea sceptic. 

— Vrei o dovadă de autenticitate? spuse el cu privirea fixată spre 
intrarea salonului. Ai s-o capeti pe loc. Iată, vin vulturii, să mai 
smulgă o bucăţică din mine! 

Cele două cupluri care intrară în salon emanau un aer de bogăţie 
şi snobism. Îmbrăcaţi în rochii de firmă și costume de comandă, nu 
se-njosiră să remarce prezența vreunui alt pacient de rând din salon. 

De la prima lor vizită săptămâna trecută lăsaseră clar de înţeles 
că priveau drept o ofensă situaţia în care orice membru al familiei 
lor, și cu atât mai mult șeful, să fie internat în sectorul public al 
spitalului. Faptul că astfel se obținea cel mai simplu mod de acces 
pentru orice specialist medical era total irelevant pentru ei. Era sub 
demnitatea lor să vină în vizită într-un astfel de loc. Totuși, nu-și 
puteau permite să-l ignore pe cel care ţinea frâiele familiei. ÎL 
cocoloșeau aproape cu religiozitate. Christine încercă să-și ascundă 
contrarierea când le văzu feţele. Care din ei erau oare părinții lui 
Shane? 

Erau câteva asemănări de familie între cei doi bărbaţi, dar 
niciunul dintre ei nu putea fi identificat în mod cert ca tatăl lui 
Shane. Femeile, în schimb, erau total diferite, nesemănând nici pe 
departe cu Shane. Christine îi aruncă o privire lui Max când se ridică 
în picioare pentru a face loc vizitatorilor. Probabil că genele săriseră 

peste o generaţie. Singura asemănare veritabilă cu Shane o avea 
bătrânul, care se-ntoarse brusc spre ea și o prinse de mână cu o 
rugăminte în ochii ca ai lui Shane. 

— Rămâi aici Să vezi asta, ordonă el. Să vezi ce trebuie să suport. 
Cum am putut să fac copii cu terci în loc de creier. ..? Ar putea foarte 
bine să-și pună belciuge în nas după cum îi conduc nevestele. 

Christine nu simţi nici cea mai mică tragere de inimă să-i dea 
ascultare lui Max. Curiozitatea o tinu însă lângă patul său, 
niciordinul, nici mâna lui. Dorea pur și simplu să afle mai multe 
despre familia lui Shane și de ce se îndepărtase de ei. 

— Degeaba, mormăi Max când cei patru membri ai familiei se 
aranjară la picioarele patului, cu zâmbete exagerate de salut. 

— Arăţi mai bine, tată, spuse unul dintre bărbaţi. 

— În curând o să ieși de aici, opină celălalt cu veselie. 

— Am aranjat totul astfel încât să fii îngrijit cum se cuvine, se 
repezi una dintre femei. 

Cealaltă femeie ridică din sprâncene în direcția Christinei. 

— N-ai niciun bolnav de care să ai grijă, soră? spuse ea cu un aer 
trufaş. 

— Nu, n-are, mormăi Max. Vreau să rămână aici, Cynthia. Cât 
despre cine se va îngriji de mine, Prudence, îi aruncă el o privire 
plină de înțelesuri primei femei care vorbise, asistenta Delaney face 
o treabă mai bună decât v-aţi putea închipui. Ochii lui scăpărară în 
direcţia fiului cel mare. Dacă arăt mai bine, Howard, e din cauza ei. 
Apoi se-ntoarse către fiul mai mic. Și ai dreptate că o să ies curând de 
aici, Trevor, am o mulțime de treabă. 

Între cei patru urmă un schimb de priviri care duse la un 

consens instantaneu. Aleseră să ignore prezenţa Christinei, ca și 
când existenţa ei era mult prea neinsemnată pentru a-i deranja în 
vreun fel. Recitară cu rândul, ca un cor grec. 

— Am avut o întâlnire de familie weekendul ăsta, tată. 

— Am ajuns la o decizie care e în interesul tău, urmă Trevor. 

— Gata cu stresul şi cu încordarea pentru tine, interveni 
Prudence. 

— Lucruri care te-au adus în spital, sublinie Howard. 

— Vei fi liber să te bucuri de viaţa pe care o mai ai de trăit, se 
entuziasmă Trevor. 

— Vrem să semnezi acest document, spuse Cynthia scoțând un 
plic lung din poșeta ei Gucci, care să ne dea putere de semnătură 
asupra tuturor afacerilor tale. 

Max aprobă din cap ca pentru el însuși, buzele subţiindu-se 
într-o linie rău prevestitoare înainte de a se curba sardonic. 

— Ei bine, acum confruntarea e cumva disproporţionată, voi fiind 
patru iar eu unul singur, tărăgănă el cuvintele. Dar o am pe sora 
Delaney de partea mea. Privi spre Christine cu emfază. E mare lucru 
că am un martor să audă ce se-ntâmplă. 

— N-ai nevoie de niciun martor, tată. Totul e cinstit și cu cărţile 
pe masă. 

— Da, mormăi bătrânul, apoi afișă un zâmbet care era tot atât de 
atrăgător ca al unui rechin. Am să vă semnez documentul cu mare 
plăcere peste câteva săptămâni. Dar nu trebuia să vă deranjati atât de 
mult pentru mine. Chiar nu era necesar. 

— De ce? întrebă Cynthia, încruntându-se suspicioasă. 

— Pentru că am de gând să las toţi banii săracilor. E o decizie deja 

luată. 
Asta îi luă prin surprindere. 
Prudence fu prima care își reveni. 

— Păi,...noi o să urmărim doar interesele tale, Max, izbucni ea. 

— Vom avea noi grijă, se grăbi Howard. Le vom administra așa 
cum trebuie. 

— Ne vom asigura să ai tot ce vrei, tată, îi ajută şi Trevor cu 
ardoare. O să trăieşti ca un rege, fără griji. 

— Într-o serenitate absolută, adăugă Cynthia, înflorindu-i un 
zâmbet la perspectiva propriului ei viitor lipsit de griji. 

— Așa-i, căzu Max de acord cu un zâmbet batjocoritor. Dar n-o să 
vă revină vouă. Voi dispune de avere într-o manieră diferită. Aţi 
primit mai mult decât suficient din partea mea. 

În tăcerea care se așternu în urma declaraţiei sale, Max își expuse 
motivele. 

— De când sunt aici, am văzut adevărul. Voi toţi aţi trăit o viaţă de 
huzur. Traiul ăsta s-a terminat. A cam sosit vremea să găsiți o 
modalitate în care să câștigați banii pe care-i cheltuiţi. Asta va fi 
salvarea voastră ca oameni. 

Christine împărtășea din inimă aceleași sentimente, dar, deloc 
surprinzător, corul grecesc se năpusti să-și tipe protestul. 

— A înnebunit! spuse Prudence. 

— Asta e o prostie fără sens, tată, protestă Howard. 

— Nu poti să ne tragi covorul de sub picioare, se lamentă Trevor. 

— Care e mai exact ideea ta de a dispune de avere, Max? sări 
Cynthia, pregătindu-se să lupte cu dinţii și cu ghiarele pentru ceea 
ce-şi dorea. 

— Am s-o direcționez spre diferite organizaţii şi oameni meritorii, 
spuse Max calm, ignorând izbucnirile celorlalți. Prima pe listă e 
asistenta Delaney, care este absolut esenţială nu numai să mă ţină în 
viață, dar pentru starea mea generală de bine. Am s-o plătesc cu cinci 
mii de dolari pe săptămână ca să lucreze pentru mine. 

Patru perechi de ochi o disecară pe Christine ca și cum ar fi fost 
o reptilă respingătoare. Ea își îndreptă imediat spatele într-o 
atitudine hotărâtă. l-ar fi ţinut partea lui Max împotriva acestor 
oameni până în pânzele albe. 

— Tată! Asta înseamnă un sfert de milion pe an! se smiorcăi 
Howard, îngrozit de perspectiva de a fi parţial dezmoștenit în 
favoarea unei asistente de rând. 

— Dacă asta mă face fericit, de ce nu? îl provocă Max. De acum 
înainte, am de gând să mă concentrez exclusiv asupra lucrurilor care 
mă fac fericit. Am primit un avertisment. Știu că nu pot trăi pentru 
totdeauna. Așa că am de gând să profit cât mai mai mult de timpul 
rămas și să fac tot ce am chef. 

La picioarele patului urmă un alt schimb de priviri între cei 
patru. Era clar că sunt confruntati cu o criză personală de proporții 
enorme. Howard își asumă rolul purtătorului de cuvânt. 

— Am crezut că atunci când te-ai debarasat de Shane ţi-ai venit în 
fire, spuse el cu amărăciune. Dar tu chiar nu suporţi să pierzi 
controlul, nu-i aşa? 

— S-a senilizat, declară Cynthia. 

— Tipic pentru un bătrân care se agaţă de viață, încuviință 
Prudence, privind-o chiorâş pe Christine. Fraierit de un chip drăguţ. 

— N-o să acceptăm una ca asta cu mâinile în sân, tată, îl preveni 

Trevor. 

— N-are niciun rost să vorbim cu el. Trebuie să acţionăm pentru 
a ne proteja interesele. În momentul acela, aprobarea fu instantanee, 
așa că se grăbiră să plece șușotind. 

Christine îi urmări plecând cu sufletul plin de resentimente. 
Shane nu exagerase cu nimic atitudinea lor față de el. Chiar doriseră 
să se descotorosească de el. Nu era deci de mirare că voia să lase 
trecutul în urma sa, cu o astfel de familie. Toţi laolaltă erau niște 
vulturi mânați numai de propriul interes și a căror singură 
preocupare erau banii lui Max și partea lor din ei. ÎI privi pe bătrânul 
care-și dorea nepotul înapoi, dar era prea mândru ca să-și 
recunoască greșelile. Avea o privire apatică și obosită. 

— Rotiţe între rotite, Steluţo, spuse el sardonic. Spune-i lui Shane 
tot ce s-a petrecut aici astăzi. Apoi, hotărăște-te în privința poziţiei 
tale. 

— Te simţi bine, Max? întrebă ea întinzându-se cu un gest reflex 
să-i ia pulsul. EI se lăsă pe spate în pat și închise ochii. 

— Eu mi-am terminat treaba pe ziua de azi. E rândul tău, acum. 

Nu era nicio grabă, nici măcar o ezitare în pulsul lui. Părea 
epuizat, dar foarte liniștit. Asta, după ce distrusese liniștea tuturor 
celorlalți, chiar şi pe a ei, gândi Christine cu amărăciune. 

Pe când se depărta de patul lui, îi scăpă un oftat adânc. Cumva, 
determinarea ei de a nu juca rolul intermediarului nu mai putea fi 
pusă în practică. Se ridicaseră prea multe întrebări ca să mai poată 
ignora ce avea loc în familia lui Shane. Dintr-un motiv necunoscut, 
nu numai că era implicată, dar avea și un rol din ce în ce mai 
consistent, fie că-i plăcea sau nu. 


Capitolul 7 


Nici nu reuși Christine să închidă ușa casei în urma ei, și-l auzi 
pe Shane tropăind pe scări în jos, strigându-i numele. În ciuda 
întrebărilor care i se îngrămădeau în minte, picioarele i-o luară la 
fugă. Se întâlniră în camera de zi, iar Shane o îmbrăţișă sălbatic. 

— Ce bine că ai venit, spuse el savurându-i parfumul. Și ce gust 
bun ai. Ea îi prinse râzând capul în mâini în timp ce el îi zâmbea. 
Te-am așteptat toată ziua să te-ntorci acasă, termină el cu un sărut. 

Asta aprinse dorinţa în amândoi. Shane o luă pe Christine pe sus 
cu el, insistând că trebuie să-i arate ceva, atrăgându-i atenţia că nu 
mai rămăsese un fir de praf nicăieri, iar angajaţii de la firma de 
telecomunicaţii nu deranjaseră nimic în niciuna din camerele pe 
care le străbăteau. 

— Dacă ai făcut cine știe ce...îşi începu Christine amenințarea, 
apoi rămase cu gura căscată de uimire în fața magnificului pat cu 
baldachin care domina acum dormitorul. 

— Pur şi simplu l-am văzut expus undeva, spuse Shane trecând la 

spatele ei și luând-o în braţe. Buzele lui îi gâdilară plăcut urechea 
când continuă. Mi-am spus că un astfel de pat e demn de tine, 
prinţesa mea. 

— Oh, Shane...A fost tot ce putu spune, copleșită de valul de 
emoţii declanșat de cuvintele lui, de sărutările lui delicate, și de patul 
însuși. 

Baldachinul era o antichitate minunat sculptată, cu draperii de 
mătase crem cu decoraţiuni aurii. O mulțime de perne de mătase 
erau adunate la capul patului. 

— Mi-am imaginat părul tău răsfirat pe pernele astea, spuse Shane 
răgușit, ridicând mâinile să-i desfacă părul prins la spate. Noi doi 
într-o lume de aur, numai a noastră, Christine. 

Cum ar fi putut rezista magiei cu care Shane o învăluia? Christine 
își alungă din minte orice gând care spunea că magia e iluzorie. Ceea 
ce se întâmpla acum era real, tangibil, fermecător, şi toate simțurile 
ei erau înrobite de bărbatul care o dusese într-o lume de aur, în care 
iubirea depășea orice obstacol. 

Îl adoră din priviri, apoi cu buzele, cu trupul ei, și se scăldă în 
revărsarea de adorări ce veneau din partea lui, împărtășind încă o 
dată împlinirea de a se dărui unul celuilalt. Chiar dacă ar fi fost doar 
o rătăcire care nu putea dura, Christine era recunoscătoare că 
putuse visa în braţele lui Shane, atâta vreme cât avea de gând s-o ţină 
acolo. 

Clopoţelul de la intrare sună strident, curmând șirul clipelor 
visătoare de după dragoste. 

— Aștepţi pe cineva? întrebă Shane leneș, plimbându-și mâna prin 
părul ei des. 

— Nu. Dar tu? îi mângâie Christine blând chipul, zâmbindu-și ochi 
în ochi. 

— Mi-am rezervat clipele astea numai pentru noi, răspunse Shane 
cu o privire posesivă. Oricine ar fi, lasă-l să plece. 

El o sărută, alungând lumea exterioară cu o măiestrie pe care 
Christine era fericită s-o accepte și s-o încurajeze. Până când auzi 
mișcare la parter. Inima îi sări din piept la gândul că aveau un hoţ în 
Casă. 

— Shane! Soapta ei alarmată îi atrase și lui atenţia asupra 
zgomotului. 

Se străduiau amândoi să asculte cu urechile ciulite. Un robinet 
fu deschis în bucătărie și jetul de apă răpăi în chiuvetă. O ușă de 
dulap fu deschisă și apoi închisă. Shane îi aruncă o privire dură, plină 
de întrebări. Ea scutură din cap, negând posibilitatea oricărui 
musafir cunoscut. 

Rapid și fără niciun zgomot, Shane se dădu jos din pat și trase 
blugii pe el, în timp ce Christine era încă paralizată de spaimă. 

— Rămâi aici, îi şopti el. 

În ciuda pericolului, Christine simţea un fior de mândrie 
privindu-l cum se repede la ușă, cu fiecare mușchi încordat, cavalerul 
ei care apăra domeniul, bărbatul ei de vis. 

Doar după ce el dispăru din câmpul vizual, Christine realiză că 
ar putea avea nevoie de sprijinul ei. Se dădu repede jos din pat și se 
îmbrăcă în grabă, hotărâtă să-i vină în ajutor cât putea de repede. 
Auzi scările scârțâind sub greutatea lui, apoi un strigăt surprins ce 
părea cât se poate de feminin. 

— Rămâi pe loc, cucoană! strigă Shane pe un ton poruncitor. 

— Cine eşti? Ce cauţi aici? Întrebările şuierate cu o voce nesigură 
fură urmate de un țipăt de spaimă și de zgomotele unei încăierări. 

— Stai locului, mâţă aufurisită sau o să te doară de n-o să te vezi, 
şuieră Shane. 

— Ajutor! Viol! Viol! ţipă femeia. Poliția! Poliţia! 

Strigătele fură brusc curmate. Urmă un șir vehement de blesteme 
din partea lui Shane. Apoi, pe un ton ceva mai controlat, strigă: 

— Poţi să cobori, acum. Am prins-o! 

Christine tropăia deja grăbită pe scări, imaginându-și că Shane 
prinsese vreun drogat periculos, disperat să fure orice pentru o 
doză. Rămase înmărmurită în ușa bucătăriei, şocată la vederea 
zgârieturilor sângerânde de pe brațul lui Shane. 

Încolțise hoţul între dulapul pentru pâine și cuptor. Christinei îi 
trebuiră câteva clipe bune s-o recunoască pe femeia cu privire 
sălbatică ce ridicase ochii spre ea. Moțul roșu de păr cârlionţat fu 
primul pe care-l recunoscu. Apoi nasul obraznic și urechile un pic 
clăpăuge. 

— Sandra! ţipă ea surprinsă. Ce cauţi aici? 

— O cunoşti pe femeia asta? ceru Shane lămuriri, cu un aer 
războinic. 

— Da. E Sandra Allsop. Dar ar fi trebuit să fie în Melbourne. 

— Şi de ce naiba se furișează în casa ta? 

— N-am nicio idee. Nu ştiu cum a ajuns aici, și nici de ce. Dă-i 
drumul și vom afla. 

— Hoaţo! îi aruncă Shane printre dinti, în timp ce se trăgea fără 
niciun chef de lângă ea. 

— Numai mușchi și fără pic de creier, aruncă Sandra în direcția lui 

când se văzu eliberată. Cap sec! 

— Mai fă o singură mișcare greșită și o să-ți smulg ghearele cât ai 
clipi, mârâi Shane. 

— Bărbaţii de teapa ta ar trebui castrati. 

— Mutilările te cam excită, nu-i așa? spuse Shane disprețuitor. 

— Opriţi-vă! Amândoi! interveni hotărâtă Christine. 

Reuși să le abată atenţia unul de la celălalt suficient de mult 
pentru a aduce discuţia la un ton calm. 

— Ce cauţi aici, Sandra? Ce s-a întâmplat cu contractul de 
restaurare de tablouri pe care-l găsisei în Melbourne? 

— Dezastru! Totul a fost un dezastru! se plânse Sandra, aruncând 
mâinile în aer pentru a-și sublinia disperarea. 

— Ce anume? 

— Întreaga afacere era o faţadă pentru traficul de falsuri. Au ajuns 
toți după gratii. Am stat și eu câteva zile închisă până când să mi se 
demonstreze nevinovăția. Nu-mi pot lua lucrurile înapoi. Totul a fost 
sechestrat. N-am o para chioară, și niciun loc unde să dorm la 
noapte. Am venit cu autostopul tocmai din Melbourne, și dacă nici 
tu nu mă poti ajuta, Christine, atunci sunt în bucluc. 

— Bineînţeles că o să te ajut. 

— Era gata-gata să se ajute singură, dacă m-ai întreba pe mine, 
mormăi ursuz Shane. Nu uita că a intrat prin efractie în casa ta, 
Christine. 

— N-am făcut una ca asta, răbufni Sandra mânioasă. Am avut o 
cheie de rezervă de pe vremea când stăteam aici. Cum Christine n-a 
răspuns la sonerie, m-am gândit că n-o deranjează dacă intru s-o 
aştept în casă. 

— E adevărat, Shane, îl asigură Christine. Sandra a închiriat 
camerele de sus vreme de șase luni inainte să plece la Melbourne. 

— Și tipul ăsta cine e, până la urmă? ceru Sandra lămuriri. Ce 
caută aici? 

— El este Shane Courtney. Este, mmm... 

— Iubitul ei, o lămuri Shane într-o manieră ce nu lăsa loc de dubii, 
așezându-și posesiv o mână după umerii Christinei. 

Un caleidoscop de expresii confuze se perindară pe chipul 
Sandrei în timp ce privea uimită evidența din fața ochilor. Shane 
îmbrăcat doar în blugi. Christine în picioarele goale, cu hainele în 
dezordine și cu părul ciufulit. Christine simţi cum îi iau foc obrajii 
văzând expresia stânjenită de pe chipul Sandrei. 

— Ei bine, sper că are mai mult între picioare decât între urechi, 
comentă ea necruţător. 

— Sandra! protestă Christine. Nu-i deloc cum crezi. 

— Pe cine crezi că păcălești, Christine? Nu te-nvinovăţesc deloc că 
ti-ai luat așa un flăcău arătos, dar cu siguranță nu făcea parte din viața 
ta acum o săptămână. lar dacă mă întrebi pe mine, e un tip periculos. 
Felul în care m-a tratat... 

— Shane locuiește aici, Sandra, spuse Christine cu un aer demn. 
Pur și simplu mă proteja pe mine și proprietatea mea. În plus, 
părerea mea e că are destule cu care să se laude la toate 
departamentele. 

— Îi mulţumesc prinţeso, se alintă Shane, sărutând-o pe creștet. 

— Locuiește aici? repetă Sandra siderată, consternarea citindu-i-se 
pe chip. 

Christine încuviinţă. 

— Shane a închiriat camerele de la etaj. 

— O, nu! se tângui Sandra. Asta înseamnă că eu nu mai am unde 
să stau. 

— Mi-e teamă că totul e închiriat. 

— Ar fi o soluţie, le atrase Shane atenţia. Zâmbi spre Christine cu 
ochii strălucind unui gând ascuns. Nu poti refuza să-ntinzi mâna 
unui prieten la nevoie. Închiriază-i camera ta Sandrei și mută-te sus 
cu mine. 

— Ai avut perfectă dreptate, Christine, se repezi Sandra pătimaș. 
Are destul și între urechi. Nu-i deloc un gogoman. 

Christine nu putea să nege faptul că soluţia lui Shane era o 
rezolvare la îndemână pentru Sandra, totuși, oportunismul lui îi 
dădu o senzaţie de disconfort. Îşi aminti brusc avertizarea lui Max că 
nimic nu e întâmplător când vine vorba de Shane, și că ea era doar 
un pion într-un joc al puterii pe care Max încerca să-l ţină sub 
control. 

Ezitările ei îl făcură pe Shane să se încrunte provocator, în timp 
ce Sandra se agita nervos. 

— Am dat-o în bară rău de tot, nu-i aşa? Nu vrei să intru în viaţa ta 
privată. În plus, pentru moment, n-am niciun mijloc prin care să 
plătesc chiria. Ar fi mai bine să mă car și să vă las în pace. 

— Îţi plătesc eu chiria, se oferi Shane. 

Sandra făcu o față uimită. 

— De ce ai face una ca asta? 

— Ajunge, Shane! interveni Christine pe un ton hotărât. Nici el, 
nici bunicul său n-o vor cumpăra pentru niciun scop! Sandra, o să 
aranjăm noi ceva, dar mai întâi vreau să vorbesc cu Shane între patru 

ochi. Mai mult ca sigur ţi-e foame. Servește-te cu orice-ţi poftește 
inima din bucătărie, iar eu o să vin imediat să discutăm problema. În 
regulă? 

Ușurarea se citi pe chipul Sandrei. 

— Mulţumesc, Christine. Ştiam că mă pot baza pe tine. 

Zâmbetul cu care-i răspunse Christine era ușor ironic. Ar fi putut 
prea bine avea nevoie la rândul ei de sprijinul Sandrei și de suportul 
ei moral, dacă visul ei cu Shane s-ar fi terminat abrupt. Se-ntoarse 
spre bărbatul care se declarase iubitul ei și trase adânc aer în piept. 

— Hai să mergem sus. 

EI îi răspunse cu un zâmbet plin de satisfacție. 

— Mai salvăm din drumuri dacă luăm de pe acum din lucrurile 
tale. 
— V-ajut şi eu, spuse Sandra cu solicitudine. 

Christine oftă, dându-și seama că fusese trasă pe sfoară de 
propriile ei spuse, din moment ce-l numise pe Shane iubitul ei. 
Putea la fel de bine să se mute la etaj cu el, cel puţin până când altă 
rezolvare îi va veni în minte. Shane Courtney era în definitiv bărbatul 
ei perfect și până acum nu făcuse nimic care s-o convingă de 
contrariul. Lăsă deoparte dubiile pe care i le sădise Max și cedă în 
fata inevitabilului. Până la noi lămuriri. 

Shane și Sandra conlucrau cu voioşie, ajutând-o pe Christine 
să-şi mute lucrurile de strictă necesitate la etaj. Sandra merse până 
acolo încât să se scuze pentru rănile pe care i le făcuse lui Shane, 
insistând să-i curețe zgârieturile și să i le tamponeze cu o soluţie 
antiseptică. Dintr-o dată, cei doi dușmani deveniseră cei mai buni 
prieteni, curtenitori unul faţă de altul, provocându-i Christinei cele 

mai adânci suspiciuni cu privire la complicitatea lor. 

— N-aş pune mâna-n foc că n-ai aranjat într-un fel sau altul toate 
astea, Shane Courtney, șopti ea pe ultimul drum spre dormitor. 

— Aș fi făcut-o, dacă aș fi știut, rânji el. 

— Orice, numai să iasă totul cum vrei tu. 

— Când e vorba de tine, da! 

— Lipsit de orice scrupule. 

— Devotat dincolo de orice scrupule fericirii tale. 

Christine nu găsi niciun cuvânt de ripostă. Era teribil de fericită. 
Cu toate astea, n-avea de gând să-l lase pe Shane să-i abată atenţia de 
la alte probleme importante. Termină de aranjat ultima dintre 
hainele ei în uriașul șifonier ce fusese cândva al mamei sale, apoi se 
întoarse cu fața spre el. 

EI stătea rezemat de pernele stivuite la capul patului, studiind cu 
atenţie fotografia înrămată a mamei ei, pe care Christine o ţinea pe 
noptieră. 

— A fost făcută când mama avea aceeași vârstă pe care o am eu 
acum, îl lămuri Christine. 

— Am senzaţia că am mai văzut chipul ăsta undeva, mai demult. O 
privi pe Christine, căutând asemănări care să-l lămurească. 

— Ochii mei sunt exact ca ai ei, spuse ea, dornică să-l ajute. 

El zâmbi. 

— Ochii tăi sunt numai ai tăi, Christine. Probabil e doar una din 
senzațiile acelea stranii de deja văzut. Sau poate chipul mamei tale 
este întocmai cum mi-am imaginat când mi-ai descris-o. 

Christine se întrebă ce-ar fi spus mama ei de schimbările pe care 
Shane le făcuse în camera ei. Dar trecutul era trecut. Viitorul era cel 

care o îngrjora pe Christine în momentul de față. 

= În legătură cu fericirea noastră, Shane, începu ea hotărât, cred 
că ar fi bine să știi ce pune la cale bunicul tău. 

El ridică o sprânceană, disprețuitor. 

— Nu mă interesează absolut deloc ce pune la cale. 

— Mi-a oferit cinci mii de dolari pe săptămână ca să fiu asistenta 
lui medicală particulară. 

Shane tâșni în picioare, trezit din așa-numitul lui dezinteres. 
Fruntea i se încreţi de gânduri. 

— De ce? Cu ce scop? 

Christine ridică din umeri. 

— A spus doar că poate oferi mai mult decât tine la orice oră. 

— Dar niciodată în viaţa lui n-a urmărit răzbunări personale! Ce 
l-a apucat tocmai acum? Shane clătină din cap. N-are niciun sens. 

— Ei bine, mai urmează. Mi-a spus să-ți spun. 

— A fost chiar atât de explicit? 

— Da. 

Îi relată întâlnirea de familie care avusese loc la patul lui Max, 
cuvânt cu cuvânt, pe cât de bine își putea aduce aminte. Shane 
asculta cu un interes reținut și cu un zâmbet ironic ce-i înflorise pe 
buze în timp ce ea îi descria reacţiile familiei la anunţurile şocante 
făcute de Max. 

— Lucrurile au ajuns mult mai departe decât mi-am închipuit, se 
minună Shane. A dezgropat securea și are de gând să pornească un 
război. I-a atacat pe toţi și poti fi sigură de un singur lucru. 

— Care anume? întrebă Christine. 

— Are de gând să câștige. 

— Eu sunt absolut convinsă că vrea să te duci la el, Shane. 

— Ăsta e ultimul lucru pe care l-aş face. 

— Dar e un om în vârstă... 

— În deplina posesie a facultăţilor sale mintale. 

— Ce se va întâmpla mai departe? Ce are de gând să câștige? 

— N-am nicio idee, spuse Shane încet. Dar mă aștept ca de acum 
înainte viaţa să fie dintr-o dată plină de surprize. 

— Dar dacă vrea într-adevăr să dea totul de pomană? întrebă 
Christine, vrând să vadă reacţia lui Shane. 

— Sunt banii lui, e alegerea lui. 

— Şi nu-ţi pasă dacă se vor duce către cine ştie ce cauze nobile o 
să aleagă? 

— Absolut deloc. 

Nemilos. . .dur ca oţelul. ..mânz încăpățânat. .. Cuvintele lui Max 
îi veniră Christinei în minte, urmărind expresia de mândrie 
neînduplecată de pe chipul lui Shane. 

— Părinţii tăi n-au fost azi acolo, nu-i așa? sondă ea terenul. 

— Nu. 

— Ei bine, unde sunt? 

— În rai, dacă ar fi să te iei după bunicul. În iad, după spusele 
scumpei mele mătuși Cynthia și ale celorlați. 

— Sunt morţi... 

— Da. Au murit înainte ca eu să-i fi cunoscut. 

Christine simţi o mare ușurare la această veste. I se păruse 
cumplit de imoral ca proprii lui părinţi să fi dorit să scape de el. 

— Şi cine te-a crescut? întrebă ea. 

— Bunicul i-a numit pe Howard și pe Cynthia ca tutori pentru 

perioadele când n-avea timp de mine. 

— Şi a avut timp pentru tine? 

— Mai mult decât pentru ceilalți nepoți. Ceea ce oricum nu era 
prea mult, până n-am crescut îndeajuns de mare ca să-i pot fi de un 
real folos în afaceri. După spusele Cynthiei, am fost nepotul favorit. 
Fapt pentru care m-a urât din toată inima. 

Asta aruncu suficientă lumină asupra trecutului întunecat al lui 
Shane. Cei patru Courtney pe care Christine îi întâlnise făcuseră cu 
siguranță front comun, pentru a scăpa de orice concurență. Un 
favorit le-ar fi fost ca sarea-n ochi, mai ales un favorit care se 
disociase de ei. 

— Bunicul tău nu și-a dat seama că ești nefericit cu Cynthia și cu 
Howard? întrebă ea cu duioșie. 

Shane avu o grimasă încărcată de ironie. 

— Întotdeauna au jucat teatru în faţa bunicului, iar el n-a vrut să 
ştie mai mult. Dacă mă gândesc acum, cred că era devastat de 
moartea tatălui meu, singurul dintre fii săi care-i semăna. Howard și 
Trevor erau mai mici și fie n-au fost în stare, fie n-au vrut să 
concureze. Oricum, odată cu moartea tatălui meu, cum ceilalţi doi 
nu erau interesaţi de afaceri, bunicul s-a închis în sine. 

Asta până când Shane începuse să dea semne că va călca pe 
urmele tatălui său, gândi Christine. Care fusese oare neglijenta din 
copilăria sa pe care Shane nu putea s-o uite, sau s-o ierte? Și cum ar 
fi putut angajametul lui faţă de ea să fie o răzbunare pentru ceea ce 
se-ntâmplase cu ani în urmă? 

— Îmi pare rău, Shane, șopti ea compătimitor, dar el n-o auzi. 

În expresia lui se reflecta o lume întunecată a amintirilor amare. 

Nevoia de a-l chestiona mai departe fu înlăturată de impulsul 
puternic să-l ia în brațe și să-i ofere toată dragostea pe care n-o 
primise în copilărie. 

Christine fu năucită o clipă de profunzimea sentimentelor pe 
care le nutrea pentru el. N-aveau nicio legătură cu ameţeala plăcută 
a faptului că era îndrăgostită și depășeau cu mult granițele 
compasiunii. 

— Shane... 

Greutatea din sufletul ei o făcea conştientă de o vulnerabilitate 
pe care n-o mai cunoscuse nicicând înainte. Dacă se înșela în privința 
lui Shane, dacă o amăgea cu sentimentele lui, folosind-o într-un scop 
anume... 

— Shane! Chemarea ei rugătoare suna răgușit. 

El întoarse imediat privirea spre ea. 

— Astea sunt lucruri depășite de mult, Christine, spuse el. Mi-am 
făcut propria viaţă și nici nu-mi mai pasă de ei. 

Cu excepția bunicului său, îl amendă Christine în gând. Mândria 
îl făcea să spună că nu-i pasă, dar îi păsa. Christine era sigură de asta. 
Legătura dintre ei nu se destrămase, dar și barierele mândriei erau 
încă la locul lor. 

Nevoia ei de a şti adevărul era și mai grabnică acum. Era oare 
unealta cu care să spargă aceste bariere? Se putea obține asta prin 
iubire, sau era doar o armă ca oricare alta, care să schimbe balanţa 
puterii? 

— Ce crezi că ar trebui să fac, Shane? întrebă ea. Bunicul tău mi-a 
oferit un sfert de milion de dolari pe an. 

— Refuză! îi ordonă el pe un ton categoric. 


CINE MĂ AȘTEAPTĂ ACASĂ 107 


Christine luă imediat o postură băţoasă. I-o fi spunând Shane 
bunicului său generalul, dar nici el nu era prea departe de un 
dictator. l-ar fi prins bine o bătaie zdravănă. 

— La banii tăi, Shane Courtney, e foarte ușor să spui asta. Când 
ești însă la fel de sărac ca mine, o astfel de sumă pare foarte mare. 

El o privi uimit. Apoi, o lucire de oţel îi jucă în ochi. 

— Atunci, soluţia e simplă. Spune-i bunicului că te măriţi cu mine. 
O să vadă că o astfel de ofertă e greu de bătut. 

Cruzimea a ceea ce nu putea fi decât o manevră tactică în lupta 
cu bunicul său, îi provocă frisoane reci. Shane nici măcar n-o lua în 
considerare. Nici ce simţea. Nici ce fel de viitor ar putea avea 
împreună. 

— N-am să-i spun sub nicio formă așa ceva, spuse ea îngrozită de 
lipsa de scrupule din oferta lui. Doar nu vorbeşti serios? adăugă ea, 
cerșind o susținere emoţională din partea lui. 

— Ba sunt cât se poate de serios! Sări în picioare ca împins de un 
arc nevăzut. Și astfel se rezolvă problema viitorului tău, spuse el pe 
triumfător. E alături de mine! 

— Eu n-am spus da. 

O ridică în braţe şi o purtă până la patul pe care o întinse, 
încercând să-și folosească buzele pentru a obține avantajul urmărit. 
Christine se încăpăţâna să-l evite. N-avea de gând să se lase convinsă 
astfel, să devină complice la jocul pe care-l făcea Shane. Nu de data 
asta. Nici altă dată. Niciodată. 

— Spune-mi, gâfâi ea. 

— Spune da. 

— „ce s-a întâmplat... 

— Spune da, Christine! 

— .. între tine ... 

— Trebuie să spui da. 

— .. şi bunicul tău... 

— Hai să-l lăsăm deoparte, mormăi el. 

— Din cauza lui m-ai cerut de soţie. 

— Eu vreau să mă căsătoresc cu tine. Și asta voi face. 

— Iar eu n-am să fiu de acord până nu-mi vei spune motivul 
pentru care se-ntâmplă toate astea. 

El oftă, exasperat. 

— Același motiv pentru care s-a întâmplat totul. Bunicul vrea 
să-mi dea titlul, dar să păstreze în continuare frâiele puterii. Nu voi 
accepta o poziţie în care să aibă drept de veto asupra deciziilor pe 
care le iau. 

Christine îl privi uimită. 

— Asta-i tot, doar despre asta e vorba? 

— Vorbim de un imperiu de afaceri de aproape un miliard de 
dolari, o informă el sec. 

— Oh! spuse ea. 

— Acum, spune da. 

— Şi ţie chiar nu-ți pasă dacă dă totul de pomană? 

El oftă adânc. 

— Christine, din ceea ce mi-ai spus, generalul dorește pur și 
simplu un război să-și mai anime timpul care i-a mai rămas de trăit. 
N-am de gând să iau parte la o încăierare pentru prăzile de război. 
Iar dacă el crede că prin aducerea ta pe scenă o să-mi forțeze mâna, 
poate să se mai gândească o dată. 

— Aha! spuse Christine cu satisfacție. Încep să văd cum îți merge 
mintea, Shane Courtney. 

— Atunci ar trebui să știi cu câtă disperare îmi doresc să spui da. 

Mintea ei trecu rapid în revistă tot ce știa, punând lucrurile cap 
la cap cât de bine se pricepea. Poate fusese provocarea perfectă pe 
care Shane să i-o arunce bunicului său. Gata cu dreptul de veto în 
viața lui personală! Căsătoria cu o femeie nepotrivită ar fi lovit în 
prejudecățile familiei sale, plus că era oportunitatea perfectă să le 
dea tuturor cu tifla. 

— Răspunsul meu e nu, spuse ea hotărât. 

— De ce? Shane era de-a dreptul descumpănit. 

— Mai întâi pentru că e o decizie luată sub imperiul momentului, 
în strânsă legătură cu războiul pe care-l duci cu bunicul tău, nu cu 
mine. 

— Nu m-am gândit la altcineva decât la tine de când ne-am 
întâlnit, se apără el. 

— În al doilea rând, nu m-ai cerut așa cum se cuvine. 

— Asta se poate aranja, insistă el. 

— Şi în al treilea rând, cum mai nou am devenit osul pentru care 
vă luptaţi, sunt curioasă până unde o să supraliciteze bunicul tău. 

El era absolut şocat. 

— Cum ar putea să-ţi facă o contraofertă mai bună decât asta? 

— Ar putea să-mi propună să se însoare chiar el cu mine, spuse 
Christine sec, hotărâtă să-l înveţe minte pe Shane că nu aprecia felul 
său pragmatic de a-i aranja viața. Dacă n-o iubea cu adevărat, dacă 
propunerea lui era doar o ofertă pentru a prelua controlul, nu se va 
mărita în ruptul capului cu el. 

Șocul lui se transformă în groază. 

— Are șaptezeci şi cinci de ani, Christine! 

— Şi o personalitate extrem de interesantă. 

— Nu poţi vorbi serios! 

— Mă place. Îmi spune Albinuţa. 

Un răcnet izbucni din pieptul lui Shane. 

— Eu te numesc prinţesa mea. 

Cuvintele lui Max îi trecură prin minte. "Spune-i lui Shane ce 
s-a petrecut azi aici, apoi decide-te de ce parte a baricadei ești." Ochii 
lui Shane ardeau cu o posesivitate feroce. Poate că, până la urmă, nu 
era totul despre câștig. Christine ura felul în care se repezise să-i facă 
o contrapropunere la oferta bunicului său, totuși nu-și putea șterge 
din memorie ceea ce împărtășiseră impreună în chiar patul ăsta, mai 
devreme, și felul în care Shane o tratase ca pe o adevărată prinţesă. 

— E foarte drăguţ din partea ta, admise ea aruncându-și brațele 
după gâtul lui. Eşti foarte atrăgător. Dar nu pot să-ți iau în 
considerare oferta cu toată seriozitatea. Trebuie să știu ce are de zis 
bunicul tău la toate astea. Christine începea să gândească exact ca o 
Courtney. Şi să vorbească exact ca unul dintre ei. Pentru moment, 
continuă ea, şi e tocmai ce-ţi doreai înainte, te vreau doar ca iubitul 
meu de la etaj. 

Una peste alta, nu dorea să renunţe complet la șansa ca Shane să 
fie sincer în sentimentele lui pentru ea. Dar n-avea de gând să se lase 
forțată să ia nicio decizie în circumstanţe atât de dubioase. 


Capitolul 8 


A doua zi dimineaţă, Christine abia luă în seamă drumul până la 
spital. Avea mintea copleșită de gânduri. Ziua care o aștepta era plină 
de posibilități la care nici n-ar fi îndrăznit să viseze cu o săptămână 
în urmă. 

Bineînţeles că n-avea nici cea mai mică intenţie să accepte oferta 
lui Max. Dar avea de gând să-i spună de cererea în căsătorie din 
partea lui Shane. Asta ar trebui să-l provoace pe Max să-i dezvăluie ce 
voise să spună prin faptul că ar fi folosită ca o răzbunare pentru 
trecut. Christine dorea să lămurească problema asta înainte de a se 
gândi serios să se mărite cu Shane. 

Lucru pe care-l dorea din toată inima. Dacă o iubea într-adevăr 
şi o dorea altături pentru totdeauna, așa cum declarase cu o seară în 
urmă. 

Oricum, îl cunoștea doar de patru zile, iar pentru totdeauna era 
mai mult. Căsătoriile din impuls, pe vreme de război, nu durează 
prea mult. Mai ales dacă luăm în calcul și intenţia generalului de a 

face lucrurile în felul său. Care nu era același cu al lui Shane. 

O pace obţinută rapid era tot ce ar fi avut Christine nevoie. Asta 
însemna că trebuie să rămână un mediator între cele două părți. 
Doar atunci va putea vedea dacă un viitor cu Shane era real, iar el nu 
se folosea de ea pentru vreo cacealma, pentru a câștiga în fața 
bunicului său. 

Christine sosi la secţia de cardiologie radiind, însă optimismul îi 
fu imediat spulberat de știrea zilei. Max Courtney nu mai ocupa 
patul numărul nouă. Se externase din spital pe propria răspundere. 
Generalul era liber să poarte războiul după cum credea de cuviință. 

Personalul din tura de noapte îi povesti că nimeni și nimic nu-l 
putuse convinge să se răzgândească. Fusese absolut intransigent în 
decizia lui de a-și purta singur de grijă. Semnase o declaraţie pe 
proprie răspundere, ieșise din spital la ora zece seara, se suise 
într-un taxi și fusese ultima oară când îl mai văzuse cineva. 

Christine rumega noua întorsătură pe care o luaseră lucrurile în 
timp ce-și făcea rondul de dimineață. Fusese oare oferta lui Max de 
ieri doar o tactică pe termen scurt pentru a crea discordie între ea și 
Shane? Folosise ocazia de a lua în râs planurile pe care familia le 
făcuse pentru el, dar nu așteptase răspunsul Christinei. Ceea ce 
însemna că nu vorbise serios. Sau că nu reușise să obțină rezultatul 
scontat. 

Christine se forță să gândească așa cum ar fi făcut-o Courtney. 
Curând, își dădu seama ce se întâmplase de fapt. Max nu plecase 
până când nu se încheiaseră orele de vizită. Așteptase să vadă dacă o 
să apară Shane, stârnit să intre în luptă pentru ea. Când văzuse că nu 
se întâmplă asta, Max trecuse probabil la o tactică diferită, pentru 

a-l ademeni pe Shane. Deși să se întoarcă acasă nu părea o mișcare 
prea bună. Și nici din punct de vedere medical nu era o mișcare 
înțeleaptă. Christine începu să-și facă griji în legătură cu asta. Nu 
dorea ca bunicul lui Shane să mai sufere un alt atac de cord. În afară 
de faptul că se simţea din ce în ce mai legată de bătrânul războinic, 
ar fi fost îngrozitor să moară înainte să se împace cu Shane. 

Poate era un sentimentalism ieftin din partea ei. Bărbaţii sunt 
atât de diferiţi faţă de femei. Poate că lor chiar le place războiul, 
să-şi pună la încercare puterea și istețimea. Din câte se pricepea ea, 
probabil că se plictiseau de moarte pe timp de pace. 

În orice caz, la spital nu avu parte de o dimineaţă plictisitoare. 
Puțin după ora zece, Cynthia și Howard au apărut cu doi psihiatri 
după ei și au făcut o hărmălaie de nedescris când au aflat că Max a 
spălat putina. 

— Cum aţi putut lăsa un bătrân senil și bolnav să plece așa, pur și 
simplu? scrâșnise Cynthia. 

— Omul ăla nu are discernământ! ţipase Howard acuzator. 

Și o ţinuseră așa, pe un ton din ce în ce mai ridicat. 

Se stabili imediat că Max nu ajunsese acasă. Christine fu adusă și 
chestionată în legătură cu Max, presupunându-se că fusese angajată 
ca asistentă medicală particulară. Nu le putu fi de niciun ajutor în 
încercarea de a-l găsi, şi era clar că nu i se dă crezare. 

— O să dăm în judecată spitalul pentru asta, amenință Cynthia. Aţi 
lăsat un nebun să umble liber. Dumnezeu știe ce are de gând să mai 
facă. 

— Îngrozitoare administraţie! declamă Howard pe un ton afectat. 

Asistenta de salon declarase cu strășnicie că Max Courtney era în 

deplinătatea facultăţilor mintale și avea tot dreptul să refuze 
tratamentul. Formularul pe care-l semnase elibera spitalul de orice 
responsabilitate. 

Psihiatrii aveau un aer destul de încurcat. 

Christine cu greu își putea reține zâmbetul. 

Generalul anticipase cu siguranță mișcarea asta din partea 
familiei și era cu câţiva pași înaintea lor. Plecaseră înfrânți, aruncând 
invective nemeritate personalului. 

Unde era Max? 

Și ce mai punea la cale? 

Întrebările astea nu erau numai în mintea familiei Courtney, dar 
și în mintea Christinei. În pauza de prânz, îi telefonă lui Shane 
pentru a-i aduce la cunoștință ultimele ştiri. Răspunsul lui fu unul de 
totală nepăsare. Christine puse receptorul în furcă cu un oftat 
frustrat. 

Uitase complet de planurile lui Shane pentru astăzi, până când i 
se termină schimbul și o văzu pe Sandra așteptând-o în fața 
spitalului. 

— Stiu că nu e treaba mea, Christine, începu ea cu o expresie a 
feţei care trăda intenţia de a face să fie treaba ei. Dar iubitul tău pare 
că și-a asumat o groază de drepturi, mai ales în ceea ce privește casa 
ta. 

Christine își aminti brusc de peretele cârpit în jurul ferestrei. 

— E în regulă Sandra, știu de zugravi. 

— Dar de arhitect? Și de mochetă? Despre astea știi? 

— Ce mochetă? 

— Aia nouă, verde, de la etaj. Cineva a venit să măsoare camerele 

azi-dimineaţă, iar după-amiază era deja pusă pe jos. 
Christine râse. Max nu era singurul plin de surprize. Shane avea 
stilul său personal. 

— Cum mai poţi să râzi? protestă Sandra. Omul ăla e periculos! 

— Periculos? Dar credeam că aţi devenit cei mai buni prieteni, o 
tachină Christine. 

— Cred că tipul e expert în preluări, declară Sandra cu suspiciune. 
Ţi-a luat mai întâi minţile, iar acum îţi ia casa cu totul. Să știi că poate 
să pretindă jumătate din ea, dacă-l lași să stea mai mult de trei ani ca 
iubit. Şi astfel s-a dus siguranţa ta, Christine. Trebuie să ai mare grijă 
cu relaţiile astea. 

— Nu cred că trebuie să-mi fac griji de genul ăsta cu Shane, spuse 
Christine cu un zâmbet încrezător. 

— Eşti vrăjită de el, o acuză Sandra, apoi se linişti, cu un zâmbet 
melancolic. Nu că te-aș putea învinovăţi. E un tip cât un munte. Și 
deștept pe deasupra. Dar nu strică să fii prevăzător în timpurile astea 
tulburi. 

— Se-nţelege! 

— E ceva putred în felul cum rezolvă Shane Courtney problemele. 
E prea rapid, dacă înţelegi ce vreau să spun. 

— Cred că banii au un cuvânt de spus în sensul ăsta, opină 
Christine, rezervat. 

— Şi mai exact, de unde vin banii ăștia? întrebă Sandra cu o 
suspiciune exagerată. Dacă ar fi să mă întrebi pe mine, are niște 
legături foarte dubioase, Christine. 

— Cum ar fi? 

— Nu știu. Dar a aranjat tocmai cu poliţia din Melbourne să-mi 

elibereze toate lucrurile, azi-dimineaţă. N-au vrut să facă asta pentru 
mine, dar au făcut-o pentru el. Făra nicio problemă. Și totul mi-a fost 
livrat prin curier expres. Acum, nu spun că nu sunt recunoscătoare, 
Christine... 

— Shane e foarte bun și săritor, interveni ea, încântată că făcuse 
atâtea eforturi pentru a-i ajuta prietena. 

— Dar lucrurile nu se-ntâmplă așa, dintr-o dată, pentru oamenii 
obişnuiţi, ca tine şi ca mine. 

— Cred că Shane a solicitat ajutorul unui avocat, spuse Christine. 

— Şi cine apelează cel mai des la avocaţi? sări Sandra să profite de 
ocazie. Escrocii! Escrocii și pușcăriașii! 

Christine oftă. 

— Sandra, ştiu că ai trecut printr-o experienţă îngrozitoare și 
înțeleg că perspectiva ta asupra lucrurilor e încă sub imperiul celor 
întâmplate. .. 

— Asta poţi s-o mai spui o dată! Trebuie să te uiţi bine înainte să 
te arunci, Chrisitne! peroră cu ardoare prietena ei. 

— Îţi promit să fac asta, o asigură Christine. 

Sandra ridică un deget în aer. 

— E tot atât de bine că mă ai pe mine în casă. Voi fi un martor 
independent perfect, în caz că lucrurile iau o întorsătură urâtă. 

— Apreciez asta, Sandra. Viaţa e plină de surprize și e întotdeauna 
bine să ai un martor. 

— Chiar așa! Mă bucur că înţelegi asta, spuse Sandra cu o ușurare 
evidentă. 

— Shane e cumva acasă cu arhitectul? întrebă Christine, 
gândindu-se ce modificări mai avea el în plan pentru casă. 

— Nu. Arhitectul a fost azi-dimineaţă. Shane a ieșit din casă 
după-amiază, lăsându-mă pe mine să-i supervizez pe cei care-au 
montat mocheta. Cum au plecat, m-am repezit încoace să-ţi vorbesc 
înainte să ajungă el acasă și să-ți aprindă din nou stele în priviri. 

Christine zâmbi. 

— Îţi mulțumesc, Sandra. Știu că-mi vrei numai binele. 

— Te poţi baza pe mine, spuse Sandra grav. Iar acum că mi-am 
primit lucrurile înapoi, o să dau mâine o tură pe la galerii, să văd 
dacă-mi pot găsi ceva de lucru. N-am să te las să aștepți prea mult 
banii de chirie, Christine. 

— Nu-ţi face griji. Sunt bucuroasă să aud că ţi-ai recuperat 
lucrurile. 

Între timp, dădură colţul spre fundătura Christinei, iar Sandra se 
încruntă. 

— Tipul ăla din mașina albastră nu s-a mișcat deloc. Să știi că ne 
urmărea, Christine. Acum și-a ridicat un ziar în faţa ochilor. 

Christine privi împrejur, apoi clătină din cap spre prietena ei. 

— Şi ce-i cu asta, Sandra? E o crimă ca un bărbat să se uite la două 
tinere care trec pe stradă? 

— Era acolo și mai devreme, când am plecat spre tine. 

— Poate că așteaptă pe cineva. 

— Poate că urmăreşte cine intră sau iese din curtea ta. 

— Sandra! Christine își dădu ochii peste cap. Devii de-a dreptul 
paranoică. 

— În regulă. O să-mi ţin gura. Dar nu pot să-mi reprim 
sentimentul că se întâmplă ceva ciudat aici, de când l-ai primit pe 
Shane Courtney în viața ta. 

Christine se gândi că era mai degrabă invers, dar cum asta i-ar fi 
dat apă la moară Sandrei referitor la teoria expertului în preluări, nu 
spuse nimic. 

Shane era acasă când ajunseră. Nu dădu niciun semn că ar fi 
preocupat de ceva. Strălucea de bună dispoziţie, așa că nu-i făcu 
niciun reproș Sandrei că-i divulgase surpriza cu mocheta, care era 
atât de groasă încât Christine își dădu jos pantofii pentru a se plimba 
în picioarele goale. 

— E de vis, Shane, dar trebuie să-ți atrag atenţia că investești o 
mulțime de bani în casa mea. 

— Tocmai ca să-ţi dovedesc că-mi pasă de confortul tău; o trase 
spre el și o luă în braţe. Să-ţi arăt cum vor sta lucrurile când o să te 
măriți cu mine. 

— Încă n-am spus da. Ochii ei străluciră neînduplecaţi. Îţi pierzi 
timpul și banii dacă tu crezi că-mi poți cumpăra consimțământul. 

El avu o tresărire. 

— Uită ce am spus despre o ofertă mai mare decât a bunicului, 
Christine. A fost o reacţie necontrolată la — privirea i se întunecă la 
gândul amintirilor — experienţele trecute cu ispita bogăției. Apoi 
zâmbi și îi mângâie blând obrazul. Știu că tu nu ești așa. Am știut-o 
de la bun început, când nu m-ai lăsat să-ţi cumpăr cireșe. 

Simti din nou cum i se topește inima de fericite, iar când el se 
întinse s-o sărute, îl întâmpină la jumătatea distanţei, copleșită de un 
elan de iubire şi de duioșie. Oare totul în viaţa lui Shane fusese pătat 
şi răstălmăcit de averea bunicului său? Oare ea însăși declanșase 
reacţia lui, când spusese noaptea trecută că oferta lui Max era 
atractivă pentru cineva atât de sărac ca ea? Habar n-avea care erau 

motivele pentru care se întâmpla tot ce se întâmpla, dar cel putin 
putea să-i ofere dragostea ei necondiţionat. Nu era niciun preț 
pentru asta. 

— Ai să spui da, zise Shane încrezător, încă simțind gustul buzelor 
ei. 

Instinctiv, Christine ocoli problema căsătoriei. Voia mai întâi să 
fie absolut sigură de dragostea lui Shane. Dacă era adevărată, dacă 
venea din inimă, timpul n-ar fi putut să schimbe nimic. Și nicio 
intervenţie din partea lui Max. 

— Ce spuneai de arhitect? întrebă ea pentru a vedea mai bine 
expresia din ochii lui Shane. 

Iar Shane străluci de fericire. 

— Desenează planuri pentru viitor. 
— Nu vei avansa cu ele, fără consimțământul meu. 
— Poţi fi sigură că avem un proiect comun, promise el. 

Christine găsi ideea unui proiect în comun cu Shane extrem de 
atractivă. Încercă să-i reziste o vreme. 

— Dar în legătură cu bunicul tău, chiar nu ești deloc îngrijorat? 

Persistenţa ei îl făcu pe Shane să se-ncrunte. 

— A adoptat o tactică de gherilă. Atac și retragere. Acum se 
pregătește de un alt asalt, răspunse el pe un ton ironic. 

— Dar n-a ajuns acasă. 

— Bineînţeles că nu. Acolo ar trebui să dea piept cu întreaga 
familie. 

— S-ar putea să aibă nevoie de ajutor, Shane. 

— Prostii! Ştie perfect ce face. Lasă-l pe Max, şi concentrează-te 
asupra mea. 

— Tocmai din cauza bunicului tău, mi-ai cerut să mă mărit cu tine, 
îi reminti ea. 

— Nicidecum, negă el cu vehemenţă. A fost din cauza amenințării 
pe care o reprezenta, Christine. N-am suportat gândul ca el să 
intervină între noi. 

Ea îl privi în ochi, dorind cu disperare să-l creadă. 

— Când o găsești pe cea pe care ai căutat-o o viaţă întreagă, n-o să 
lași pe nimeni să ti-o fure de sub nas. Faci tot ce trebuie ca să păstrezi 
ce ai cucerit, explică Shane. 

Christine amuţi, putând doar să spere că ea era ceea ce Shane 
căutase întreaga lui viață, și că nu era totul un vis ce se va destrăma 
în curând. 

Privirea ei căzu pe fotografia mamei sale de pe măsuţa de la 
capul patului. Rose Delaney fusese abandonată de cei care ar fi 
trebuit să aibă grijă de ea în vreme de restriște, și totuși, își petrecuse 
viața gata oricând să sară în ajutorul cui ar fi avut nevoie şi-i insuflase 
fiicei ei același spirit. Oare altruismul și generozitatea erau 
sentimentele după care tânjea, și pe care le descoperise Shane la ea? 
Respins de familie, mânat de mândrie să-i demonstreze bunicului 
său că poate avea succes fără suportul lui... Mai simţise oare Shane, 
vreodată, o astfel de iubire pentru cineva? 

Oricare ar fi fost motivul, hotărârea lui de a se căsători cu ea nu 
se diminuă pe parcursul următoarelor zile. Era evidentă convingerea 
lui că acordul ei era doar o problemă de insistenţă. 

Joi, o multitudine de echipamente de birou fu instalată în al 
doilea dormitor de la etaj. Sandra mormăi ceva despre faptul că în 
locul mașinii albastre era acum una gri, pentru că filajul lucrează în 

schimburi. Christine se bucura din plin de curtea asiduă pe care i-o 
făcea Shane, așteptând ca viitorul să lămurească lucrurile. 

Vineri, Shane o aşteptă în faţa spitalului la ieșirea din tură, 
pentru a merge împreună în oraș să se uite la inele de logodnă. Lui 
îi plăcu un safir cu diamante. Christine refuză să-și arate în vreun fel 
preferințele. Shane însistă să-i fie măsurat Christinei inelarul de la 
mâna stângă. Un schimb de priviri plin de înțelesuri avu loc între 
Shane şi bijutier. 

Savurară în tihnă cina, pe terasa restaurantului Fantoma de la 
Operă din Campbell's Cove. Erau așezați vizavi de clădirea operei, 
bucurându-se de priveliștea feriboturilor care intrau și ieșeau din 
port. Era o seară blândă, romantică, iar Christine era foarte aproape 
de a ceda dorinţei lui Shane. 

— Cum ar fi viaţa ta, dacă ai prelua afacerile de la bunicul tău, 
Shane? spuse ea, întrebându-se cât ar mai rămâne pentru ea, dacă 
s-ar mărita cu el. Vreau să spun... dacă nu ti-ar ocupa tot timpul să 
fii la cârma unui imperiu de afaceri atât de mare? 

— Spre deosebire de bunicul meu, eu știu să deleg 
responsabilităţile, Christine. În plus, am deja o echipă de 
profesioniști în care am încredere, gata să se apuce de treabă. Făcu 
o pauză, apoi adăugă liniștit. N-am de gând să-mi neglijez soţia și 
familia. Odată ce-am găsit femeia cu care vreau să-mi împart viața, 
chiar am s-o împart cu ea. 

Ea roși de plăcere, și întoarse capul pentru a privi în zare, spre 
vapoare. 

— Vorbești de familie. Vrei copii Shane? 

— Dar tu? 

— Într-o bună zi. 

— Atunci, O să-i avem într-o bună zi. 

— N-am spus că o să mă mărit cu tine. Nici măcar nu mi-ai spus 
cum priveşti posibilitatea de a avea o nevastă care să aibă propria ei 
Carieră. 

— Cred că fiecare om are dreptul de a împlini tot ce și-a propus 
să facă în viaţă. l-aş spune soției mele. . .Dă-i drumul, ce mai aștepţi!? 

Ea îl săgetă cu privirea. 

— Dar dacă asta ar veni în conflict cu ceea ce vrei tu să faci? 

— Să rezolv probleme e meseria mea, zâmbi el. 

Christine trase adânc aer în piept. 

— Şi dacă nu moştenești averea bunicului tău? 

Zâmbetul lui Shane nu tresări niciun milimetru. 

— Rămân un tip care rezolvă probleme. Chiar unul de mare 
succes, aș adăuga. Se întinse peste masă și-i luă mâna, protejând-o 
între mâinile lui, mângâind-o delicat. Ochii lui o priveau intens. 
Christine, n-o să duci lipsă de nimic lângă mine. 

Inima îi cerea să spună da. Aproape îl spusese. Nu știa ce o 
reținuse. Shane era atât de puternic, echilibrat și hotărât, absolut 
corect în modul de gândire, și atât de generos atunci când dăruia, ce 
ar mai fi putut dori de la el? Era tot ce-și dorise vreodată de la un 
bărbat. Iubitul perfect. Partenerul de viaţă perfect. Sentimentul pe 
care-l ghicea la el trebuia să fie autentic. Iar sentimentele ei pentru 
el o făceau să vrea să-i dea tot ce-i lipsise până acum. Oare timpul 
mai avea vreo însemnătate atunci când nu mai era necesară nicio altă 
dovadă de iubire? 

— Hai să mergem acasă, spuse ea înainte ca tentaţiile să-i întunece 

judecata. 

Nu trebuia nicidecum să se grăbească să ia o decizie. Putea să 
aștepte până când Max și-ar face din nou apariţia, pentru a clarifica 
situaţia. N-avea niciun dubiu că generalul va face o nouă incursiune 
în viaţa ei şi că Shane îi va rămâne alături până când se va întâmpla 
asta. Va vedea atunci ce e real și ce nu. 

Luară un taxi până acasă. Christine observă mașina albastră 
parcată la colţ, dar nu era nimeni în ea. Sandra era evident paranoică 
în legătură cu filajul. Christine își spuse în sinea ei că experienţa din 
Melbourne îi declanșase Sandrei, într-o formă sau alta, un complex 
al persecuției. 

Semnul de întrebare referitor la sănătatea mintală a Sandrei 
reveni din nou, câteva momente mai târziu. Christine și Shane 
tocmai coborau din taxi, când Sandra ţâșni din casă, lăsând ușa larg 
deschisă în urma ei. 

— Până aici! ţipă ea fluturându-și mâinile cu gesturi disperate. 
Ti-am spus că vei fi preluată, Christine. E timpul s-o recunoști. Și să 
fii fermă. Mi-ai dat voie să stau în casa ta şi n-am să mă las dată afară 
de nimeni. 

— Sandra, potolește-te! Nu te dă nimeni afară, o linişti Christine. 

— Ba da! înfipse un deget acuzator către Shane. Și e numai vina 
lui! A pus-o la cale de mult. Dar n-am să mă las cumpărată. Sunt 
prietena Christinei și am să rămân lângă ea, Shane Courtney. 

— Pentru numele Domnului, Sandra. Despre ce vorbeşti? o 
imploră Christine. 

— Uite aici! Le flutură în faţă un pumn plin de bancnote de o sută 
de dolari. O mie de dolari partea mea, ca să mă mut. Ăștia n-au cum 

să fie bani cinstiţi! E clar că sunt nişte escroci, Christine! 

— Care ei, Sandra? 

— FI. ÎI fixă cu privirea pe Shane, apoi arătă cu mâna spre casă. Și 
bătrânul dinăuntru, care zice că-i bunică-su! 

— Max Courtney?! exclamă Christine. 

— Ăsta-i numele pe care și l-a dat. Am crezut că a venit doar în 
vizită. Dar odată intrat, a avut tupeul să spună că ești asistenta lui 
personală. Și că a venit să ai grijă de el. Zicea că-ţi dă cinci mii de 
dolari pe săptămână. Și că o să aibă nevoie de camera mea. 

— Îndrăzneață mutare, murmură Shane apreciativ. Dar ce-o fi 
urmărind de fapt? 

— Hai să aflăm, spuse Christine. 

Sandra privi spre mia de dolari din mâna ei. 

— Va ieşi mare scandal din asta, murmură ea, apoi se-ndepărtă 
precipitat de ei, împleticindu-se către cărarea de sub copaci ce dădea 
în Oxford Street. 

— Sandra, unde te duci? strigă Chrisitne. 

— O să mă-ntorc după ce pleacă ăștia! aruncă ea peste umăr, din 
mers. 

Christine și Shane se uitară unul la altul, ridicară din umeri și 
se-ndreptară spre intrare. Cu un pas sigur și hotărât, Christine 
mergea în față, iar Shane rămase în urmă, să închidă ușa. 

Max stătea în capul mesei din living. Arăta ca un general la 
comandă, splendid într-un costum din trei piese, o mână 
odihnindu-i-se pe un baston cu cap de argint, iar cealaltă jucându-se 
cu o havană mare. Pe masă era o sticlă plată de argint, de tipul celor 
în care se pune coniac sau whisky. Paharul de lângă sticlă indica 

modul cum își petrecuse timpul. 
— Max Courtney, știi doar că n-ai voie să fumezi! Și nici n-ar trebui 
să bei! îl muștrului Christine. 
Max duse trabucul la gură și pufăi de parcă ar fi gustat cel mai 
dulce nectar de pe fața pământului. 
— Salut, bunicule, spuse Shane trecând pe lângă Christine. Ai 
venit să spui că-ţi pare rău? 

Max urmări rotocoalele de fum ridicându-se, ignorând 
intenţionat atât cuvintele lui Shane, cât și prezența acestuia. Privirea 
lui rătăci prin cameră până se decise să-i surâdă Christinei. 

— Drăguţă casă, Steluţo, spuse el. Ar avea nevoie de unele înnoiri. 
Mâine o să aduc un arhitect şi un decorator de interioare. O să-mi 
facă mare plăcere să stau aici. 


Capitolul 9 


Provocare intensă. Nu se va retrage nimeni de pe câmpul acesta 
de luptă. Pentru fiecare dintre ei era acum ori niciodată. 

Gândurile îi trecură Christinei prin minte în timp ce păși înainte. 
Timpul diplomaţiei trecuse, decise ea. Acum, era timpul 
confruntărilor faţă în faţă. 

Smulse trabucul fumegând dintre degetele lui Max, strivindu-i-l 
în băutură. Luă paharul și sticla de pe masă dintr-o mișcare și era 
deja în drum spre coșul de gunoi din bucătărie, înainte ca el să aibă 
timp să reacționeze. 

— Steluțo, unde e umanitatea ta? protestă el. Acum nu mai 
suntem la spital. 

— Cum ai aflat unde stau? întrebă ea, subliniind întrebarea cu o 
izbitură a capacului pe coșul de gunoi. 

— Am mituit infirmiera de salon pentru a obţine adresa ta. A 
negociat cu abilitate. M-a taxat o sută de dolari. 

Christine se repezi în camera de zi scoțând flăcări pe nări. 

— Fi bine, să ştii că Shane s-a descurcat mai bine. L-a costat doar 
treizeci de dolari. 

— Hmm, se miră Max. Probabil că a avut de-a face cu un 
prostovan. 

— Gino nu-i un prostovan. Sufletul lui de italian pur și simplu 
n-a putut rezista unei povești de dragoste. 

Max rânji. 

— Ai fost indusă în eroare, Steluţo. Nu-i nicio poveste de dragoste 
aici. Arătă din cap spre partea mesei unde se așezase Shane. Am venit 
să te salvez de el. 

— N-am nevoie de niciun salvator, i-o întoarse Christine. Și n-am 
de gând să fiu nici asistenta ta particulară. 

— Am venit pregătit pentru asta. Scoase un cec din buzunarul 
interior al hainei, și i-l întinse cu un aer de supremă încredere. 

Christine îl luă, trase un scaun, se așeză, ridică bricheta de argint 
pe care el o lăsase pe masă după ce își aprinsese trabucul, apoi puse 
cecul deasupra flăcării. 

— Ăla-i un sfert de milion de dolari, ţipă Max oripilat. 

— Cum spuneai și tu, Max, compromisul e un cuvânt folosit de 
diavol. Las! să ardă! 

— Negociem pe mai mult, Steluţo? 

Ea puse resturile arse de hârtie în scrumieră, apoi îl privi în ochi. 

— Ştii care e problema ta, Max? Te-a ruinat chiar bogăţia. 

Fl râse la o astfel de abordare. 

— Crezi că poţi cumpăra orice, iar când lucrul ăsta nu se-ntâmplă, 
nu suporţi să recunoști că te-ai înșelat, continuă Christine. Cred că 
ar fi o idee bună să-i dai pe toţi de pomană. Asta s-ar putea să fie 

nașterea ta ca om. 

El se opri din râs și-i aruncă o privire straniu de blândă. 

— Cândva, altcineva mi-a mai spus asta. 

— Atunci, e păcat că n-ai ascultat, pentru că acum e cam târziu, 
Max. Vreau să întelegi asta foarte clar. Fără alte oferte. Gata cu 
licitaţia. 

— Aș putea să te fac bogată, insistă el. 

— Nu-mi pasă! Asta nu e important pentru mine! 

Max se relaxă pe scaun cu un zâmbet ironic pe buze. 

— Cum se mai repetă trecutul! 

Shane izbucni într-un râs amar. 

— Iar ai priceput de-a-ndoaselea, nu-i așa bunicule? Acum suntem 
doi care nu pot fi cumpăraţi. 

Max ignoră remarca sardonică a lui Shane. Ochii lui o priveau 
acum pe Christine cu un nou respect. 

— A trebuit să aflu, spuse el încet. 

Christine nu știa la ce trecut se referise Max, și era sătulă până în 
gât de felul lui de a vorbi în enigme, sugerând faptele în loc să le 
spună pe nume. 

— Ei bine, spuse ea cu exasperare, sunt câteva lucruri pe care și 
eu vreau să le aflu, Max. 

— Ce-ai vrea să ştii, Steluţo? o întrebă el cu afecțiune. 

— În primul rând, de ce mi-ai făcut oferta aia ridicolă? 

Expresia lui suferi o schimbare imediată. Îi aruncă o privire peste 
masă nepotului său. 

— Ca să-l las fără muniţie. Dacă nu te-ar fi amestecat în toată 
povestea asta, i-aș fi dat lui totul. 

— Tu ai amestecat-o pe Christine în asta, nu eu, răspunse Shane 
susținând privirea bătrânului. Ai încercat s-o atragi în tabăra ta ca eu 
s-o urmez. 

Max izbi cu pumnul de masă. 
— N-ar fi trebuit să te foloseşti de ea. 
Shane izbi şi mai tare. 

— Nu mă folosesc de ea! ţipă el. Nu m-aș folosi niciodată de 
Christine! Orice ai spune sau ai face, bunicule, o să mă-nsor cu ea. Și 
la naiba cu tot ce vrei tu să-mi dai! 

— Opriţi-vă chiar acum! ordonă Christine. N-am spus că o să mă 
mărit cu tine, Shane. Și vreau să ştiu de ce crede bunicul tău că te 
folosești de mine. 

Bătrânul se relaxă în scaun, vorbind ca pentru sine. 

— Căsătorie! Ei bine, asta pune cu siguranță lucrurile într-o altă 
lumină. 

— Încă n-am acceptat, repetă Christine, hotărâtă să rămână cât 
mai neimplicată până va auzi tot ce dorea să audă. 

— De ce nu? Max părea descumpănit. Se încruntă spre nepotul 
său. Ce e-neregulă cu el? Seamănă prea mult cu mine? Ar fi cazul să 
faci niște schimbări, Shane, nu repeta greșeala mea. 

— Despre ce greșeală vorbeşti? întrebă Christine, uimită de brusca 
schimbare la faţă. Căsătoria făcea ca totul să fie în regulă? Era Max 
unul dintre moraliștii care nu sunt de acord ca doi adulţi să trăiască 
împreună? 

Max deveni brusc circumspect. 

— Nu-ţi face probleme despre ce-am păţit eu, Steluţo. Am fost 

prea bătrân ca să mă mai schimb, așa că n-am primit ce-mi doream. 

— Ce anume? insistă Christine. 

— Femeia pe care am iubit-o, răspunse el incruntat. 

— Tu ai iubit pe cineva? întrebă Shane, uimit. 

Max îl privi bulversat. 

— N-ai știut? 

— Cum aș fi putut să știu? întrebă Shane. Ce mi-ai arătat vreodată 
din viaţa ta? Eu sunt copilul pe care i l-ai dat pe mână Cynthiei, 
ţi-aduci aminte? Ăla trimis vreme de șase ani la internat. Cel pe care 
ai sfârșit prin a-l scoate din viaţa ta pentru că n-aveam de gând să 
devin un om supus. 

Bătrânul îl fulgeră pe Shane cu privirea. 

— Spunându-mi cum să-mi conduc afacerile de parcă eu n-aș fi 
ştiut! Se aplecă în față agresiv, bătând darabana pe masă cu degetele. 
Cine a făcut compania ceea ce e? Cine? 

— Tu ai făcut-o, bunicule, recunoscu Shane. Și pentru că n-ai luat 
inițiativele pe care ti le-am sugerat, merge numai la vale de opt ani 
de zile. 

— Nu-mi mai rămăsese nimic pentru care să muncesc, nu-i așa? 
Nimeni căruia să-i dau ștafeta. A trebuit să fac un atac de cord ca să 
te întorci la mine. 

— Îmi spusesei să plec, îi aminti Shane mohorât. 

— Ar fi trebuit să-mi dai timp să mă obișnuiesc cu ideile tale, răcni 
Max. Câinii bătrâni nu învaţă peste noapte trucuri noi. 

— N-ai vrut să asculti. 

— Vroiai să le faci pe toate numai după capul tău. Fără pic de 
respect. 

Se priviră îndelung, cu căutături crunte. 

— De ce nu puteţi spune amândoi că vă pare rău? sugeră Christine 
pe un ton blând. 

O tăcere încăpăţânată domnea între ei. Întreruptă de o bătaie 
puternică în ușa de la intrare. 

— Probabil că Sandra și-a uitat cheia, spuse Christine și se ridică 
de la masă pentru a deschide ușa prietenei ei. 

Nu era cel mai fericit moment în care prietena ei se putea 
întoarce acasă. Christine avea intenţia să încerce să medieze o 
reconciliere între cei doi bărbaţi, iar Sandra n-avea cum să fie de 
vreun ajutor în situaţia dată. Trebuia s-o facă să înțeleagă că era 
imperios necesar să stea în camera ei, departe de orice ceartă cu cei 
doi Courtney. 

Cu toate astea, când Christine deschise ușa de la intrare, fu total 
nepregătită pentru ce urmă. Fu aproape strivită de perete când 
Cynthia Courtney o împinse și trecu de ea. Howard o urmă 
îndeaproape. Urmară Prudence și Trevor. Intrară apoi cei doi 
psihiatri, însoțiți de doi indivizi solizi în halate albe. Toţi se repeziră 
pe hol fără să ceară permisiunea proprietarului casei. 

— Uite-l! ţipă Cynthia. Și-a ieșit complet din minţi! 

Vocea lui Shane reverberă în toată casa. 

— Dacă mai faceţi un singur pas spre bunicul, o să vă alegeți cu 
capetele sparte! 

Christine își făcu loc printre invadatori, și-l găsi pe Shane stând 
alături de Max, cu picioarele depărtate într-o poziție războinică, 
legănând ameninţător bastonul cu vârf de argint. 

Max îl bătu pe mână liniștitor. 

— Nu-i nimic pentru care să-ți faci griji, băiatul meu. Totul a fost 

anticipat şi neutralizat. 

— Ce cauţi aici, Shane? vru Howard să afle. Tu nu mai ai nicio 
treabă cu familia asta. Ai fost dat afară de ani buni. 

— E aici pentru că vreau eu să fie aici! declară Christine 
repezindu-se să-și facă loc prin mulţimea de intruși. Ce drept aveţi să 
daţi buzna în casa mea? 

— Asta-i aia! sări Prudence. Cu cincizeci de ani mai tânără decât el! 

— Nu credeai că o să aflăm unde locuieşte, nu-i așa tată? încheie 
Trevor triumfător. Casa asta e urmărită de zile bune. Știam că o să vii 
la ea, mai devreme sau mai târziu. 

Dumnezeule mare, Sandra a avut dreptate, se gândi Christine, 
mânioasă că fusese spionată. 

— Da! Tapul bătrân avea de gând să-i dea cinci mii de dolari pe 
săptămână ca să-l ţină de mână și să-i ia temperatura, scrâșni Cynthia. 
Numai Dumnezeu știe ce-ar mai fi ieșit din asta! 

— Am mituit sora de salon ca să-i aflăm adresa, interveni Howard 
plin de el. Ne-ai subestimat, tată. 

— Cât ai plătit? vru Max să ştie. 

— Cinci sute de dolari! 

— N-ai fi în stare să negociezi nici măcar o curbă de șosea, spuse 
Max dezgustat. 

Sora de salon făcuse un câștig frumușel din afacerea asta, gândi 
Christine, apoi trecu din nou la atac. 

— Aţi trecut orice limită a bun-simţului! acuză ea banda celor 
patru. N-am acceptat slujba. 

— Micuța căutătoare de aur. ..o ironiză Cynthia. 

— Ai grijă ce spui, mătușă Cynthia, nu permit nimănui s-o insulte 

pe Christine. 

— Uite cum e! Tu și asistenta ta puteţi face ce vreţi, Shane. Noi 
trebuie să-i scoatem tatei certificat, spuse Trevor impăciuitor. 

— Da. Tu oricum ai pierdut cursa, interveni și Howard. Pe tine nu 
te afectează dacă risipește averea familiei în cele patru vânturi. 

— Toţi patru sunteţi mai nebuni decât bunicul, răspunse Shane 
furios. O să-l vârâţi la balamuc numai peste cadavrul meu. 

Max îl mângâie din nou pe Shane pe braț. 

— Eşti un flăcău pe cinste, Shane. Nu știu de ce n-am putut noi să 
cădem la o înţelegere. Vâri mâna în buzunarul de la haină, de unde 
scoase un plic lung. Dă-i asta lui Howard. El e cel mai în vârstă. Asta 
dacă o iertăm pe Cynthia că şi-a falsificat certificatul de naștere. 

— Ce-i aici? întrebă Howard suspicios. 

— Fotocopii ale declaraţiilor sub jurământ, care certifică 
deplinătatea facultăților mele mintale. Datate cu ziua de azi, spuse 
Max cu o satisfacție deplină. În afara unor doctori de renume, o să 
mai găsești semnăturile unui judector la înalta curte de justiție, un 
fost prim-ministru, și câţiva oameni de o ţinută morală impecabilă, 
toti fiind convinși că sunt în deplinătatea facultăților mintale. 

Zâmbi către cei doi psihiatri și către bărbaţii în halate albe. 

— Vreo nelămurire din partea dumneavoastră, domnilor? 

Înainte ca vreunul din ei să-i poată răspunde, de afară se auzi 
strigătul "Atacaţi!", iar apoi un tropăit de pași pe hol. Cei doi bărbaţi 
în halate albe fură ţintuiţi de perete, psihiatrii se făcură cât de mici 
posibil, iar grupul celor patru fu împins în celălalt capăt al camerei 
de o mulțime belicoasă de invadatori. 

Christine îl zări pe Shane ridicând bastonul bunicului ei și ţipă: 

— Nu! Shane, oprește-te! Sunt cei de la Kitty O'Shea. 

Gino intră gâfâind, cu braţele ridicate. 

— Christine! Christine! Ar fi putut oricând să-i stea alături lui 
Pavaroti pe o scenă de operă. 

— Aici sunt, Gino! 

— Ah, bambina mea frumoasă! Îi luă mâinile și o sărută răsunător 
pe ambii obraji. Am venit să te salvăm de violatorii și criminalii ăștia. 

Apoi, într-un marș triumfal, intră solistul formaţiei, marele Mike 
Donovan, cu Sandra Allsop cocoțată pe umeri servindu-i de călăuză. 

Sandra arătă spre Shane. 

— Ăsta-i ăla care a luat-o pe Christine sus și a pus stăpânire pe 
casă! 

Apoi îndreptă un deget acuzator spre Max. 

— Și ăstălalt mi-a dat o mie de dolari să mă mut, ca să nu fiu de 
faţă! 

Sosise cavaleria! 

Christine închise ochii și respiră adânc. De ce trebuia să se 
întâmple toate deodată? Se descurca atât de bine cu Shane și cu Max 
înainte să năvălească restul familiei Courtney. Deși, culmea ironiei, 
asta avusese ca rezultat unirea bunicului și nepotului într-un front 
comun, fără niciun ajutor din partea ei. 

Iar acum, asta! 

Deschise ochii cu un oftat și-l văzu pe Mike cum o lasă jos pe 
Sandra. Apoi își scutură părul pe spate, își umflă pieptul și păși în 
mijlocul camerei, sfidând pe oricine să-l mute de-acolo. 

Fu susţinut de un cor de mormăieli încurajatoare. Bărbaţii de la 
Kitty O'Shea erau puși pe hartă. Câţiva dintre ei făcură un cerc în 

jurul lui Max și al lui Shane, tăindu-le "acuzaților" orice posibilitate 
de fugă. Ceilalţi, priveau amenințător restul captivilor, obligându-i 
astfel să se supună. 

Mike îl cântări pe Shane din cap până-n picioare. 

— Deci, amice! spuse Mike. Ai ceva de zis înainte să-ți aplicăm 
tratamentul pentru că-ţi faci de cap cu fata noastră? 

Christine trebuia să oprească asta. 

— Mike, păși ea în faţă cu braţele deschise, făcând apel la toată 
lumea, totul e în regulă. 

— Christine, o opri Shane ferm, pot să răspund pentru acţiunile 
mele. 

Şoaptele de încuviințare dăură ocol camerei. 

Christine n-avea de ales. Merse lângă Shane pentru a-și 
demonstra astfel solidaritatea. 

— Spune ce ai de spus, comandă Mike privindu-l pe Shane cu 
aceeași suspiciune ca la început. 

Shane își plimbă privirile peste întreaga adunare, înfruntând 
fiecare pereche de ochi acuzatori. 

— Întâi de toate, aș vrea să spun că din momentul în care am 
văzut-o pe Christine am simţit că e cea mai distinsă și mai frumoasă 
persoană pe care am întâlnit-o vreodată. Prezenţa voastră aici, în 
seara asta, atâţia prieteni adevăraţi gata s-o protejeze de orice rău, 
indiferent de pericolul la care vă expuneți, mi-arată cât este de 
specială și de unică pentru voi toți. 

ÎI privi apoi direct pe Mike. 

— Ti-am promis că o să am grijă de ea, Mike. Și chiar asta am făcut 
cât am putut de bine. Întoarse apoi capul spre Sandra. Știu că am 

speriat-o pe prietena Christinei când a sosit pe neașteptate. 
Amândoi, Christine şi cu mine, am crezut că e un hoţ în casă, iar 
reacția mea a fost aceea de a o proteja atât pe ea cât și bunurile ei. 

— Ce ai de spus de toate modificările pe care le-ai făcut în casă? îi 
aruncă Sandra. 

— Fiecare este o îmbunătăţire, până la cea mai mică dintre ele. Iar 
pe Christine n-a costat-o nimic, spuse Shane. Am încercat să te ajut 
și pe tine, Sandra. Pentru că ești prietena Christinei. Nu e niciun 
lucru pe lumea asta pe care nu l-aș face pentru Christine. Cât despre 
faptul că mi-aş face de cap cu Christine... Își plimbă din nou privirea 
peste auditoriu, privindu-i pe toţi în ochi. Aș snopi orice bărbat care 
ar vrea să-i facă vreun rău. Știu ce simţiţi. Vă respect pentru 
atitudinea vostră față de ea. Sunt profund mișcat de faptul că are 
prieteni cărora le pasă atât de mult de binele ei. Și mie îmi pasă. Mai 
mult decât aș putea spune. 

Se opri o clipă. Atmosfera din cameră se schimbase subtil. 
Ostilitatea se transformase într-o atenţie plină de interes. 

— S-ar putea să vă pară că m-am mișcat prea repede în ceea ce o 
privește pe Christine, continuă Shane. Vă pot spune doar că e 
profunzimea sentimentelor pe care le nutresc pentru ea. Petrecu un 
braț după talia Christinei. Vreau s-o ţin lângă mine pentru tot restul 
vieții. Am rugat-o pe Christine să se mărite cu mine. Cred că și ea 
vrea. Sper că vrea. Dacă voi reuși s-o conving să spună da, voi fi 
mândru şi fericit dacă veţi veni cu toţii la nuntă. 

Declaraţia fu primită cu murmure de aprobare. 
Shane își strânse mâna pe talia ei. 
— Orice ar decide Christine, tot voi vrea să am grijă de ea. 

Întotdeauna. Mai presus de orice, vreau să fie fericită. 

Singurul zgomot care se mai auzea în cameră, era cel făcut de 
Max Courtney folosindu-se de batistă. 

Mike își drese vocea, apoi se uită la Christine. 

— Mie îmi pare foarte sincer, Christine. Vrei să-i mai aplicăm 
tratamentul? 

— Între mine și Shane nu s-a întâmplat nimic din ceea ce n-am 
vrut eu să se întâmple, Mike, răspunse ea cu o voce înecată. 

Discursul lui Shane îi provocase o avalanșă de emotii. Ideea că el 
își urmărea fără milă doar propriul interes nu mai putea sta în 
picioare. S-o aibă alături fusese singurul lui scop, pe care-l urmase cu 
un devotament de care Christine nu se mai putea îndoi. 

— O să te măriţi cu el Christine? strigă Gino. 

Înainte să poată răspunde, familia Courtney se răzvrăti. 

— Sub nicio formă! ţipă Cynthia. 

— E o ruşine pentru familie! spuse Prudence cu dispreţ. 

— Eşti încă sub investigaţie! ameninţă Trevor. 

— Cu totul nepotrivită! declară Howard. 

Camera fremătă de un val de nemulţumire. 

Christine se grăbi să împiedice orice acţiune trecând peste 
răspunsul meritat de comentariile acelea jignitoare. Se adresă 
direct lui Gino. 

— O femeie are dreptul de a decide singură când și dacă acceptă 
o cerere în căsătorie. După cum aţi auzit există o opoziţie în sânul 
familiei lui Shane, care trebuie lămurită. Dar atunci când am să mă 
hotărăsc, Gino, Shane va fi primul care va afla. 

— E cinstit așa, spuse Mike, apoi se-ntoarse spre grupul celor 

patru care îndrăzniseră să-și manifeste dezprobarea față de o 
căsătorie pe care el începuse s-o susţină. Băieți, părerea mea e că 
i-am face un bine Christinei dacă-i aruncăm pe ăștia în stradă. 

— Plecăm noi în liniște, spuse Howard nervos. 

— Aşa să faceţi! spuse Mike. Și să nu vă mai prind în preajma fetei 
ăsteia. 

— Cine ar vrea să se amestece cu gloata asta? avu Prudence 
imprudența să spună. 

— Până aici! spuse unul dintre bărbaţi. Cucoana cu gură mare e a 
mea! 

Urmă o izbucnire de voioşie în toată mulţimea. 

— Ia mâna de pe mine, se smiorcăi Trevor. O să depun plângere 
la politie. 

— Încearcă numai să faci asta ṣi o să vezi cum te investigăm noi, 
amice, se auzi un răspuns hâtru din multime, declanșând un val de 
comentarii ironice, în timp ce grupul celor patru și anturajul lor fură 
scoși de-a valma din casă. Nu se mai auzi în urma lor decât strigătul 
mânios al Cynthiei când era îmbrâncită în stradă. Un cor de sfaturi 
răsună în urma lor. 

— Asta-i doar un aperitiv faţă de ce vă așteaptă dacă vă mai legaţi 
de Christine și de băiatul ei. 

— Chiar așa! Să ziceţi mersi că aţi scăpat ușor de data asta! 

— Şi nu vă mai vârâţi nasul în viaţa lor. 

— Sau ne veţi da socoteală! 

Mike conduse mulțimea în sufragerie, frecându-și mânile cu 
satisfacție. Ceilalți tropăiră după el, cu chipurile strălucind de 
încredere în cauza lor și de plăcerea unui lucru bine făcut. Christine 

nu-și putu reţine zâmbetul, fericită că vulturii primiseră o portie 
zdravănă de "desert". Încă zâmbea fericită către grupul dârz de 
susţinători, când o nouă bombă explodă. 

— Aţi uitat de el, ţipă Sandra îndreptând un deget acuzator în 
direcţia lui Max. 

— Nu! strigă Christine. E încă în convalescență după un atac de 
cord. L-am îngrijit la spital. Nu are nicio legătură cu cei care ne filau, 
Sandra. Cei care au fost daţi afară erau responsabili pentru asta. 

Chipul Sandrei se lumină triumfător. 

— Deci, am avut drepate când îţi spuneam de mașina albastră și 
de aia gri! 

Christine încuviinţă. 

— Îmi puseseră casa sub urmărire. 

Max se ridică în picioare, adresându-i-se Sandrei cu o voce 
răsunătoare. 

— Nu-ţi face griji în privința mea, tânără doamnă. Sustin din toată 
inima acțiunile tale. Ai făcut foarte bine că le-ai spus oamenilor 
ăstora de ispravă ce se întâmplă aici. Meriti o răsplată substanţială. 

— Merit? spuse Sandra, surprinsă. 

— Bineînţeles că da. Îţi mulțumesc pentru iniţiativă și... n-o să am 
nevoie de camera ta noaptea asta. Lucrurile importante s-au aranjat 
între Shane şi Christine, iar acum e timpul să trecem mai departe. 
Dar poţi să păstrezi banii, draga mea. Consideră-i un semn de 
recunoștință din partea mea. 

— Chiar vorbeşti serios? 

— Nu doar vorbesc serios, dar toți bărbaţii ăștia de ispravă merită 
și ei o recompensă. Cea mai bună treabă pe care am văzut-o de ceva 

vreme. Băutura e în contul meu la Kitty O'Shea, astă-seară. 

Urmă un cor de urale aprobatoare. 

— Staţi așa! ordonă Mike. Dacă ai de gând să ne faci cinste, amice, 
ar trebui să ne spui mai întâi cine ești. 

— Spuneti-mi Max. Sunt bunicul flăcăului ăstuia de toată isprava. 
Și cea mai mare dorinţă a mea este să vrea Christine să se mărite cu 
el. Va fi împlinirea lui. Și, pe bunul Dumnezeu, o să fac tot posibilul 
să am și eu grijă de ea. Cea mai bună asistentă din tot spitalul. Cea 
mai frumoasă femeie din lume. E cineva între voi care nu vrea să bea 
pentru asta? 

Un cor de voci îl asigură că-și puteau îndoi coatele întreaga 
noapte pentru o astfel de cauză nobilă. Mike își aruncă o mână după 
umerii lui Max, trăgându-l lângă el, să conducă marșul către Kitty 
O'Shea. 

— Max, tu n-ai voie să bei! ţipă Christine speriată. 

Vocea lui triumfătoare zbură pe deasupra capetelor oamenilor 
care se înghesuiau deja la ușă. 

— Acum nu mai sunt în spital, Steluţo! 

Când ultimul dintre petrecăreţi ieşea din casă, Max își vâri capul 
pe ușă. Uriașul Mike Donovan era lipit de el. Era clar că vor fi cei mai 
buni prieteni. Sandra își făcu loc să se strecoare pe lângă ei, agitând 
fericită pumnul plin de dolari, și grăbindu-se să petreacă alături de 
ceilalți. 

— Ia asta ca pe o lecţie de viitor Shane, spuse Max cu zâmbet larg. 
V-am netezit calea, tie și Christinei. Le făcu un semn cu ochiul. Vârsta 
și experiența bat entuziasmul vostru la orice oră. 

Christine simţi cum Shane își umflă pieptul, așa că se grăbi să-l 

ia de mână. Doar o exclamaţie îi scăpă printre buze, reprimându-și 
remarca ce-i stătea pe limbă. Generalul le adresă un salut ștrengăresc 
şi închise uşa. 

— Bunicul tău merită respectat, zise Christine. Mai ales atunci 
când are dreptate. El zâmbi, și în ochii ei se citi promisiunea unei 
recompense pentru că rezistase provocării. Toată casa e a noastră. 

Shane o privi pe Christine cu ochii aprinși de dorință. 

— Am să încui și o să pun și ivărul la intrare, spuse el hotărât. 

— Mi-e teamă că nu avem niciun ivăr, spuse Christine. 

— Ti-am spus de la bun început că sunt un tip îndemânatic. Ușa 
aia o să aibă un ivăr astă-seară! 

Christine se gândi că ar fi o risipă de timp și de energie. Se lipi 
de pieptul lui Shane. 

— Am fost foarte impresionată de ceea ce le-ai spus prietenilor 
mei, Shane. 

— O să spui da acum, Christine? întrebă el luând-o în braţe și 
strângând-o la piept. 

— Poate totuși că ai spus numai de dragul vorbelor, ca să nu 
primeşti "tratamentul", insinuă ea cu șiretenie prefăcută, fără să 
creadă asta, dar vrând să savureze certitudinea minunată a iubirii lui. 

— Nimeni nu m-ar putea intimida în relația mea cu tine, se apără 
el. Dacă ar fi încercat să ne separe, ar fi avut lupta vieţii lor. Uriașul 
Mike și toți ceilalți. 

Ea radia de admiraţie. 

— Am fost așa mândră de hotărârea cu care le-ai ţinut piept. 

— Am vorbit cât se poate de serios, insistă el. 

— Trebuie să recunosc că așa părea, concedă Christine, înfiorată 

de tonul grav, al vocii lui. 

— Deci? Ochii lui străluciră, plini de speranță. 

— Când mi-ai cerut prima dată să mă căsătoresc cu tine, luptai 
doar să-mi faci o ofertă mai bună decât bunicul tău, îi aminti ea, 
dorind să îndepărteze orice norișor din viitorul ce strălucea luminos 
în mintea ei. 

— Christine, atunci credeam că am o problemă să te păstrez 
alături de mine. Răspunsul mi-a venit pe limbă pentru că, oricum, 
asta era intenția mea. Să te am alături pentru totdeauna. Îţi jur că în 
felul ăsta am gândit lucrurile. 

— Dar nici măcar nu m-ai întrebat dacă doream asta, îl dojeni 
Christine. 

— Te întreb acum. 

— Ai un fel teribil de arogant de a presupune anumite lucruri, 
Shane Courtney. 

— Nu-mi împărtășești sentimentele, Christine? întrebă el blând. 
N-ar trebui să fiu sigur de asta? 

Era imposibil să fi negat ceea ce fusese atât de evident întreaga 
săptămână. Și va fi evident pentru totdeauna, dacă promisiunile lui 
se vor dovedi adevărate. 

— Căsătoria e un angajament pe viaţă pentru mine, Shane. 

— Pentru mine, de asemenea, o asigură el. Crede-mă, Christine, 
vreau Să te am alături pentru totdeauna. Cred că până și bunicul a 
ajuns să accepte asta ca pe o certitudine. Tu de ce nu poți? 

— De ce crezi că s-a răzgândit brusc în toate privinţele? 

— Ca să salveze aparențele. Când înfrângerea e iminentă, să faci 
un pas înapoi e o alegere înțeleaptă, spuse Shane. 

— Să ştii că am fost mândră de tine pentru că ai trecut peste tot 
ce-a fost între voi şi i-ai stat alături împotriva unchilor și mătușilor 
tale. 

Shane oftă, nerăbdător. 

— Păi, aş fi luat partea oricui împotriva ălora. Putem trece la 
partea importantă? 

— Ești un bărbat foarte mândru. 

— Aș fi și mai mândru cu tine alături. Vrei să spui da? 

— Sunt aproape de punctul ăla, spuse ea încurajator. 

— Ce altceva ar mai trebui să fac? întrebă el. 

Ea îi deschise nasturele de sus de la cămașă. 

— Poate, dacă o să-mi reîmprospătezi memoria sentimentelor pe 
care le împărtășim. .. 

— Nicio problemă, spuse el și se puse pe treabă cu o ardoare care 
o convinse pe Christine că nu putea fi nimic mai înţelept decât să-l 
aibă pe Shane Courtney ca bărbat pentru tot restul vieţii. 

Era perfect că aveau toată casa numai pentru ei, pentru că Shane 
rămase fără cămașă încă din hol. Ea își încolăci mâinile după gâtul 
lui, iar el o urcă în brate la etaj. Iată un mod nou și incitant de a urca 
în dormitor, gândi Christine. Tot ce avea legătură cu Shane era nou 
Şi incitant. 

Își imagină viața pe care ar putea s-o aibă împreună. Și ar fi putut 
fi nouă și incitantă după ce îi va da lui Shane consimțământul. Adică 
nu peste mult timp. La urma urmelor era cel mai bun iubit de la etaj 
din lumea întreagă, iar ea știa că se apropia momentul perfect când 
să spună da. 


Capitolul 10 


Tot ce e mai bun pe lume. Asta își dorise mama ei pentru ea. 
Totuși, pe măsură ce privirile Christinei descopereau splendoarea 
magnificei sufragerii din conacul lui Max Courtney, grandoarea 
camerei n-o ajuta deloc să alunge tristeţea acestui prim Crăciun fără 
mama ei. 

Desigur, îl avea pe Shane care să-i dea un sentiment de 
apartenență. Și pe Max, care o revendica deja ca nepoată, deși nunta 
era planificată abia peste o lună. Privi inelul de logodnă cu diamante 
de pe mâna ei, apoi îi zâmbi lui Shane, întrebându-se ce gândeau 
ceilalți membri ai familiei Courtney, văzându-i așezați alături de Max 
în capul mesei. 

Niciunul din ei nu refuzase invitaţia lui Max de a lua cina de 
Crăciun împreună. Howard și Cynthia erau așezați pe o parte a mesei 
lungi, iar Trevor și Prudence pe cealaltă parte, îmbrăcaţi cu toții la 
patru ace și cu niște fețe extrem de zâmbitoare. Se purtau de parcă 
nimic nu se-ntâmplase în sânul familiei. De parcă raidul asupra casei 

Christinei în Paddington și cearta izbucnită acolo nici n-a avut loc 
vreodată. 

Era probabil o decizie pragmatică de a se bucura de ce e mai bun 
atât cât mai puteau, se gândi Christine. Și oricât de mult le-ar fi stat 
în gât prezenţa ei, fuseseră de o politeţe studiată cu ea. Casa lui Max, 
averea lui Max și acordul lui Max erau stimulente puternice pentru 
un comportament adecvat unei zile dedicate păcii și bunei înțelegeri. 

Războiul se terminase. Christine înţelese acum că nu fusese 
nicicând război pentru Shane. Chiar îl iubea pe bunicul său și dorise 
din tot sufletul să găsească un loc comun, dacă era posibil. Decât 
să-şi îndepărteze din nou nepotul, Max hotărâse să respecte decizia 
lui Shane de a fi propriul său stăpân. 

Christine își aduse aminte că în urmă cu șase săptămâni 
se-ntreba cum își va petrece Crăciunul anul ăsta. Nu şi-ar fi putut 
imagina un astfel de loc nici într-o mie de ani. Sufrageria însăși era 
un altar al bogăției. Înaltul tavan boltit, ușile franţuzeşti încadrate de 
draperii elegante de mătase roz plecându-se cu grație până la 
podeaua din lemn de esență rară. ..numai atât şi era suficient să-ți 
taie răsuflarea, fără să mai iei în considerare mobilierul din cedru 
strălucitor. 

Masa fusese garnisită cu o varietate de argintărie și cristaluri 
demnă de regi și regine, de care Max era fără îndoială mândru, gândi 
Christine și începu să înțeleagă cât de neliniștită era familia sa la 
gândul că vrea să dea totul pe apa sâmbetei. 

Să fii obișnuit cu atât de mult... Își imagină că viaţa fără acest 
confort era de neimaginat pentru clanul Courtney. Pentru toți cu 
excepţia lui Shane, care preferase să renunţe la toate astea decât să 

se supună voinței bunicului său. Christinei îi crescu inima cu gândul 
la Shane. Shane era deasupra tentaţiilor materiale. Asta o făcea să se 
simtă în siguranță alături de el. Ştia că ceea ce simţea pentru ea era 
deasupra tuturor celorlalte lucruri. 

Odată terminat ultimul fel al cinei somptuoase, Max ridică 
paharul de şampanie într-un toast. 

— Vă doresc tuturor un Crăciun fericit! spuse el. 

Toată lumea se grăbi să-i răspundă, și urarea se auzi de la toți 
mesenii. 

— Am o mică ceremonie a darurilor de îndeplinit cu fiii mei și cu 
soțiile lor, anunţă Max. Shane și Christine sunt de asemenea 
bineveniţi să rămână cu mine. Pe ceilalți vă așteaptă Bradul de 
Crăciun în salon. 

Urmă un exod grăbit dinspre capul îndepărtat al mesei. 

— Acum urmează împărțirea prăzii, declară Max. 

Un fior de încordare străbătu grupul celor patru. Aerul nonșalant 
al lui Shane era într-un contrast evident. Christine era mândră că 
toate astea nu însemnau nimic pentru el, deși spera că bunicul său îi 
va lăsa și lui ceva, oricât de puţin. Un semn al reconcilierii dintre ei. 

Max își aprinse un trabuc, ignorând încruntătura Christinei. Îi 
zâmbi, apoi le zâmbi și celor care așteptau încordaţi verdictele sale. 

— Howard, Trevor, sunteţi fii mei. Vă ştiu şi cu bune și cu rele. 
Pentru că vă iubesc v-am suportat, dându-vă tot ce v-aţi dorit. Cinstit 
vorbind, nu vă pot învinovăţi pentru felul în care aţi ales să vă trăiţi 
viețile. Mare parte din vină e a mea. 

Făcu o pauză, pufăi din trabuc, apoi li se adresă din nou. 

— V-am spus că o să dau totul de pomană. În mare, asta am și 

făcut. Dar nu vă pot lăsa fără mijloace de subzistență. De aceea, vă 
dau fiecăruia dintre voi zece milioane, în acţiuni ale întreprinderilor 
Courtney. Asta e tot ce-a mai rămas. Faceţi cu ele cum vă taie capul. 
Ori o să vă facă oameni, ori nu. Sper că o să faceţi alegerile corecte, 
dar de aici înainte, totul e numai în mâinile voastre. 

Howard și Trevor săriră în picioare, repezindu-se să-i strângă 
mâna tatălui lor și să-l bată pe umăr într-o izbucnire de bucurie și de 
recunoștință. Cynthia și Prudence li se alăturară grabnic, 
acoperindu-l cu pupături și îmbrățișări afectuoase. 

— Şi noi te-am iubit întotdeauna, tată, spuse Trevor cu o voce 
emoţionată. 

— Cel mai bun tată pe care l-ar fi putut avea cineva, adăugă 
Howard, copleșit de sentimente filiale. 

— Ştii că te poţi baza pe noi să facem orice pentru tine, spuse 
Cynthia cu un zâmbet mecanic. 

— Doar să ne spui, o susținu Prudence. 

Christine văzu buzele lui Shane încreţindu-se într-o mică 
strâmbătură sardonică, și se-ntristă de preferința arătată celor care 
aleseseră să rămână supuși fată de Max. Spera doar că Shane nu va fi 
prea dezamăgit. 

— Ajunge! Ajunge! ţipă Max. Duceţi-vă să vă bucurati alături de 
familiile voastre. Am dăruit deja totul. N-a mai rămas nimic de interes 
pentru voi. Mai am doar câteva rămășite pentru Shane și Christine. 

Plecară voioși, fără s-arunce măcar o privire către nepotul care 
fusese trecut cu vederea în favoarea lor. 

— Ei bine, bunicule, cu asta i-ai făcut fericiţi, spuse Shane fără 
nicio urmă de sarcasm. Sper doar că și tu ești. Apoi îi înmână lui Max 

un mic pachet în hârtie poleită, pe care Max o rupse cu nerăbdarea 
cu care un copil așteaptă o surpriză. Nimeni nu-i mai adusese nimic. 
Fu încântat de cuțitul de argint pentru tăiat trabucuri, pe care-l 
descoperi în cele din urmă. 

— Shane, asta înseamnă să-l încurajezi, îl certă Christine, 
exasperată. 

— Nu. Înseamnă să accepti faptele, o corectă Shane. 

Max râse către amândoi, apoi scoase două plicuri din buzunarul 
de la piept. 

— Acum e rândul meu, spuse el. Îi înmână amândouă plicurile lui 
Shane. Unul pentru tine și unul pentru viitoarea ta nevastă. Poţi să 
i-l dai în ziua nunții. 

Shane deschise unul dintre plicuri din care scoase o foaie de 
hârtie pe care o parcurse rapid cu privirea, apoi privi uimit către 
bunicul său. 

— Sunt numai trei din astea pe lume. Am să păstrez una din 
motive sentimentale, spuse Max. Acţiunile astea nu sunt nici măcar 
acoperite integral. 

— Cât valorează una singură, bunicule? întrebă Shane. 

Max rânji. 

— Cinci cenți. 

Shane începu să râdă. Hohotea cu poftă, un râs stenic, plin de 
fericire. 

— Eşti un adevărat bandit bunicule, unul de drumul mare! 

Max începu și el să râdă, cei doi bărbaţi unindu-și hohotele. 

— Ce-i aşa de amuzant? vru Christine să afle. 

— Aceste trei acţiuni ...de cinci cenți...controlează puterea și 

bogăţia. . întreprinderilor Courtney, sau ce a mai rămas din ele, 
reuși Shane să strecoare printre hohote de râs. 

— E de-ajuns ca tu să pui din nou afacerea pe picioare dacă ești 
chiar atât de bun pe cât te crezi, îl tachină Max vesel. 

— Mă prind, bunicule. Am s-o fac să meargă. 

— Tot n-am priceput, insistă Christine. 

Max îi explică. 

— Cele două acţiuni pe care tu şi cu Shane le deţineţi, vă dau 
puterea să hotărâți ce dividente vor fi plătite fiecărei clase de 
deținători de acţiuni. Astfel că vă puteţi da vouă înșivă oricât de mult 
sau de puţin aveţi chef. Întreprinderile Courtney sunt efectiv ale 
voastre, să dispuneţi de ele după bunul plac. Îi aruncă lui Shane o 
privire ascuţită. Asta nu înseamnă că trebuie să le tăiaţi craca de sub 
picioare celorlalți membri ai familiei. Tu ești cel puternic, Shane. Am 
pretenţia să fii destul de mare încât să-i duci și pe ei, oricât de rău 
s-au purtat cu tine. 

— Nu simt nevoia să mă răzbun, bunicule, spuse el calm, apoi îi 
oferi Christinei un zâmbet plin de dragoste. Când ai deja tot ce-ţi 
dorești mai mult, e ușor să fii generos. 

— Așa mă gândeam și eu, încuviință Max. 

Christine roși de plăcere. 

— Max, te rog să-i dai ambele acţiuni lui Shane, eu nu merit nimic. 

— Nu, Christine, împărțim totul în mod egal, insistă Shane. 

— Plus că mai am un motiv, spuse Max întinzându-se peste masă 
pentru a-i lua mâna. Avea brusc un aer melancolic în priviri. Valoarea 
unui dar nu stă în prețul său. Ceea ce vreau să-ți dăruiesc, Christine, 
e una dintre cele mai puţin valoroase dintre posesiunile mele, însă 

cea mai prețuită. Scoase un obiect ce părea a fi un ceas de buzunar 
și i-l puse în mână. Era vechi și capacul de argint era ușor zgâriat. 

— Deschide.-l, o rugă el blând. Așa cum fac și eu în fiecare noapte, 
de douăzeci de ani. 

Înrămată în capac, era o fotografie. Christine înlemni de uimire. 
Nu era nicio îndoială că femeia din fotografie era mama ei. Se uită 
întrebător la Max. 

— Cum ai făcut rost de asta? De unde o ai? 

— Mama ta mi l-a dat. Mi-a cumpărat ceasul ăsta din bazarul 
Paddington. În ziua aia, eu i-am făcut o fotografie. A fost o zi bună. 

— Ai cunoscut-o pe mama? 

Lui Shane îi scăpă o exclamaţie de uimire. Sări drept în picioare, 
concentrat să nu piardă niciun cuvânt al bunicului său. 

— A fost cea mai minunată femeie pe care am cunoscut-o. Trăia 
după propriile ei standarde și valori. Fără niciun compromis. Dăruia 
tuturor din timpul ei, cu umor și înțelepciune. Avea un simţ al 
aproapelui care recunoștea imediat la celălalt nevoia și durerea 
ascunsă. A ştiut întotdeauna ce este, încotro se-ndreaptă și pentru ce 
luptă și n-a abdicat niciodată de la adevărul din inima ei. 

Lacrimi se adunară în ochii Christinei. 

— Da! şopti ea răgușit. Chiar așa era. 

— I-am făcut curte mamei tale. 

— Când a fost asta? întrebă Christine. 

Tu abia învăţasei să mergi. Uneori, când mama ta era la muncă, 
te scoteam la plimbare. Îţi cumpăram înghețată. 

— Tu erai?...îmi amintesc de asta, dar nu-mi aminteam cine. 

— Eu eram, spuse Max simplu. Voiam să dau ceva. Cât timp m-am 

ținut după ea n-a vrut să accepte nimic de la mine. 

— Şi ce s-a întâmplat până la urmă între voi? 

— Eu am forțat nota. Credeam atunci, și încă mai cred, că mama 
ta mă iubea sincer. l-am cerut să se mărite cu mine. 

— Ea ce-a răspuns? întrebă Christine cu blândeţe, văzând durerea 
din ochii lui. 

— A spus același lucru pe care mi l-a spus fiica ei cu câteva 
săptămâni în urmă. Că averea m-a ruinat. Lui Max îi scăpă un zâmbet 
dulce amar. Uite că, în cele din urmă, am făcut ce mi-a spus ea să fac. 
Am împărțit totul. Îmi pare rău că n-am putut s-o fac atunci când ar 
fi contat. 

Clătină din cap, copleșit de regrete. 

— După aceea, n-am mai putut să mă întâlnesc cu Rose. Simțeam 
că sunt sfâșiat în două, Christine. Nu m-am mai întâlnit cu ea 
niciodată. Dar am fost la înmormântarea ei. Tu purtai vălul, n-aveai 
cum să mă vezi în mulțime. Am stat singur, mai în spate, 
gândindu-mă la tot ce pierdusem și dorindu-mi ca lucrurile să fi fost 
altfel. 

Shane se aplecă înainte, cu un chip luminat de o înțelegere 
bruscă. 

— Deci de aceea ai... 

— Da. Nu știam că Albinuţa mea e fata lui Rose, până când n-ai 
venit la spital să-mi spui povestea ei. Atunci, m-am gândit... 

— Niciodată nu m-aș fi folosit de asta impotriva ta, bunicule! 
protestă Shane îndurerat. Chiar dacă aș fi știut. Ceea ce n-a fost 
cazul. Îţi jur, bunicule! 

Max îl bătu pe mână. 

— Acum îmi dau seama de asta. A fost din cauza surprizei, băiete. 
Când ai început să vorbeşti de hotelul Kitty O'Shea, mi-a venit totul 
în minte. Ceva foarte personal pentru mine. Foarte special. Și m-a 
durut. Nu puteam să cred că este o coincidenţă. Eram sigur că ai 
identificat persoana pe care ai văzut-o în fotografie. 

— Am văzut de văzut, dar n-am făcut nicio legătură în minte. Până 
acum. 

— Îmi pare rău că am înțeles situaţia atât de greșit, Shane. Că 
te-am judecat în pripă... 

— Dacă n-aş fi fost şi eu atât de înfierbântat... 

— Aşchie din bătrânul trunchi... 

Se priviră mâhniţi, recunoscând asemănările care-i vor lega 
pentru totdeauna. 

Apoi, Max se-ntoarse spre Christine. 

— Am iubit-o pe mama ta. A fost singura femeie pe care am 
iubit-o vreodată cu adevărat. Nu puteam să-mi las nepotul să se 
folosească de fata ei, să te rănească, dar era atât de clar că ești 
cucerită de el. 

— A fost chiar mai mult de atât, Max, spuse Christine în șoaptă. 

— Ciudat cum se-nvârte roata, se minună el. Nepotul meu să 
se-ndrăgostească de fiica lui Rose Delaney. Îi zâmbi lui Shane. Ceea 
ce le-ai spus că ai simţit pentru Christine băieţilor de la Kitty O'Shea, 
e chiar ce am simtit eu când am întâlnit-o pe Rose. Era absolut unică. 
Specială. Era cu totul diferită de celelalte. 

Christine îi luă mâna. 

— Îți mulțumesc că mi-ai spus. Și pentru darul ăsta. Și o să am 

grijă de el, Max. Mi-e tare dor de mama, iar acum, primul Crăciun 

fără ea... 

— Rose e cu noi, draga mea, șopti el abia auzit. E aici, în tine. Și 
mă rog lui Dumnezeu, va fi în strănepoții mei. Și se vor juca în casa 
asta, și vor sta sub pomul de Crăciun, și tot ce am acum va fi al lor. 

Christine făcu ochii mari... 

— Doar nu vrei să spui... 

— Nu-mi pot imagina o cauză mai nobilă decât asta. Să știu că o 
parte din Rose a mea va trăi mai departe în familia asta, 
bucurându-se de tot ce am vrut să-i aștern la picioare, îmi dă un 
sentiment de împlinire. 

Max împinse scaunul, se ridică în picioare și-l bătu pe Shane pe 
umăr. 

— Să știi că flăcăul ăsta îmi seamănă. Nu-i altul mai bun să 
conducă familia asta. Iar tu, scumpa mea, o să-l ţii cu picioarele pe 
pământ şi pe calea cea dreaptă. 

Ea se ridică de la masă și-l îmbrăţișă cu drag. Rămăsese fără 
cuvinte. Max își drese vocea și spuse, îmbufnat: 

— Gata, destul! Viaţa merge înainte, iar eu am o grămadă de 
treabă. 

— Cum ar fi? întrebă Shane suspicios. 

— Plec cu Sandra Allsop în Tahiti, astă-seară. Îi plac tablourile lui 
Gauguin, dar n-a fost niciodată acolo. O să am o companie strălucind 
de tinereţe să-mi ţină de urât, iar vouă o să vă rămână toată casa 
numai pentru voi. O să ne-ntoarcem la timp pentru nuntă. 

Christine se repezi la el, alarmată: 
— Păi, cum rămâne cu inima ta? 
— O iau pe sora de salon cu noi. Foarte bun negociator, femeia 

aia. N-am putut rezista ispitei de a o lua ca infirmieră. I-o trecu pe 
Christine lui Shane, care o aștepta cu brațele deschise. Crăciun 
fericit! Crăciun fericit! Şi un Crăciun foarte fericit și mie! 

Apoi porni spre restul familiei, lăsându-i pe Shane și pe Christine 
să-l urmeze când vor dori. 

— Va trebui să avem mare grijă de bunicul tău, Shane, spuse ea cu 
un aer preocupat. 

— Zilele înnorate, veni răspunsul lui Shane amuzat și enigmatic. 

— Ce vrea să-nsemne asta? întrebă ea. 

El zâmbi cu gura până la urechi și o sclipire machiavelică în ochi. 

— Dacă bunicul n-a pus câteva milioane deoparte pentru zile 
înnorate, îmi mănânc căciula. 

Christine privi spre vechiul ceas de argint din mâna ei. Balamaua 
era uzată, iar cele două jumătăţi nu se mai potriveau chiar perfect. 
N-avea niciun dubiu că Max îl deschisese în fiecare seară vreme de 
douăzeci de ani. 

— De aceea îmi părea cunoscută fotografia mamei tale, șopti 
Shane. Am văzut-o acolo din întâmplare, cu mulți ani în urmă. 
Bunicul a scăpat ceasul, și s-a deschis. I l-am ridicat eu. Acum îmi 
aduc aminte că n-a vrut să-mi răspundă când l-am întrebat cine-i 
femeia. Ba chiar s-a supărat că l-am întrebat. 

— E un om minunat, murmură Christine, apoi îl privi pe Shane cu 
un zâmbet ușor nesigur. 

— N-am de gând să te contrazic, îi întoarse Shane zâmbetul. 
Întotdeauna am fost de părerea asta. Dar tu eşti cu mult mai 
minunată, spuse el și-și sărută cu foc viitoarea mireasă. 

Când reuși să respire din nou, Christine întrebă: 

— Cum crezi că va privi asta familia ta? 

— N-o să le pese, atâta vreme cât le vin banii! spuse el zâmbind. 

— lar casa asta? 

— Cred că va fi locul unde să ne-ntâlnim cu toţii, Christine. 

— Da, așa e. 

— Cum ti-ar suna un lung șir de Crăciunuri aici? 

Ea zâmbi. 

— Liniște și fericire. 

— Şi dragoste. 

— Întotdeauna dragoste, fu ea de acord. 

— Te ador. Cu cât te cunosc mai bine, cu atât te ador mai mult. 

— Spui cele mai minunate lucruri de pe lume, Shane. 

Apoi se mai sărutară o dată, pentru un final perfect. 

În Paddington, limbile ceasului din turnul primăriei arătau ora 
șase. Străzile din jurul bisericii și școlii erau înţesate de oameni. Ca 
şi cum târgul nu se terminase de două ore. Razele soarelui 
după-amiezii se strecurau printre platanii ornaţi cu panglici albe. 
Muzicanţii cântau în stradă. Un aer de festivitate plutea deasupra 
întregii scene și a mulțimii pestrițe. Limuzina se opri lin în dreptul 
gradenelor uriaşe de flori care formau o alee până la ușa bisericii. 
După ce șoferul își termină numărul, Gino cobori pe trotuar, 
strălucind în fracul și cravata lui albe. Ridică mâinile către mulțime. 

— Mireasa! anunţă el din tot sufletul său de italian, romantic şi 
teatral. Uralele fură atât de puternice, încât întreaga suflare din 
Paddingon se opri în loc, în timp ce Christine cobori din limuzină, 
spre încântarea invitaţilor. Urmară exclamaţii de uimire și de 
admiraţie în timp ce rochia ei de mireasă se desfășura în urmă cu o 

trenă interminabilă, însoțită de un voal chiar mai lung. 

Gino îi oferi braţul, nemaiincăpându-și în piele de mândrie. 

— Arăţi ca o prinţesă, spuse el cu ochii înlăcrimați de emotie. Aș 
fi vrut ca mama ta să fie aici să te vadă. Ar fi fost atât de fericită. 

Iar Christine știu în inima ei că toată lumea venise s-o vadă pe fata 
Rosei. Se adunaseră să-i ureze toată fericirea pe care i-ar fi dorit-o 
mama ei. Rose Delaney fusese un prieten special pentru fiecare 
dintre ei. 

Păși înainte, acceptând ceea ce prietenii mamei ei veniseră să-i 
ofere, întorcându-le urările, pozând pentru aparatele lor de 
fotografiat, pentru amintirile pe care le vor prețui, zâmbind așa cum 
zâmbea mama ei. Zâmbind printre lacrimi. Apoi, veni timpul să intre 
în biserică. Orga intonă marșul nupţial, iar Gino o conduse solemn 
de-a lungul culoarului, pentru a o încredința bărbatului a cărui viaţă 
va fi, pentru totdeauna de-acum înainte, unită cu a ei. 

În partea din stânga bisericii erau toți prietenii mamei ei. În 
partea din dreapta era familia Courtney și toţi apropiații lor. Două 
lumi complet diferite, gândi Christine. Totuși, săraci sau bogați, erau 
la fel, supuși acelorași sentimente care mânau oamenii din lumea 
întreagă. Doar circumstanţele care le modelaseră vieţile erau diferite. 

Mama ei înţelesese asta văzând dincolo de averea lui Max, golul 
din viaţa lui. Max însuși înțelesese în cele din urmă ce le făcuse 
copiilor săi, şi le iertase temerile și greșelile. Scopul nu era să-i judeci 
pe oameni după aparente, ci să priveşti în inimile lor, căutând să le 
înţelegi acţiunile. 

Shane se întoarse să-i privească intrarea. Christine zâmbi, cu 
chipul radiind de iubirea pe care ar fi vrut s-o împărtășească tuturor. 

Și mai mult ca oricui, lui Shane. Viaţa lor împreună va fi nouă și 
pasionantă, dar nu vor permite niciodată puterii și bogăției să 
umbrească ce era cu adevărat important. Împărtășirea cu celălalt, 
adevărul pe care mama ei încercase să i-l inoculeze întreaga viaţă. 

Shane îi mărturisise că tocmai faptul că fusese dispusă să împartă 
lumea ei cu el, îl determinase să fie atât de neclintit în hotărârea lui, 
să dărâme orice zid care ar fi stat în calea lor, pentru a fi cu ea pentru 
restul zilelor sale. Să trăiască în fiecare zi magia unei vieţi împreună, 
departe de însingurarea rece în care trăise atât de mult, până s-o 
întâlnească pe ea. 

— Am să-ţi ţin de cald, îi promise ea, când el îi întinse mâna. N-o 
să mai fii singur niciodată, iubirea mea. 

Degetele li se atinseră, iar Gino făcu cu reverență un pas lateral, 
pentru ca ea să se alăture viitorului ei soț. 

Ceremonia de căsătorie începu. Era un serviciu simplu, dar îi 
simțeau cu toţii rostul adânc. Christine știa că şi Shane, de asemenea, 
simte la fel. Se simţea asta în vocea lui, în atingerea lui, în ochii lui 
în timp ce-i jura credinţă veșnică, iar ea jurându-i același lucru. Când 
se sărutară ca soț și soţie, fu ca și cum o punte a iubirii se întinsese 
între ei, unindu-i pentru totdeauna. 

Trecură la altar să semneze registrul, iar din spatele bisericii se 
auziră chitarele. Uriașul Mike Donovan își înălță vocea într-o 
interpretare sentimentală a cântecului Christinei. Acesteia îi părea că 
fiecare chip din biserică le zâmbește atunci când semnară în registru 
și li se înmână cerificatul de căsătorie. Era un cântec atât de vesel. Un 
cântec care ar fi putut bucura pe oricine. Asta era, decise Christine, 
adevărata esenţă a lui "cel mai bun din toate" ...ceea ce-și dorise 

mama ei pentru ea. Pur și simplu să te simti bine. 

Christine nu s-a simțit nicicând mai fericită ca atunci când Shane 
îi luă mâna și o conduse spre ieşire. Domnul și doamna Courtney. 

În fata bisericii urmă o ploaie de orez și confeti, apoi se supuseră 
cu plăcere unui baraj de fotografi. Traficul pe strada Oxford se oprise 
din cauza valului de oameni care traversau spre Kitty O'Shea. 
Formaseră o gardă de onoare pentru mireasă și ginere, 
asigurându-le un drum fără incidente până la hotel. 

Fu un chef de pomină în noaptea aceea la Kitty O'Shea și se 
cântară din nou multe din vechile cântece. Dar cel care însemna cel 
mai mult fu păstrat pentru final. În timp ce mireasa și ginerele își 
luau la revedere de la oaspeţi, formaţia începu să cânte din nou, iar 
Mike Donovan își puse tot sufletul în cuvintele dragi. 

“Cea mai dulce floare care creşte 

Poţi să cauţi cât poftești 

Niciuna nu strălucește 

Precum trandafirul meu irlandez. Ochii lui Max Courtney erau 
plini de lacrimi când o îmbrăţisă de plecare pe noua sa nepoată. 
Shane o trase spre limuzina care aștepta. 

— Unde mergem? întrebă ea în timp ce se pierdeau în noapte. 

Shane îi zâmbi cu adoraţie în ochii lui întunecaţi. 

— La capătul drumului, spuse el. Oriunde ar fi acesta. Împreună. 
Pentru totdeauna. Era un sentiment drag inimii ei. Îi zâmbi soțului 
ei, partenerului ei, iubitului ei. Împreună. Pentru totdeauna. 


Sfârşit 


